
                                                     Π Ρ Α Κ Τ Ι Κ Ο
                                            (Άρθρο 40 παρ. 1 Κ.τ.Β.)

Στην Αθήνα, σήμερα, 17 Ιουλίου 2026, ημέρα Παρασκευή και ώρα 10.30΄, συνεδρίασε, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Κοινωνικών Υποθέσεων, υπό την Προεδρία του Προέδρου της, κ. Γεωργίου Στύλιου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Προσωπικός Βοηθός, Πρώιμη Παρέμβαση και λοιπές ενεργητικές πολιτικές για άτομα με αναπηρία, ρυθμίσεις στεγαστικής πολιτικής και άλλες διατάξεις». (2η συνεδρίαση-ακρόαση εξωκοινοβουλευτικών προσώπων)
Στη συνεδρίαση παρέστησαν η Υπουργός Κοινωνικής Συνοχής και Οικογένειας, κυρία Δόμνα - Μαρία Μιχαηλίδου, η Υφυπουργός Κοινωνικής Συνοχής και Οικογένειας, κυρία Έλενα Ράπτη, καθώς και αρμόδιοι υπηρεσιακοί παράγοντες.
[bookmark: _Hlk235100459][bookmark: _Hlk235100846][bookmark: _Hlk235100932][bookmark: _Hlk235101101][bookmark: _Hlk235101250][bookmark: _Hlk235101493]Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Επαμεινώνδας Ατσαβές, Διοικητής του Οργανισμού Προνοιακών Επιδομάτων και Κοινωνικής Αλληλεγγύης (ΟΠΕΚΑ), Σοφία-Λευκή Χαμονικολάου, Διοικήτρια και Πρόεδρος του Δ.Σ. του Κέντρου Εκπαίδευσης και Αποκατάστασης Τυφλών (ΚΕΑΤ), Αναστάσιος Μαυρίδης, Διευθύνων Σύμβουλος της Ελληνικής Εταιρείας Τοπικής Ανάπτυξης και Αυτοδιοίκησης – Ε.Ε.Τ.Α.Α., Γιάννος Λιβανός, Πρόεδρος του Κέντρου Κοινωνικής Πρόνοιας Περιφέρειας Αττικής – Κ.Κ.Π.Π.Α./Παράρτημα Παιδικού Αναπτυξιακού Κέντρου, Στυλιανός Κυμπουρόπουλος, Πρόεδρος της Εθνικής Αρχής Προσβασιμότητας, Αναστάσιος  Σαμουηλίδης, Υπεύθυνος Δημοσίων Υποθέσεων της Ένωσης Ασθενών Ελλάδας (ΕΑΕ) και Παρασκευή Αγαπητού, εκπρόσωπος της Αστικής μη Κυβερνητικής Εταιρείας ΙΑΣΙΣ (ΑμΚΕ ΙΑΣΙΣ). 
Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Ιωάννης Μοσχολιός, Πρόεδρος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ), Σουλτάνα Μίχου, Διευθύνουσα Σύμβουλος της Αναπτυξιακής Μείζονος Αστικής Θεσσαλονίκης - Μ.Α.Θ. Α.Α.Ε./Ο.Τ.Α., Ελένη Σκουτέλη, Πρόεδρος του Δ.Σ. της Ελληνικής Εταιρείας Προστασίας και Αποκαταστάσεως Αναπήρων Προσώπων – ΕΛ.Ε.Π.Α.Π. και Παναγιώτης Μαρκοστάμος, Α΄ Αντιπρόεδρος της Εθνικής Ομοσπονδίας Τυφλών (ΕΟΤ). 
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
[bookmark: _Hlk238721974]Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βλαχάκος Νικόλαος, Βρεττάκος Γεώργιος,  Γιόγιακας Βασίλειος, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Οικονόμου Θωμαΐς (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σπάνιας Αριστοτέλης (Τέλης), Σταμάτης Γεώργιος,  Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Γιαννακούρας Ευάγγελος, Καζάνη Αικατερίνη, Παππάς Πέτρος, Πουλάς Ανδρέας, Τσίμαρης Ιωάννης, Χρηστίδης Παύλος, Δάγκα Παρασκευή (Βιβή), Κατσώτης Χρήστος, Λαμπρούλης Γεώργιος, Στολτίδης Λεωνίδας, Ακρίτα Έλενα, Γιαννούλης Χρήστος, Αθανασίου Μαρία, Γραμμένος Βασίλειος, Κουρουπάκη Ασπασία, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος, Πολάκης Παύλος, Οζγκιούρ Φερχάτ, Φλώρος Κωνσταντίνος και Φωτίου Θεανώ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας με τίτλο «Προσωπικός Βοηθός, Πρώιμη Παρέμβαση και λοιπές ενεργητικές πολιτικές για άτομα με αναπηρία, ρυθμίσεις στεγαστικής πολιτικής και άλλες διατάξεις».
Σήμερα διεξάγεται η 2η δεύτερη συνεδρίαση της Επιτροπής μας, στο πλαίσιο της ακρόασης των εξωκοινοβουλευτικών προσώπων, με την παρουσία της Υπουργού Κοινωνικής Συνοχής και Οικογένειας, κυρίας Δόμνας-Μαρίας Μιχαηλίδου. Σε αυτό το σημείο θα ήθελα να σας καλωσορίσω, όλους τους εκπροσώπους των φορέων, που έχουν προσκληθεί και συμμετέχετε στη σημερινή μας συνεδρίαση είτε με φυσική παρουσία είτε με τηλεδιάσκεψη. 
Να θυμίσω τη διαδικασία. Οι εκπρόσωποι των φορέων έχουν τη δυνατότητα να λάβουν αρχικώς το λόγο για χρονικό διάστημα τριών λεπτών, με μία μικρή ανοχή ένα έως δύο λεπτά, παραπάνω δεν θα το επιτρέψω. Αφού ολοκληρωθούν οι τοποθετήσεις από όλους τους φορείς, στη συνέχεια θα δοθεί ο λόγος στους Εισηγητές, στους Ειδικούς Αγορητές και στους βουλευτές για τυχόν ερωτήσεις που θέλουν να θέσουν στους φορείς για να απαντήσουν. Μετά τις ερωτήσεις θα υπάρξει δεύτερος κύκλος τοποθετήσεων από τους εξωκοινοβουλευτικούς φορείς, από τα εξωκοινοβουλευτικά πρόσωπα. Θα σας δοθεί ο λόγος για δύο έως τρία λεπτά, το μέγιστο, για να απαντήσετε στις ερωτήσεις. 
Έχει ζητήσει τον λόγο, να προηγηθεί, ο Πρόεδρος του ΟΠΕΚΑ. Να δώσω, λοιπόν, τον λόγο στον κ. Επαμεινώνδα Ατσαβέ, Διοικητή του Οργανισμού Προνοιακών Επιδομάτων και Κοινωνικής Αλληλεγγύης (ΟΠΕΚΑ), ο οποίος είναι μαζί στη συνεδρίασή μας με τον κ. Ιωάννη Ζαχαρή, Γενικό Διευθυντή Παροχών του ΟΠΕΚΑ. Έχετε τον λόγο για την τοποθέτησή σας, επί του νομοσχεδίου, την άποψή σας, τη γνώμη σας για 3 λεπτά. Σας ευχαριστώ.
ΕΠΑΜΕΙΝΩΝΔΑΣ ΑΤΣΑΒΕΣ (Διοικητής του Οργανισμού Προνοιακών Επιδομάτων και Κοινωνικής Αλληλεγγύης (ΟΠΕΚΑ)): Ευχαριστώ, κύριε Πρόεδρε και ευχαριστώ θερμά και για την πρόσκληση να συμμετάσχει ο Οργανισμός Προνοιακών Επιδομάτων και Κοινωνικής Αλληλεγγύης στη συζήτηση του παρόντος σχεδίου νόμου, το οποίο άλλωστε, εν πολλοίς, έχει διατυπώσει ήδη τις απόψεις του στο εποπτεύων Υπουργείο και την Υπουργό και την ευχαριστούμε για τη συνεργασία με το Γραφείο της Υπουργού και την ίδια την Υπουργό, στη συνδιαμόρφωση, να το πούμε έτσι, εν πολλοίς και αυτού του νομοσχεδίου. 
Το νομοσχέδιο που συζητούμε σήμερα δεν περιλαμβάνει όσον αφορά στον ΟΠΕΚΑ απλώς κάποιες επιμέρους ρυθμίσεις. Για τον ΟΠΕΚΑ, οι διατάξεις αυτές σηματοδοτούν μια νέα φάση εξέλιξης του Οργανισμού, ο οποίος πλέον, δεν περιορίζεται στο ρόλο του φορέα καταβολής παροχών, αλλά αναλαμβάνει ολοένα και περισσότερο την υλοποίηση και την παρακολούθηση σύνθετων κοινωνικών προγραμμάτων, με αξιοποίηση νέων τεχνολογιών και ενωσιακών χρηματοδοτικών εργαλείων. 
Χαρακτηριστικό παράδειγμα αποτελεί η καθιέρωση του Προγράμματος «Προσωπικός Βοηθός για Άτομα με Αναπηρία» ως μόνιμης υπηρεσίας εθνικής εμβέλειας. Ένα Πρόγραμμα που απέδειξε, κατά την πιλοτική εφαρμογή του ότι μπορεί να αλλάξει ουσιαστικά την καθημερινότητα των ατόμων με αναπηρία και των οικογενειών τους. Σήμερα, η Πολιτεία προχωρά στην πανελλαδική εφαρμογή του, εξασφαλίζοντας τους αναγκαίους χρηματοδοτικούς πόρους και δίνοντας τη δυνατότητα σε περισσότερους συμπολίτες μας να ζουν με μεγαλύτερη αυτονομία απεξάρτησης από το συγγενικό και οικογενειακό περιβάλλον, με αξιοπρέπεια και δυνατότητες ισότιμης συμμετοχής στην κοινωνία. 
Ιδιαίτερη αξία έχουν και οι ρυθμίσεις του νομοσχεδίου για την Εθνική Πύλη Αναπηρίας και των επιμέρους ψηφιακών συστημάτων της. Στον ΟΠΕΚΑ πλέον θα τηρείται το Μητρώο Παροχών Αναπηρίας, στο οποίο καταχωρούνται οι δικαιούχοι, οι παροχές αναπηρίας που λαμβάνουν, αλλά και οι προϋποθέσεις θεμελίωσης του δικαιώματος για τη χορήγησή τους σύμφωνα με το ισχύον νομοθετικό και κανονιστικό πλαίσιο.
 Επίσης, ο ΟΠΕΚΑ  θα τηρεί και το Μητρώο Δομών Αναπηρίας για την μηνιαία καταγραφή και παρακολούθηση των σχετιζόμενων φορέων και δομών, με την αναπηρία, καθώς και το σύστημα για την κάρτα αναπηρίας, μέσω της οποίας καθιερώνεται ένας ενιαίος τρόπος απόδειξης στις ιδιότητες του ατόμου με αναπηρία.
 Έτσι για πρώτη φορά η Πολιτεία θα διαθέτει ένα Ολοκληρωμένο Πληροφοριακό Περιβάλλον που θα επιτρέπει να γνωρίζει ποιες παροχές λαμβάνει κάθε δικαιούχος, ποιες δομές είναι διαθέσιμες και ποιες πραγματικές ανάγκες υπάρχουν στον χώρο της αναπηρίας. Αυτό, όπως καταλαβαίνετε, είναι πάρα πολύ σημαντικό για τη χάραξη οποιασδήποτε πολιτικής στον ευαίσθητο αυτό τομέα των ευάλωτων κοινωνικών ομάδων και των ατόμων με αναπηρία.
Εξίσου σημαντική, κατά τις προβλέψεις του νομοσχεδίου, είναι και η ενίσχυση της Διεύθυνσης Συγχρηματοδοτούμενων και Εθνικών Προγραμμάτων. Ο ΟΠΕΚΑ αποκτά πλέον αρμοδιότητα για την υλοποίηση υπό την ιδιότητα του δικαιούχου προγραμμάτων δράσεων, πράξεων και ενεργειών κοινωνικής πολιτικής που χρηματοδοτούνται από ενωσιακούς ή εθνικούς πόρους, όπως τις δράσεις για την αντιμετώπιση της υλικής στέρησης με την παροχή επισιτιστικής ή βασικής υλικής βοήθειας, καθώς και συνοδευτικών μέτρων καταπολέμησης του κοινωνικού αποκλεισμού και προώθηση κοινωνικής ένταξης. 
Περαιτέρω με σκοπό τη βελτίωση της αποτελεσματικότητας των υφιστάμενων ρυθμίσεων, το Πρόγραμμα Δημογραφικής Ανάπτυξης γίνεται πιο λειτουργικό και πιο ελκυστικό, διευρύνει τον κύκλο των δυνητικών ωφελούμενων, ώστε να μπορούν να συμμετέχουν και Έλληνες που επιστρέφουν από άλλα κράτη της Ευρωπαϊκής Ένωσης, καθώς και Απόφοιτοι Ανωτάτων Εκπαιδευτικών Ιδρυμάτων που εδρεύουν στην περιφερειακή ενότητα του δήμου μετεγκατάστασης, ενώ καταργούνται απαιτήσεις και περιορισμοί, όπως η προϋπόθεση εξεύρεσης εργασίας που είχαν αποδειχτεί ως ανασταλτική στην εφαρμογή του προγράμματος και είχε αναδειχθεί η σπουδαιότητα κατάργησής του. 
Τέλος, προβλέπεται ενιαίο ποσό 10.000 ευρώ, το οποίο καταβάλλεται σε δύο ισόποσες δόσεις των 5.000 ευρώ με παροχή δυνατότητας χορήγησης προκαταβολής της πρώτης δόσης για την κάλυψη των εξόδων μετεγκατάστασης. Με τον τρόπο αυτό αυξάνονται οι πιθανότητες επιτυχίας μιας ιδιαίτερης δημογραφικής παρέμβασης για την περιφερειακή ενότητα του Έβρου αλλά και άλλων περιφερειακών ενοτήτων επιλέγουν τελικά να συμμετέχουν στο Πρόγραμμα. Παράλληλα ενισχύεται το Πρόγραμμα Στέγαση και Εργασία για τους αστέγους με την προσθήκη ενός νέου Πυλώνα πρόληψης αστεγίας. 
Η πολιτική δεν περιορίζεται πλέον μόνο στην αντιμετώπιση της έλλειψης στέγης, αλλά επεκτείνεται στην έγκαιρη παρέμβαση πριν αυτή εκδηλωθεί, στοιχείο που αποτελεί διεθνώς καλή πρακτική στην κοινωνική προστασία. Για την ενίσχυση της προστασίας των ωφελούμενων του Προγράμματος κάλυψη, άτομα ηλικίας 25 έως 39 ετών, η οποία κατά τη λήξη του τριετούς Προγράμματος αντιμετωπίζουν άμεσο κίνδυνο στεγαστικής επισφάλειας, καθώς καλούνται να αναλάβουν αυτόνομα την κάλυψη του κόστους στέγασης τους σε συνθήκες ιδιαίτερης πιεστικής αγοράς ενοικίων, θεσπίζεται γι’ αυτούς το δικαίωμα λήψης επιδόματος στέγασης για χρονικό διάστημα 12 μηνών, υπό την προϋπόθεση βέβαια ότι ολοκλήρωσαν κανονικά τη συμμετοχή του στο Πρόγραμμα και έχουν συνάψει νέα σύμβαση μίσθωσης εντός εξαμήνου από την επιτυχή απένταξη τους. 
Κυρίες και κύριοι Βουλευτές, ο ΟΠΕΚΑ τα τελευταία χρόνια εξελίσσεται διαρκώς από έναν Οργανισμό διαχείρισης επιδομάτων μετασχηματίζεται σε ένα σύγχρονο δημόσιο Οργανισμό κοινωνικής πολιτικής που αξιοποιεί την τεχνολογία, τα δεδομένα, τις δια λειτουργικότητες και τους ευρωπαϊκούς πόρους προκειμένου να παρέχει καλύτερες υπηρεσίες στους πολίτες. Οι ρυθμίσεις του παρόντος νομοσχεδίου ενισχύουν αποφασιστικά αυτή την πορεία, δημιουργούν τις προϋποθέσεις για πιο αποτελεσματικές κοινωνικές πολιτικές, μεγαλύτερη διαφάνεια, καλύτερο συντονισμό μεταξύ των δημόσιων φορέων και τελικά καλύτερη εξυπηρέτηση των ανθρώπων που έχουν πραγματικά ανάγκη. Ο ΟΠΕΚΑ είναι έτοιμος να αναλάβει αυτή την νέα ευθύνη και να συμβάλλει με όλες του τις δυνάμεις στην επιτυχή εφαρμογή των μεταρρυθμίσεων που εισάγει το παρόν σχέδιο νόμου. Σας ευχαριστώ όλους για την προσοχή σας.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε, κύριε Πρόεδρε. Να πω το εξής: θα δώσω πρώτα τον λόγο σε όσους παρίστανται στη συνεδρίαση της Επιτροπής μας με φυσική παρουσία και στη συνέχεια θα δώσω τον λόγο σε όσους θα συνδεθούν να τοποθετηθούν μέσω WEBEX. 
Τον λόγο έχει η κυρία Σοφία - Λευκή Χαμονικολάου, Διοικήτρια και Πρόεδρος του Διοικητικού Συμβουλίου του Κέντρου Εκπαίδευσης και Αποκατάστασης Τυφλών.
ΣΟΦΙΑ – ΛΕΥΚΗ ΧΑΜΟΝΙΚΟΛΑΟΥ (Διοικήτρια και Πρόεδρος του Δ.Σ του Κέντρου Εκπαίδευσης και Αποκατάστασης Τυφλών (ΚΕΑΤ)): Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι Βουλευτές, κύριοι Γενικοί Γραμματείς, αξιότιμοι εκπρόσωποι των φορέων ευχαριστούμε θερμά για την πρόσκληση να τοποθετηθούμε εκ μέρους του Κέντρου Εκπαίδευσης και Αποκατάστασης Τυφλών για τη σημασία των διατάξεων του παρόντος σχεδίου νόμου, ειδικά για την εκπαίδευση, την πιστοποίηση και την αξιοποίηση των Εκπαιδευτών Κινητικότητας Προσανατολισμού και Δεξιοτήτων Καθημερινής Διαβίωσης. 
Για έναν άνθρωπο με αναπηρία όρασης η δυνατότητα να κινείται αυτόνομα και με ασφάλεια δεν αποτελεί απλώς μια δεξιότητα, αποτελεί προϋπόθεση για την ανεξάρτητη διαβίωση, την εκπαίδευση, την εργασία, την κοινωνική συμμετοχή και τελικά την άσκηση θεμελιωδών δικαιωμάτων. Πίσω από αυτή τη δυνατότητα βρίσκεται ο Εκπαιδευτής Κινητικότητας, Προσανατολισμού και Δεξιοτήτων Καθημερινής Διαβίωσης. Ένας εξειδικευμένος επαγγελματίας με ιδιαίτερα υψηλή επιστημονική και κοινωνική αποστολή, για τον οποίο μέχρι σήμερα δεν υπήρχε στη χώρα μας ένα οργανωμένο και θεσμοθετημένο σύστημα εκπαίδευσης και πιστοποίησης. 
Η ανάπτυξη ενός σύγχρονου και μόνιμου συστήματος εκπαίδευσης και πιστοποίησης εκπαιδευτών κινητικότητας αποτελεί διαχρονικό στρατηγικό στόχο του ΚΕΑΤ και θεμελιώδη προϋπόθεση για την ισότιμη πρόσβαση των Ατόμων με Αναπηρία όρασης σε ποιοτικές υπηρεσίες σε ολόκληρη τη χώρα. Για δεκαετίες υπήρχε ένα ουσιαστικό θεσμικό κενό, άλλωστε, αυτό όπως γνωρίζετε, αναδείχτηκε και από το πόρισμα της ομάδας εργασίας καθώς σήμερα στη χώρα μας εργάζονται μόλις 9 Εκπαιδευτές Κινητικότητας, οι οποίοι είχαν εκπαιδευτεί με κάποια προγράμματα το 1993 και το 2001. 

Δεν υπήρχε λοιπόν ένας μόνιμος μηχανισμός που να εκπαιδεύει νέους επαγγελματίες, με ενιαία επιστημονικά πρότυπα, να πιστοποιεί την επάρκειά τους και να εξασφαλίζει τη συνεχή ανανέωση του ανθρώπινου δυναμικού. Ως αποτέλεσμα, οι ανάγκες των ατόμων με αναπηρία όρασης δεν μπορούσαν να καλυφθούν ισόρροπα σε όλες τις περιοχές της χώρας. Με τη σημερινή νομοθετική πρωτοβουλία το διαχρονικό αυτό κενό καλύπτεται. Για πρώτη φορά θεσμοθετείται ένα ολοκληρωμένο πλαίσιο εκπαίδευσης, πιστοποίησης και διαρκούς επιμόρφωσης των εκπαιδευτών κινητικότητας, προσανατολισμού και δεξιοτήτων καθημερινής διαβίωσης. 
Η σημασία της ρύθμισης αποτυπώνεται και στην ίδια τη δομή της. Προβλέπεται τουλάχιστον ετήσιο πρόγραμμα εκπαίδευσης, 500 ώρες θεωρητικής κατάρτισης και πρακτικής άσκησης αντίστοιχα, εξετάσεις πιστοποίησης, χορήγηση επίσημου πιστοποιητικού από το ΚΕΑΤ, τήρηση ειδικού μητρώου πιστοποιημένων εκπαιδευτών και δυνατότητα περαιτέρω εξειδίκευσης. Δημιουργείται επομένως ένας μόνιμος μηχανισμός εκπαίδευσης και πιστοποίησης, με σαφείς κανόνες, επιστημονικά κριτήρια και προοπτική συνεχούς εξέλιξης. 
Η σημερινή νομοθετική πρωτοβουλία αποτελεί προϊόν ουσιαστικής συνεργασίας του Υπουργείου Κοινωνικής Συνοχής και Οικογένειας και θα ήθελα να ευχαριστήσω την κυρία Μιχαηλίδου προσωπικά γι’ αυτή την υποστήριξη και την αναγκαιότητα να γίνει αυτή η διάταξη, τον Υπουργό Επικρατείας, τον κ. Σκέρτσο, το Κέντρο Εκπαίδευσης και Αποκατάστασης Τυφλών, την Εθνική Ομοσπονδία Τυφλών και τον Πανελλήνιο Σύνδεσμο Τυφλών. 
Είναι λοιπόν μια μεταρρύθμιση που στηρίχθηκε στο διάλογο, στην επιστημονική τεκμηρίωση και στην εμπειρία των ανθρώπων που υπηρετούν και εργάζονται καθημερινά στο χώρο της αναπηρίας όρασης. Η κινητικότητα, ο προσανατολισμός και οι δεξιότητες καθημερινής διαβίωσης δεν είναι απλώς γνωστικά αντικείμενα. Είναι δεξιότητες που επιτρέπουν σε έναν άνθρωπο με αναπηρία όρασης να μετακινείται με ασφάλεια, να ζει αυτόνομα, να σπουδάζει, να εργάζεται και να συμμετέχει ισότιμα στην κοινωνία. 
Με τη συγκεκριμένη νομοθετική πρωτοβουλία η χώρα μας ενισχύει ουσιαστικά την εφαρμογή της Σύμβασης των Ηνωμένων Εθνών για τα δικαιώματα των ατόμων με αναπηρία και ευθυγραμμίζεται με τις διεθνείς πρακτικές. Παράλληλα, η πολιτεία αναθέτει στο ΚΕΑΤ μια ιδιαίτερα σημαντική εθνική αποστολή, να σχεδιάζει, να οργανώνει, να υλοποιεί και να πιστοποιεί την εκπαίδευση των εκπαιδευτών κινητικότητας διασφαλίζοντας υψηλή ποιότητα, ενιαία επιστημονικά πρότυπα και αξιοπιστία του θεσμού. 
Το σημαντικότερο όμως είναι ότι δημιουργείται για πρώτη φορά ένας μόνιμος - και θα ήθελα να το υπογραμμίσω - μηχανισμός παραγωγής νέων πιστοποιημένων εκπαιδευτών κινητικότητας. Οι πρώτοι από αυτούς θα μπορέσουν να στελεχώσουν τις δομές του Υπουργείου Παιδείας, ενώ στο εξής η χώρα θα διαθέτει ένα σταθερό σύστημα εκπαίδευσης νέων εξειδικευμένων επαγγελματιών, ικανών να ανταποκρίνονται στις ανάγκες των ατόμων με αναπηρία όρασης σε κάθε περιφέρεια της Ελλάδας. 
Οι νομοί αποκτούν πραγματική αξία όταν αλλάζουν την καθημερινότητα των ανθρώπων. Και η συγκεκριμένη νομοθετική πρωτοβουλία έχει ακριβώς αυτόν τον στόχο, να διασφαλίσει ότι κάθε άνθρωπος με αναπηρία όρασης, όπου κι αν κατοικεί, θα έχει πρόσβαση σε άρτια εκπαιδευμένο και πιστοποιημένο εκπαιδευτή κινητικότητας. Γιατί η αυτονομία δεν είναι προνόμιο, είναι δικαίωμα και η πολιτεία οφείλει να δημιουργεί αυτές τις προϋποθέσεις ώστε αυτό το δικαίωμα να γίνεται πράξη. 
Κυρίες και κύριοι βουλευτές, η συγκεκριμένη διάταξη δεν είναι απλώς μία ακόμη νομοθετική διάταξη. Θεμελιώνεται ένας μόνιμος εθνικός μηχανισμός εκπαίδευσης και πιστοποίησης εκπαιδευτών σχετικότητας, ο οποίος θα επιτρέψει στη χώρα μας να διαθέτει σταθερά εξειδικευμένους επαγγελματίες και θα δώσει σε ακόμη περισσότερους ανθρώπους με αναπηρία όρασης τη δυνατότητα να ζουν με μεγαλύτερη αυτονομία, ασφάλεια και αξιοπρέπεια. 
Για το ΚΕΑΤ, για το Κέντρο Εκπαίδευσης και Αποκατάστασης Τυφλών, αποτελεί ιδιαίτερη τιμή, αλλά και μεγάλη ευθύνη, ότι η πολιτεία εμπιστεύεται αυτή την εθνική αποστολή. Δεσμευόμαστε ότι θα ανταποκριθούμε με επιστημονική επάρκεια, διαφάνεια, συνέπεια και αίσθημα ευθύνης, ώστε η παρούσα διάταξη να αποτελέσει την αφετηρία μιας νέας εποχής για την εκπαίδευση των εκπαιδευτών κινητικότητας και κυρίως, για την αυτονομία, την κοινωνική ένταξη και την ποιότητα ζωής των συνανθρώπων μας με αναπηρία όρασης. Σας ευχαριστώ πολύ για την προσοχή σας.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Και εμείς σας ευχαριστούμε. 
Επόμενος ομιλητής είναι ο κύριος Αναστάσιος Μαυρίδης, Διευθύνων Σύμβουλος της Ελληνικής Εταιρείας Τοπικής Ανάπτυξης και Αυτοδιοίκησης. 



[bookmark: _Hlk235178735]                   ΑΝΑΣΤΑΣΙΟΣ ΜΑΥΡΙΔΗΣ (Διευθύνων Σύμβουλος της Ελληνικής Εταιρείας Τοπικής Ανάπτυξης και Αυτοδιοίκησης (Ε.Ε.Τ.Α.Α.)): Ευχαριστώ πολύ, κύριε Πρόεδρε. Θα ήθελα να ευχαριστήσω για την πρόσκληση να παρευρεθώ ως εκπρόσωπος της Ελληνικής Εταιρείας Τοπικής Ανάπτυξης και Αυτοδιοίκησης (Ε.Ε.Τ.Α.Α.). ξεκινώντας για την πρώιμη παιδική παρέμβαση, ένα Πρόγραμμα που υλοποιούμε, είναι Πρόγραμμα του Υπουργείου Οικογένειας και Κοινωνικής Συνοχής, θα ήθελα εδώ να ευχαριστήσω και προσωπικά την κυρία Υπουργό, την κυρία Μιχαηλίδου και τους Γενικούς Γραμματείς και την ηγεσία, για όλη αυτή την αγαστή συνεργασία που έχουμε, γιατί καμιά φορά το θεωρούμε λίγο αυτονόητο στην υλοποίηση όποιων Προγραμμάτων, αλλά θέλω να ξέρετε, κυρίες και κύριοι βουλευτές, εκλεκτοί καλεσμένοι, ότι έχει γίνει πάρα πολύ μεγάλη προσπάθεια πολλών μηνών για να υλοποιηθούν όλα αυτά τα Προγράμματα και μάλιστα αυτά τα Πιλοτικά Προγράμματα που για πρώτη φορά υλοποιούνται και είναι πολύ σημαντικά. 
[bookmark: _Hlk235179267]                  Η Ε.Ε.Τ.Α.Α., όπως γνωρίζετε, υλοποιεί και άλλα εμβληματικά έργα του Υπουργείου Κοινωνικής Συνοχής και Οικογένειας, για παράδειγμα, τα γνωστά voucher των παιδικών σταθμών, τα γνωστά ΚΔΑΠ ΑμεΑ, πρώιμη παιδική παρέμβαση, νταντάδες της γειτονιάς, για τα άτομα με αναπηρία, όπως είναι γνωστά. Εδώ, λοιπόν, θα ήθελα να σας αναφέρω κάποια στοιχεία, γιατί η Εταιρεία μας είναι μια Εταιρία που έχει 40 χρόνια παρουσίας στην ελληνική κοινωνία, στις τοπικές κοινωνίες, είναι μια εταιρεία της Αυτοδιοίκησης και του Ελληνικού Δημοσίου και πάντα προσπαθούμε για το συλλογικό συμφέρον και για το κοινό καλό. 
                  Το Πιλοτικό Πρόγραμμα, λοιπόν, της πρώιμης παιδικής παρέμβασης, υλοποιείται από την Ε.Ε.Τ.Α.Α. για λογαριασμό του Υπουργείου Κοινωνικής Συνοχής και Οικογένειας, με χρηματοδότηση από το Ταμείο Ανάκαμψης και Ανθεκτικότητας. Απευθύνεται σε παιδιά 0 έως 6 ετών με αναπηρία ή αναπτυξιακή διαταραχή και στις οικογένειές τους, με οικογενειοκεντρική προσέγγιση στο φυσικό περιβάλλον του παιδιού από πιστοποιημένες επιστημονικές ομάδες. Τα παιδιά και οι οικογένειές τους λαμβάνουν εξειδικευμένες υπηρεσίες πρώιμης παρέμβασης, με στόχο την ομαλότερη ένταξή τους στο εκπαιδευτικό και κοινωνικό περιβάλλον. Αυτό το μοντέλο το οικογενειοκεντρικό, συνιστά ουσιαστική καινοτομία για τα ελληνικά δεδομένα, μετατοπίζει το κέντρο βάρους τη θεραπεία του παιδιού σε κλινικό πλαίσιο, στην ενδυνάμωση ολόκληρης της οικογένειας μέσα στο φυσικό περιβάλλον και την καθημερινότητά του. Ακριβώς επειδή είναι εξατομικευμένη η προσέγγιση, αυτή συνεπάγεται αυξημένες απαιτήσεις για τους παρόχους, διεπιστημονικές ομάδες, συνεχή συντονισμό μεταξύ των μελών, μετακινήσεις στο χώρο του παιδιού και διαρκή τεκμηρίωση της προόδου, οι οποίες αποτέλεσαν πρόκληση στην οργάνωση, ιδίως στην εκκίνηση, αλλά και στην ουσία της ποιοτικής αναβάθμισης που επιδιώκει το Πρόγραμμα. 
               Το Πρόγραμμα ως πιλοτικό ξεκίνησε στις 20 Οκτωβρίου του 2025, με τη δημοσίευση της πρόσκλησης εκδήλωσης ενδιαφέροντος προς τους υποψήφιους παρόχους και την έναρξη υποβολής αιτήσεων. Στις 30 Δεκεμβρίου του 2025 ανακοινώθηκαν τα οριστικά αποτελέσματα απόδοσης voucher στους ωφελούμενους και στις 18 Ιανουαρίου του 2026 ξεκίνησε η πραγματική παροχή υπηρεσιών στις οικογένειες. Αρχική καταληκτική ημερομηνία ήταν η 31η  Μαρτίου του 2026, ωστόσο το Πρόγραμμα παρατάθηκε έως τις 30 Ιουνίου του ίδιου έτους δηλαδή, ώστε να ολοκληρωθεί ο κύκλος υπηρεσιών των ήδη ενταγμένων οικογενειών. Βρισκόμαστε στη φάση τελικών ελέγχων και σταδιακής αποπληρωμής των παρόχων. Δικαιούχος του voucher είναι ο ωφελούμενος με συναίνεση του απευθείας για πληρωμή στον πάροχο.   
              Στα βασικά ποσοτικά στοιχεία της πιλοτικής φάσης στο σκέλος των παρόχων, υποβλήθηκαν 91 αρχικές αιτήσεις, εκ των οποίων 85 κρίθηκαν οριστικά αποδεκτές και 79 πάροχοι ολοκλήρωσαν τον πλήρη κύκλο υποχρεωτικής εκπαίδευσης στο Ερευνητικό Πανεπιστημιακό Ινστιτούτο Ψυχικής Υγείας Νευροεπιστημών και Ιατρικής Ακρίβειας «Κώστας Στεφανής», το οποίο συμμετέχει στο έργο με αντικείμενο την εκπαίδευση στις αρχές του μοντέλου όπως είπαμε παραπάνω και εντάχθηκαν οριστικά στο μητρώο ποσοστό οριστικής ένταξης άνω του 86%. 
             Στο σκέλος των ωφελούμενων, υποβλήθηκαν 3,5 χιλιάδες, για την ακρίβεια 3.545 αιτήσεις οικογενειών, εκ των οποίων εγκρίθηκαν οι 2,5 χιλιάδες, δηλαδή, ποσοστό έγκρισης περίπου στο 70%. Το Πρόγραμμα έχει παρουσία σε 10 από τις 13 Περιφέρειες της χώρας, με ισχυρότερη συγκέντρωση στην Αττική, όπου καταγράφονται 676 ενεργές Συμβάσεις, καθώς και στη Θεσσαλία, στην Κεντρική Μακεδονία και την Κρήτη. Οι πληρωμές προς τους παρόχους για την πρώτη περίοδο, η υλοποίηση ξεπέρασε το 1,8 εκατομμύρια ευρώ, με ποσό που αναμένεται να διαμορφωθεί λίγο πάνω από τα 2 εκατομμύρια ευρώ. Η αποπληρωμή προχωρά σταδιακά, σύμφωνα με τη χρηματοροή και τους συνήθεις ελέγχους της διαχειριστικής αρχής, ενώ το σύνολο του ποσού που αναμένεται να αποδοθεί έως την ολοκλήρωση του Προγράμματος, εκτιμάται περίπου σε 4,5 εκατομμύρια ευρώ. 



Η σημαντικότερη, και κλείνοντας, θα ήθελα να πω, διαπίστωση είναι θετική. Η ζήτηση για τις υπηρεσίες πρώιμης παρέμβασης αποδείχτηκε πολύ μεγαλύτερη από την αρχικά αναμενόμενη, ακόμα και από τις συνθήκες περιορισμένης δημοσιότητας, λόγω της πιλοτικής εφαρμογής του προγράμματος, τεκμηριώνοντας ότι πρόκειται για κρίσιμη και διαχρονική ανάγκη κοινωνικής πολιτικής.
Για την καθολική εφαρμογή, ήδη, έχει συμφωνηθεί με το Υπουργείο Κοινωνικής Συνοχής και προετοιμάζεται η δημιουργία μητρώου πιστοποιημένων επαγγελματιών και η αναβάθμιση του πληροφοριακού συστήματος. Οι όποιες δυσλειτουργίες καταγράφηκαν σε αυτό το χρονικό διάστημα που έγινε η πιλοτική εφαρμογή, λόγω δηλαδή του πιλοτικού χαρακτήρα και η φάση αυτή, αποτέλεσε πολύτιμη διαδικασία οργανωτικής μάθησης για όλους τους εμπλεκόμενους φορείς. Σας ευχαριστώ πολύ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε, τον κ. Μαυρίδη. Επόμενος ομιλητής είναι ο κ. Γιάννος Λιβανός, Πρόεδρος του Κέντρου Κοινωνικής Πρόνοιας Περιφέρειας Αττικής. 
ΓΙΑΝΝΟΣ ΛΙΒΑΝΟΣ (Πρόεδρος του Κέντρου Κοινωνικής Πρόνοιας Περιφέρειας Αττικής): Σας ευχαριστώ πολύ, κύριε Πρόεδρε, για το βήμα και για την πρόσκληση στη συνεδρίαση της σημερινής Επιτροπής. Στη σημερινή συζήτηση εκπροσωπώ, από τη θέση του Προέδρου, το Κέντρο Κοινωνικής Πρόνοιας Περιφέρειας Αττικής το οποίο υπάγεται στον έλεγχο του Υπουργείου Κοινωνικής Συνοχής και Οικογένειας. Αποτελεί τον μεγαλύτερο δημόσιο προνοιακό φορέα εντός Αττικής, έχοντας υπό την ευθύνη του δέκα δημόσιες προνοιακές δομές εντός των ορίων της. 
Μεταξύ αυτών συγκαταλέγονται έξι δομές παιδικής προστασίας, δύο εκ των οποίων είναι κέντρα βρεφών παροχής υπηρεσιών κλειστής φροντίδας και μία εξ’ αυτών είναι δομή παροχής υπηρεσιών ανοιχτής φροντίδας, το «Μιχαλήνειο» Παιδικό Αναπτυξιακό και Διαγνωστικό Κέντρο στον Πειραιά. Ο λόγος που αναφέρομαι στις εν λόγω δομές είναι, διότι στην πορεία των δεκαετιών της λειτουργίας τους έχουν παράσχει υπηρεσίες πρώιμης παρέμβασης σε εκατοντάδες φιλοξενούμενα παιδιά με αναπηρίες και αναπτυξιακές διαταραχές, ενώ ειδικά το «Μιχαλήνειο», το οποίο συνδέεται απόλυτα με τη φιλοσοφία της πρώιμης παρέμβασης, έχει παράσχει τις υπηρεσίες του σε εκατοντάδες παιδιά με τα προαναφερθέντα χαρακτηριστικά με την ειδοποιό διαφορά όμως ότι αυτά ζούσαν και εξακολουθούν να ζουν με τις οικογένειές τους και έρχονταν στο εν λόγω Κέντρο μόνο για την παροχή των συγκεκριμένων θεραπευτικών υπηρεσιών.
Με τη θεσμοθέτηση του προγράμματος της πρώιμης παιδικής παρέμβασης επιχειρείται μια θετική ανατροπή των όσων εμείς και πολλές άλλες δομές εφαρμόζαμε μέχρι σήμερα, καθώς η θεραπευτική προσέγγιση διαφοροποιείται στο εξής από το κλασικό θεραπευτικό μοντέλο που ακολουθείτο. Πλέον, η επίσημη κρατική προσέγγιση θα είναι οικογενειοκεντρική. Έτσι, η εκάστοτε αρμόδια επιστημονική θεραπευτική ομάδα δεν θα λειτουργεί απομονωμένα σε σχέση με την οικογένεια, αλλά θα συνεργάζεται στενά με αυτή. Θα την ενδυναμώνει, κυρίως στο σπίτι και λιγότερο στο Θεραπευτικό Κέντρο, όπως και το παιδί στο σχολείο, στην παιδική χαρά και αλλού. Θα την καθιστά συμμέτοχο και συνοδοιπόρο στην εφαρμογή του εξατομικευμένου πλάνου για το παιδί της. Θα την καθιστά τον πυρήνα της παρέμβασής της. 
Οι γονείς και τα παιδιά στο εξής δε θα επισκέπτονται εκείνοι τα συνεργαζόμενα θεραπευτικά κέντρα, αλλά θα είναι το εξειδικευμένο προσωπικό αυτών των κέντρων που, κατά κύριο λόγο, θα επισκέπτεται τα σπίτια των παιδιών που χρήζουν θεραπείας. Θα συνομιλεί με τους γονείς τους και θα θέτει σαν βάση της προσέγγισής του από τα προβλήματα, τις ανάγκες και τις δυσλειτουργίες που εκείνοι θα ιεραρχούν και θα επικοινωνούν σε σχέση με τη συμβίωσή τους με το παιδί τους, στα οποία στη συνέχεια το θεραπευτικό προσωπικό θα προσαρμόζει τις παρεμβάσεις και τη μεθοδολογία του.
Για εμάς, το Κέντρο Κοινωνικής Πρόνοιας, η θεσμοθέτηση και η καθολική εφαρμογή της πρώιμης παρέμβασης είναι υψίστης σημασίας για έναν λόγο παραπάνω, καθώς συνδέεται άμεσα με μια ευρύτερη κρατική κοινωνική πολιτική, την πρόληψη της ιδρυματοποίησης, την αποφυγή της ιδρυματικού τύπου φροντίδας για τα παιδιά με αναπηρίες και αναπτυξιακές διαταραχές, την υποστήριξη των οικογενειών με παιδιά με αναπηρίες ώστε αυτά να παραμείνουν στην οικογενειακή εστία και φροντίδα και να μη μετακινηθούν σε δομές κλειστής φροντίδας προσωρινά ή μόνιμα. 
Για το Κέντρο Κοινωνικής Πρόνοιας Αττικής, η πρώιμη παιδική παρέμβαση, με αυτή της τη μορφή, αποτελεί ένα πολύτιμο εργαλείο στον μετασχηματισμό των υπηρεσιών του, στην κατεύθυνση του περιορισμού της παροχής υπηρεσιών κλειστής φροντίδας και στην αύξηση της παροχής υπηρεσιών ανοιχτής φροντίδας. Το ίδιο ισχύει και με την κατοχύρωση του θεσμού του προσωπικού βοηθού, που ενισχύει την ανεξάρτητη διαβίωση για τα ΑμεΑ ώστε να παραμείνουν κοινωνικά ενταγμένα.
Οι δύο θεσμοί μας δίνουν τη δυνατότητα να εξελίξουμε ακόμα περισσότερο τις δομές μας και να δημιουργήσουμε καλύτερες συνθήκες κοινωνικής ένταξης για τα παιδιά που υποστηρίζουμε. Ειδικά για την πρώιμη παρέμβαση νιώθουμε υπερήφανοι, γιατί συμμετέχουμε ενεργά μέσα από το «Μιχαλήνειο» το οποίο αποτέλεσε μέρος και της πιλοτικής εφαρμογής του προγράμματος με πολύ θετική ανατροφοδότηση τόσο από τις συμμετέχουσες οικογένειες όσο και από τους συμμετέχοντες εργαζόμενους τους οποίους επανακινητοποίησε επαγγελματικά.
Κλείνοντας, ένα πολύ μεγάλο και ειλικρινές ευχαριστώ στην Υπουργό, τους Γενικούς Γραμματείς και τους συνεργάτες τους, την πολύτιμη ομάδα των συνεργατών τους, για όλη τη στήριξη και την πλαισίωση αυτά τα χρόνια.



ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Προχωρούμε στον επόμενο ομιλητή. 
Ο κ. Στυλιανός Κυμπουρόπουλος, Πρόεδρος της Εθνικής Αρχής Προσβασιμότητας, έχει τον λόγο και τον ευχαριστούμε που είναι στη συνεδρίαση μας με φυσική παρουσία. 
ΣΤΥΛΙΑΝΟΣ ΚΥΜΠΟΥΡΟΠΟΥΛΟΣ (Πρόεδρος της Εθνικής Αρχής Προσβασιμότητας): Κύριε Πρόεδρε, ευχαριστώ πάρα πολύ για την πρόσκληση ως Προέδρου της Εθνικής Αρχής Προσβασιμότητας. 
Κυρία Υπουργέ, αξιότιμοι εκπρόσωποι των φορέων, κυρίες και κύριοι Βουλευτές, σήμερα είναι ημέρα ορόσημο για την ανεξάρτητη διαβίωση στην Ελλάδα. Η μονιμοποίηση και η εθνική επέκταση του προσωπικού βοηθού δεν θεσπίζουν απλώς μία παροχή. Αναγνωρίζουν στην πράξη ένα δικαίωμα. Αξίζουν, λοιπόν, συγχαρητήρια στο αρμόδιο Υπουργείο και στην Υπουργό μαζί με όλο το επιτελείο και τον Γενικό Γραμματέα, κ. Μαργαρίτη, που έφεραν εις πέρας ένα δύσκολο έργο, αλλά και στον Πρωθυπουργό που έκανε πράξη μια σημαντική δέσμευση. 
Η προσωπική βοήθεια δεν είναι επίδομα. Είναι ένα εργαλείο ελευθερίας και αποϊδρυματοποίησης. Το γνωρίζω βιωματικά. Οργανώνει την υποστήριξη γύρω από τη ζωή που επιλέγει το ίδιο το άτομο με αναπηρία και όχι το αντίστροφο. Είμαι από την πρώτη μέρα ένας άνθρωπος, ο οποίος το στηρίζω από το 2019 και θα πω ότι μαζί με την Αρχή είμαστε λίγο αδερφάκια πότε ξεκίνησε η Αρχή Προσβασιμότητας και πότε ξεκίνησε το πιλοτικό πρόγραμμα. Είναι πολύ σημαντικό ότι βλέπουμε πιο κοινωνικά την αναπηρία. 
Το νομοσχέδιο όμως έχει ευρύτερο κοινωνικό αποτύπωμα, η πρώιμη παρέμβαση, η εκπαίδευση της κινητικότητας και προσανατολισμού για άτομα με αναπηρία όρασης καθώς και ρυθμίσεις για την Εθνική Πύλη Αναπηρίας και την Κάρτα Αναπηρίας συνδέονται άμεσα με την προσβασιμότητα, την ισότιμη συμμετοχή και την κοινωνική ένταξη. 
Χρειάζεται βελτίωση η προσωπική βοήθεια; Φυσικά, κάθε σοβαρή κοινωνική μεταρρύθμιση εξελίσσεται μέσα από την εφαρμογή της. Η αντίστοιχη συνολική μεταρρύθμιση που θεμελιώθηκε το 1993 αλλά και το νομοθετικό και χρηματοδοτικό της πλαίσιο έχει έκτοτε τροποποιηθεί επανειλημμένα και ουσιωδώς. Δύο βελτιώσεις θεωρούμε κρίσιμες για το μέλλον. Πρώτον, το καθεστώς συνοίκησης πρέπει να πάψει να αποτελεί υποκατάστατο της αναγκαίας ωριαίας προσωπικής βοήθειας. Για πολλές κατηγορίες ατόμων με αναπηρία δεν είναι συμβατό με την αυτοδιάθεση και την ιδιωτική τους ζωή. Στο ισχύον πιλοτικό πρόγραμμα η ανώτατη μηνιαία κατανομή έφθανε τις 277 ώρες. Το νομοσχέδιο δεν καθορίζει αριθμητικό όριο. Αυτό θα εξειδικευτεί με κοινή Υπουργική Απόφαση που θα ακολουθήσει. Εκεί θα μπορούσε να προβλεφθεί, ύστερα από εξατομικευμένη αξιολόγηση, η δυνατότητα υπέρβασης των 277 ωρών. Δεύτερον, η αδυναμία εξεύρεσης προσωπικού βοηθού μέσα σε έξι μήνες δεν πρέπει να οδηγεί σε αυτόματη ανάκληση της αίτησης. Χρειάζεται ακόμα μεγαλύτερη ενίσχυση και ενδυνάμωση των ωφελούμενων. Η οργανωμένη και επίσημη υποστήριξη των ατόμων με αναπηρία θα βελτιώσει στο μέγιστο αυτό το μοναδικό δικαίωμα. 
Η Αρχή θα παρακολουθεί την εφαρμογή, θα συμβάλει στις κανονιστικές πράξεις και θα καταθέτει τεκμηριωμένες προτάσεις με τη συμμετοχή των ίδιων των ατόμων με αναπηρία και των αντιπροσωπευτικών οργανώσεων. Προτείνω όλα τα κόμματα να ξεπεράσουν τις όποιες μικροκομματικές αντιστάσεις και να πουν ναι στο δικαίωμα. Όλοι μαζί να θέσετε τη βάση για την ουσιαστική συζήτηση και εφαρμογή της ανεξάρτητης διαβίωσης στη χώρα μας. Τελικά η επιτυχία του νόμου μετριέται από το πόση ελευθερία έχει προσθέσει στη ζωή των ατόμων με αναπηρία. Σας ευχαριστώ. 


ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε τον κ. Κυμπουρόπουλο. 
Επόμενος ομιλητής είναι ο κ. Αναστάσιος Σαμουηλίδης, Υπεύθυνος Δημοσίων Υποθέσεων της Ένωσης Ασθενών Ελλάδας.
ΑΝΑΣΤΑΣΙΟΣ ΣΑΜΟΥΗΛΙΔΗΣ (Υπεύθυνος Δημοσίων Υποθέσεων της Ένωσης Ασθενών Ελλάδας (ΕΑΕ)): Αγαπητέ κύριε Πρόεδρε, ευχαριστούμε πολύ για την πρόσκληση. Κυρία Υπουργέ και αγαπητά μέλη της Βουλής, κύριε Γενικέ, εκ μέρους της Ένωσης Ασθενών Ελλάδας και των συλλόγων της, πολλοί εκ των οποίων κατέθεσαν επίσης αναλυτικά σχόλια στη διαβούλευση, σας ευχαριστούμε που είμαστε εδώ και σας ευχαριστούμε και για την υιοθέτηση κάποιων εκ των σχολίων αυτών.
Θα προσπαθήσω να είμαι σύντομος. Όπως είπα, είχαμε καταθέσει αναλυτικά σχόλια και επιφυλασσόμαστε για την κατάθεση αναλυτικού υπομνήματος. Για εμάς είναι θετικό, ότι ο θεσμός του προσωπικού βοηθού μονιμοποιείται, καθώς πιστεύουμε, ότι είναι μια σημαντική μεταρρύθμιση, η οποία προσπαθεί να ανταποκριθεί στις κοινωνικές πληθυσμιακές αλλαγές και ανάγκες και θεωρούμε, ότι ενισχύει την ανεξάρτητη διαβίωση και την κοινωνική συνοχή. 
Επί των άρθρων, θεωρούμε, ότι η πιστοποίηση αναπηρίας δεν θα πρέπει να είναι εφ’ όρου ζωής εν ισχύ, γιατί πολλές φορές, ανάγκες υπάρχουν, απλά αυτό δεν αποτυπώνεται σε μια πιστοποίηση εφ’ όρου ζωής. Θα θέλαμε να κατέβει το όριο στο 50% της συνολικής αναπηρίας. Προτείνουμε να επεκταθούν περαιτέρω τα ηλικιακά όρια, ώστε να καλύπτονται οι έφηβοι 12 έως 16 ετών και το όριο των 75 ετών να ισχύει για όλους. 
Να υπάρξει πρόβλεψη για προσωρινές ανάγκες, καθώς μπορεί κάποια άτομα μετά από κάποια επέμβαση, θεραπεία, να χρειάζονται προσωπικό βοηθό για ένα συγκεκριμένο χρονικό διάστημα. Προτείνουμε οι αποφάσεις της αξιολόγησης να διαθέτουν πλήρη αιτιολόγηση πρόσβασης στο αποτέλεσμα της αξιολόγησης, δικαίωμα ένστασης και επαναξιολόγησης, όταν αλλάζουν οι ανάγκες.
Στο άρθρο για τα προσόντα των προσωπικών βοηθών, θα θέλαμε να απαλειφθεί ο αποκλεισμός λόγω ψυχικής νόσου. Να γίνεται εξατομικευμένη αξιολόγηση καταλληλότητας και όχι αποκλεισμός βάσει διάγνωσης, γιατί θεωρούμε ότι αυτή η διάταξη είναι στιγματιστική. Να δημιουργηθεί η δυνατότητα εφεδρικού προσωπικού βοηθού, ώστε να μην διακόπτεται η υποστήριξη όταν ο βασικός βοηθός χρειάζεται να απουσιάσει.
Ως προς την κάρτα αναπηρίας, θα πρέπει να αρκεί για την απόδειξη της ιδιότητας του δικαιούχου, χωρίς να ζητούνται άλλες γνωματεύσεις ή συνοδευτικά έγγραφα, με βάση την αρχή της ελαχιστοποίησης των δεδομένων του γενικού κανονισμού προστασίας δεδομένων. Τέλος, θα θέλαμε να προβλεφθεί εκπρόσωπος της Ένωσης Ασθενών Ελλάδας στο Εθνικό Συμβούλιο κατά του Ρατσισμού και της Μισαλλοδοξίας. Σας ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) : Ευχαριστούμε τον κ. Σαμουηλίδη.
Το λόγο η κυρία Παρασκευή Αγαπητού, εκπρόσωπος της Αστικής μη Κυβερνητικής Εταιρείας ΙΑΣΙΣ.
ΠΑΡΑΣΚΕΥΗ ΑΓΑΠΗΤΟΥ (Εκπρόσωπος της Αστικής μη Κυβερνητικής Εταιρείας ΙΑΣΙΣ (ΑμΚΕ ΙΑΣΙΣ)): Ευχαριστούμε πολύ κύριε Πρόεδρε.Κυρία Υπουργέ, κυρίες και κύριοι, σας ευχαριστούμε θερμά για τη δυνατότητα να μεταφέρουμε την εμπειρία της κοινωνίας των πολιτών από την εφαρμογή του Προγράμματος «Στέγαση και Εργασία για τους αστέγους». Για το συγκεκριμένο σημείο του νομοσχεδίου θα τοποθετηθούμε.
Εκπροσωπώ την «ΑμΚΕ ΙΑΣΙΣ», έναν φορέα που υλοποιεί στεγαστικά προγράμματα από τον πρώτο πιλοτικό κύκλο του 2014, σε συνεργασία με πάνω από 20 δήμους και έχοντας υποστηρίξει μέχρι σήμερα, πάνω από 400 ωφελούμενους. 
Η σημερινή μας παρέμβαση βασίζεται, ακριβώς, σε αυτή την εμπειρία και θα θέλαμε αρχικά να χαιρετίσουμε τη φιλοσοφία του νομοσχεδίου. Ιδιαίτερα σημαντική θεωρούμε την ενίσχυση του προγράμματος με το νέο πυλώνα πρόληψης, καθώς για πρώτη φορά, μέσω του προγράμματος, δίνεται η δυνατότητα η Πολιτεία να παρεμβαίνει, πριν ένας άνθρωπος χάσει την κατοικία του. Πρόκειται για μία ουσιαστική αλλαγή φιλοσοφίας. Έτσι, το νομοσχέδιο ευθυγραμμίζεται και με τη διεθνή τάση στη στεγαστική πολιτική. 
Η εμπειρία των τελευταίων ετών δείχνει, ότι οι πιο αποτελεσματικές πολιτικές, δεν περιορίζονται στην προσωρινή αντιμετώπιση της αστεγίας, αλλά επενδύουν στην πρόληψη, στη διατήρηση της κατοικίας και στη συνδυασμένη παροχή στεγαστικής, ψυχοκοινωνικής και εργασιακής υποστήριξης. Θεωρούμε, λοιπόν, ιδιαίτερα θετικό, ότι αυτό αποτυπώνεται στο παρόν σχέδιο νόμου. 
Με βάση την εμπειρία μας, θα θέλαμε να επισημάνουμε έξι σημεία. Πρώτον, θεωρούμε ιδιαίτερα σημαντικό, ότι ο νέος πυλώνας πρόληψης μεταφέρει το βάρος από τη διαχείριση της αστεγίας  στην πρόληψή της, ακολουθώντας τη σύγχρονη διεθνή προσέγγιση στη στεγαστική πολιτική. Στο πλαίσιο αυτό, αξίζει να εξεταστεί και η δυνατότητα χρηματοδότησης βασικών επισκευών της μοναδικής κύριας κατοικίας, όταν αυτή είναι αποδεδειγμένα μη κατοικήσιμη και δεν υπάρχει άλλη αξιοποιήσιμη κατοικία. Η εμπειρία μας δείχνει ότι η τυπική ιδιοκτησία δεν σημαίνει πάντοτε πραγματική στεγαστική ασφάλεια. 



Δεύτερον, θεωρούμε ιδιαίτερα σημαντική την ενίσχυση της κοινωνικής μίσθωσης και της δημιουργίας αποθέματος κοινωνικής κατοικίας, όπως προβλέπεται στις νέες ρυθμίσεις. Η αντιμετώπιση της στεγαστικής επισφάλειας δεν μπορεί να βασίζεται αποκλειστικά στην ελεύθερη αγορά και με τις ρυθμίσεις αυτές, πράγματι, δίνεται η δυνατότητα σταδιακά να περάσουμε από την επιδότηση της αναζήτησης κατοικίας και στην καλύτερη οργάνωση της προσφοράς κατοικίας. 
Τρίτον, θεωρούμε ιδιαίτερα θετική την πρόβλεψη της εργασιακής συμβουλευτικής ως βασικού πυλώνα του προγράμματος. Η εμπειρία μας δείχνει ότι μπορεί να ενισχυθεί ακόμη περισσότερο με έναν εξειδικευμένο εργασιακό σύμβουλο σταθερό μέλος της ομάδας. Η συνεργασία με τη ΔΥΠΑ είναι απαραίτητη, αλλά δεν υποκαθιστά την εξατομικευμένη υποστήριξη, πριν και μετά την πρόσληψη. Συχνά η ουσιαστική υποστήριξη ξεκινά ακριβώς όταν ο άνθρωπος βρει εργασία, ώστε να μπορέσει να τη διατηρήσει. 
Τέταρτον, θεωρούμε ιδιαίτερα σημαντικό ότι το πρόγραμμα εισήγαγε τον θεσμό του ομότιμου υποστηρικτή, μια πραγματική καινοτομία. Η βιωμένη εμπειρία αποτελεί διεθνώς αναγνωρισμένο εργαλείο ενδυνάμωσης και κοινωνικής επανένταξης. Για το λόγο αυτό, πιστεύουμε ότι ο ρόλος αυτός αξίζει να διατηρηθεί και να συνοδευτεί από ενιαία εκπαίδευση και συστηματική εποπτεία. Η εμπειρία μας, επίσης, δείχνει ότι οι άνθρωποι που συμμετέχουν στο πρόγραμμα δεν έχουν τις ίδιες ανάγκες. Περίπου το 15% των ωφελούμενων του προγράμματος έχουν καταγεγραμμένη ψυχιατρική διάγνωση, οπότε θα θέλαμε να τονίσουμε και τη σημασία του να υπάρχει διαβαθμισμένη υποστήριξη. 
Και τέλος, θεωρούμε ιδιαίτερα θετικό ότι το νομοσχέδιο δίνει έμφαση στην αποτελεσματικότητα και στα μετρήσιμα αποτελέσματα. Η προσέγγιση αυτή μπορεί να ολοκληρωθεί με ένα ενιαίο σύστημα καταγραφής και μεταπαρακολούθησης των εκβάσεων, ώστε να γνωρίζουμε όχι μόνο πόσοι άνθρωποι εντάχθηκαν στο πρόγραμμα, αλλά και πόσοι διατήρησαν την κατοικία και την αυτονομία τους, 6 και 12 μήνες μετά την ολοκλήρωσή του. 
Πιστεύουμε, λοιπόν, ότι το σημαντικότερο μήνυμα του νομοσχεδίου είναι πως η στεγαστική πολιτική δεν μπορεί να περιορίζεται στην αντιμετώπιση της αστεγίας, αλλά πρέπει να επενδύει στην πρόληψη, στην έγκαιρη υποστήριξη και στη βιώσιμη κοινωνική επανένταξη. Αυτή η μεταρρύθμιση, πραγματικά, μπορεί να βοηθήσει περισσότερους ανθρώπους να μην χάσουν ποτέ το σπίτι τους και όσους το έχασαν να το διατηρήσουν ξανά, με αξιοπρέπεια και αυτονομία. Όταν αυτό επιτυγχάνεται, άλλωστε τότε πετυχαίνουμε και ενισχύουμε, ουσιαστικά, την κοινωνική συνοχή. Ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Και εμείς σας ευχαριστούμε. Χαίρομαι για την διάρκεια της τοποθέτησής σας και για τα όσα ουσιαστικά μας είπατε. Τώρα πάμε στους στις τοποθετήσεις μέσω webex. Θέλω να παρακαλέσω όσους είναι συνδεδεμένοι στο webex για να πάρουν τον λόγο, να κάνουν έναν έλεγχο, να έχουν κλειστά τα μικρόφωνα τους για να μην ακούγονται οι συνομιλίες τους και οι συζητήσεις τους με  τους διπλανούς τους και να ακούγεται μόνο  ο ομιλητής που θα έχει τον λόγο. 
Πρώτος, λοιπόν, που θα τοποθετηθεί είναι ο κ. Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία ΕΣΑμεΑ. Έχετε το  λόγο για τρία λεπτά έως πέντε. 
ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία ΕΣΑμεΑ): Καλημέρα σας, κύριε Πρόεδρε. Κυρία Υπουργέ, αξιότιμα μέλη του Ελληνικού Κοινοβουλίου. Η Εθνική Συνομοσπονδία Ατόμων με Αναπηρία, καταρχάς, εκφράζει την ιδιαίτερη ικανοποίησή της για την καθιέρωση του προγράμματος «Προσωπικός Βοηθός» ως μόνιμης υπηρεσίας εθνικής εμβέλειας. 
Η εξέλιξη αυτή αποτελεί ένα σημαντικό πρώτο βήμα για τη σταδιακή διαμόρφωση ενός ολοκληρωμένου πλαισίου πολιτικών ανεξάρτητης διαβίωσης των ατόμων με αναπηρία στη χώρα μας και ανταποκρίνεται σε ένα διαχρονικό και θεμελιώδες αίτημα του αναπηρικού κινήματος. Η μετατροπή της πολιτικής εφαρμογής σε μόνιμο θεσμό δημιουργεί τις προϋποθέσεις για τη σταθερή παροχή εξατομικευμένης υποστήριξης, με επίκεντρο τη βούληση, τις επιλογές και τις ανάγκες του ίδιου του ατόμου με αναπηρία, σύμφωνα με τις επιλογές του άρθρου 19 της σύμβασης των Ηνωμένων Εθνών για τα δικαιώματα των ατόμων με αναπηρίες. 

Επειδή το νομοσχέδιο είναι πολυσύνθετο και παράγει αρκετή νομοθετική ύλη,  θα είμαι όσο πιο περιληπτικός γίνεται. Στον τομέα του νομοσχεδίου που αφορά τον προσωπικό βοηθό, προτείνουμε τα εξής. Να είναι επιλέξιμοι άτομα με αναπηρία με πιστοποίηση είτε εφόρου ζωής είτε ορισμένης χρονικής διάρκειας. Η μη ψηφιοποίηση των πιστοποιήσεων των υγειονομικών επιτροπών των κλάδων των Ενόπλων Δυνάμεων να μην αποτελεί λόγο αποκλεισμού από την πρόσβαση στον Προσωπικό Βοηθό. Να αυξηθεί  το ηλικιακό όριο στα 75 έτη για όλα τα άτομα με αναπηρία που λαμβάνουν επίδομα αναπηρίας πριν από τη συμπλήρωση του 25ου έτους της ηλικίας τους.

	Το εισόδημα ως κριτήριο επιλεξιμότητας να παραμείνει, όπως προβλεπόταν στην προηγούμενη κοινή υπουργική απόφαση, προκειμένου να διασφαλιστεί η ίση μεταχείριση μεταξύ των ατόμων με αναπηρία που θα συνεχίσουν να λαμβάνουν την υπηρεσία ως ωφελούμενοι της πιλοτικής εφαρμογής και εκείνων που θα υποβάλουν αίτηση για ένταξη στην νέα καθολική υπηρεσία εθνικής εμβέλειας, αλλά να μην αποτελεί κριτήριο κατάταξης. 
Προσθήκη πρόβλεψης ότι τα άτομα με αναπηρία που διαμένουν σε στέγες υποστηριζόμενης διαβίωσης και εργάζονται δεν στερούνται του δικαιώματος της αίτησης  για παροχή προσωπικής βοήθειας. Να διαγραφεί η προβλεπόμενη κατ’ εξαίρεση παρέκκλιση από την απαγόρευση παροχής υπηρεσιών προσωπικής βοήθειας από συγγενικά πρόσωπα που εισάγεται για συγκεκριμένες περιοχές, καθώς αλλοιώνει τη φύση και τη φιλοσοφία του θεσμού της προσωπικής βοήθειας.
 Στο Μέρος Β΄, για την εκπαίδευση, επιμόρφωση και πιστοποίηση εκπαιδευτών κινητικότητας προσανατολισμού και δεξιοτήτων καθημερινής διαβίωσης. Ο τρόπος που επιλέγεται δεν συνάδει με την επαγγελματική κατοχύρωση της ειδικότητας. Δεν εντάσσεται στο εθνικό σύστημα επαγγελματικής εκπαίδευσης και κατάρτισης και δεν λαμβάνει υπόψη το ομόφωνο πόρισμα της ομάδας εργασίας που η ίδια η κυβέρνηση όρισε. 
 Το άρθρο 54, να εξαιρούνται από την απαλλαγή του φόρου εισοδήματος, για εισόδημα από ακίνητα που εντάσσονται στα προγράμματα κοινωνικής μίσθωσης, οι φορείς που λειτουργούν στέγες υποστηριζόμενης διαβίωσης.
 Στο άρθρο 55, ρυθμίσεις στεγαστικής συνδρομής μετά την ολοκλήρωση του προγράμματος κάλυψη, ζητείται η αύξηση του επιδόματος στέγασης κατά 50% όταν στο νοικοκυριό υπάρχει άτομο με ποσοστό αναπηρίας 50% και στα κριτήρια να προστεθούν ειδικότερες στεγαστικές ανάγκες που απορρέουν από την αναπηρία, ιδίως ως προς την ανάγκη πρόσβασης σε προσβάσιμη κατοικία.
Όσον αφορά στις εξουσιοδοτικές διατάξεις για την πρώιμη παρέμβαση έχουμε αποστείλει αναλυτική επιστολή και επίσης, παρευρίσκονται και συνάδελφοι του αναπηρικού κινήματος που θα εξειδικεύσουν τις νομοθετικές διατάξεις.
Τέλος, ολοκληρώνω με την επιχορήγηση των ιδιωτικών φορέων μη κερδοσκοπικού χαρακτήρα, καθότι υπάρχει μετάβαση στο χρηματοδοτικό μοντέλο από ενωσιακούς πόρους σε εθνικούς πόρους για τη χρηματοδότησή τους. Έχουμε προτείνει αναλυτικά ένα πλαίσιο διατάξεων και πρόβλεψης για να μην υπάρξει μεταβατικό χρηματοδοτικό κενό που συμπεριλαμβάνονται στην αναλυτική επιστολή μας. Σας ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε τον κ. Κούτσιανο.
Τον λόγο έχει ο κ. Ιωάννης Μοσχολιός, Πρόεδρος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία.
ΙΩΑΝΝΗΣ ΜΟΣΧΟΛΙΟΣ (Πρόεδρος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία, ΠΟΣΓΚΑμεΑ): Ευχαριστούμε πολύ για την πρόσκληση και τη δυνατότητα να τοποθετηθούμε επί ενός σημαντικού νομοσχεδίου με συνολικά θετικό αποτύπωμα για τα άτομα με αναπηρία και τις οικογένειές τους. 
Αναγνωρίζουμε το ευρύ πλέγμα ρυθμίσεων που περιλαμβάνει, από τον προσωπικό βοηθό και την πρωινή παρέμβαση έως την εθνική πύλη αναπηρίας, την κάρτα αναπηρίας, τα σχετικά μητρώα, την προσβασιμότητα και άλλες σημαντικές παρεμβάσεις.  Στον ελάχιστο χρόνο που έχουμε θα σταθούμε στα ζητήματα που αφορούν ιδιαίτερα τις κατηγορίες που εκπροσωπεί η ΠΟΣΓΚΑμεΑ, τα άτομα με νοητική αναπηρία, αυτισμό, σύνδρομο Down, εγκεφαλική παράλυση, βαριές και πολλαπλές αναπηρίες στους ανηλίκους με κάθε μορφή αναπηρίας και τις οικογένειές τους. 
Πρώτον, στηρίζουμε τη μονιμοποίηση και την πανελλαδική επέκταση του προσωπικού βοηθού. Είναι μια σημαντική εξέλιξη για την ανεξάρτητη διαβίωση, την κοινωνική συμμετοχή και την αποτροπή της ιδρυματοποίησης. 
Χαιρετίζουμε, επίσης, τη διεύρυνση του περιεχομένου της προσωπικής βοήθειας και την αύξηση του γενικού ηλικιακού ορίου, από τα 65 στα 67 έτη, έναντι του αρχικού σχεδίου. Βέβαια, εάν πάμε στα 75 έτη θα θέλαμε αυτό το ηλικιακό όριο να είναι για όλες τις ομάδες αναπηρίας και όχι μόνο στις ομάδες που παίρνουν ένα επίδομα κίνησης.

 Υπάρχουν, όμως, κρίσιμα σημεία που πρέπει να βελτιωθούν. Η πρόσβαση δεν πρέπει να περιορίζεται μόνο σε άτομα με πιστοποίηση αναπηρίας εφ’ όρου ζωής. Πρέπει να αρκεί η πιστοποίηση σε ισχύ,  όπως ήταν και  στο πιλοτικό πρόγραμμα, γιατί φοβόμαστε ότι μπορεί να είναι καταστροφικό για άτομα τα οποία ήδη έχουν εδώ και δύο, τρία χρόνια προσωπικούς βοηθούς και ξαφνικά να απενταχθούν από το πρόγραμμα. Θα είναι καταστροφή και για τις οικογένειες και για τα ίδια αλλά και για το ίδιο το πρόγραμμα. 

Επίσης, τα εισοδηματικά κριτήρια δεν πρέπει να αποκλείουν ανθρώπους με πραγματική ανάγκη υποστήριξης και εφόσον διατηρηθούν, πρέπει να λαμβάνεται υπόψη το πρόσθετο κόστος της αναπηρίας. Η αξιολόγηση πρέπει να σέβεται τη βούληση και τις προτιμήσεις του ίδιου του ατόμου με κάθε πρόσφορο μέσο επικοινωνίας. 
Επίσης, διαφωνούμε με την κατ΄ εξαίρεση δυνατότητα συγγενικού προσώπου να αναλαμβάνει το έργο του Προσωπικού Βοηθού σε μικρούς ορεινούς και νησιωτικούς Δήμους, γιατί δεν θέλουμε να γίνει ένα επιπλέον επίδομα. Αντί της εξαίρεσης αυτής χρειάζονται ουσιαστικά κίνητρα προσέλκυσης Βοηθών στις περιοχές, όπου υπάρχει πραγματική έλλειψη. έλος, η παρέλευση της εξάμηνης προθεσμίας για την εξεύρεση Βοηθού δεν πρέπει να οδηγήσει σε απώλεια του δικαιώματος, όταν η αδυναμία δεν οφείλεται στον ίδιο τον ωφελούμενο. 
Δεύτερον, στηρίζουμε την καθολική εφαρμογή της πρώιμης παρέμβασης. Χαιρετίζουμε το οικογενειακοκεντρικό μοντέλο, το εξατομικευμένο σχέδιο υποστήριξης, την διεπιστημονική ομάδα και ιδιαίτερα την πρόβλεψη τακτικής επιστημονικής εποπτείας. Για την επιτυχία όμως του εγχειρήματος χρειάζονται ενιαίες επιστημονικές και ποιοτικές προδιαγραφές σε όλη τη χώρα, συνεχιζόμενη εκπαίδευση και αξιολόγηση των παρόχων, γιατί στο πιλοτικό είχαμε παρόχους διαφόρων ταχυτήτων και επίσης ουσιαστική διασύνδεση με τις Υπηρεσίες Υγείας, Εκπαίδευσης και Κοινωνικής Προστασίας. Η έγκαιρη παρέμβαση επίσης δεν μπορεί να εξαρτάται από τον τόπο κατοικίας του παιδιού. 
Τρίτον, θέτουμε το κρίσιμο ζήτημα της βιωσιμότητας των Δομών και της συνέχειας των Υπηρεσιών. Στο άρθρο 68 θεωρούμε ότι η δυνατότητα υπέρβασης του γενικού ορίου κρατικής επιχορήγησης πρέπει, υπό αυστηρές προϋποθέσεις, πλήρη έλεγχο και διαφάνεια, να μπορεί να καλύπτει και άλλες αντικειμενικά εξαιρετικές περιπτώσεις, όταν διαφορετικά κινδυνεύει η συνέχεια των Υπηρεσιών προς τα άτομα με αναπηρία. 
Θα περιμέναμε επίσης στο νομοσχέδιο αυτό να διακρίνουμε και κάποιες διατάξεις για το θέμα της μετάβασης των Δομών που παρέχουν κοινωνικές υπηρεσίες σε άτομα με αναπηρία από το ΕΣΠΑ στην κρατική χρηματοδότηση, όπως κάποια προκαταβολή το διάστημα αυτό που θα υπάρξει κενό. Η βιωσιμότητα των φορέων δεν αποτελεί αυτοσκοπό. Αποτελεί προϋπόθεση για τη συνέχεια των υπηρεσιών στα άτομα με αναπηρία. 
Τέλος, επικροτούμε τη ρύθμιση του άρθρου 70 για τα φορολογικά κίνητρα στην εκμίσθωση ακινήτων για στέγες υποστηριζόμενης διαβίωσης. Είναι μια ουσιαστικά θεσμική παρέμβαση που μπορεί να διευκολύνει την ανάπτυξη των περισσοτέρων αστέγων και να ενισχύσει την από ιδρυματοποίηση και της ζωή στην κοινότητα. 
Κυρίες και κύριοι, η ΠΟΣΓΚΑμεΑ στηρίζει τις θετικές και αναγκαίες μεταρρυθμίσεις του νομοσχεδίου, αλλά ζητούμε ταυτόχρονα να αξιοποιηθεί η παρούσα νομοθετική ευκαιρία για τις βελτιώσεις που ακόμη απαιτούνται, πως και ο Προσωπικός Βοηθός να είναι πραγματικά  προσβάσιμος σε όσους το χρειάζονται, η πρώιμη παρέμβαση να εφαρμοσθεί με ποιότητα και ισότιμα σε όλη τη χώρα και καμία Δομή και κανένας άνθρωπος με αναπηρία να μη βρεθεί αντιμέτωπος με χρηματοδοτικό κενό ή διακοπή αναγκαίων υπηρεσιών.
 Θα ήθελα να ευχαριστήσω την κυρία Μιχαηλίδου την Υπουργό και τον Γενικό Γραμματέα τον κύριο Μαργαρίτη που πάντα έχουμε μια πολύ καλή συνεργασία και περιμένουμε τις εξουσιοδοτικές διατάξεις για να συνεργαστούμε και πάλι, όπως γίνεται μέχρι στιγμής. Σας ευχαριστώ πάρα πολύ. 



ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε και εμείς τον κύριο Μοσχολιό. 
Τώρα τον λόγο έχει η κυρία Μίχου.
[bookmark: _Hlk235180870]ΣΟΥΛΤΑΝΑ ΜΙΧΟΥ (Διευθύνουσα Σύμβουλος της Αναπτυξιακής Μείζονος Αστικής Θεσσαλονίκης - Μ.Α.Θ. Α.Α.Ε./Ο.Τ.Α.): Κύριε Πρόεδρε, κυρία Υπουργέ, κυρίες και κύριοι βουλευτές, σας ευχαριστώ πολύ για την πρόσκληση. Η Αναπτυξιακή Μείζονος Αστικής Θεσσαλονίκης - Αναπτυξιακός Οργανισμός Τοπικής Αυτοδιοίκησης Μ.Α.Θ. Α.Α.Ε./Ο.Τ.Α.), την οποία εκπροσωπώ ως Διευθύνουσα Σύμβουλος, τα τελευταία δυόμισι χρόνια έχει ιδρύσει στη Θεσσαλονίκη το πρώτο πιλοτικό πρόγραμμα «Κοινωνικής Στέγασης» στην Ελλάδα, το οποίο χρηματοδοτήθηκε από το Ταμείο Ανάκαμψης Ανθεκτικότητας μέσω του Υπουργείου Συνοχής και Οικογένειας. Με την ευκαιρία, θα θέλαμε να ευχαριστήσουμε για τη συνεργασία και υποστήριξη από την πολιτική ηγεσία κυρίως, αλλά και τα στελέχη του υπουργείου. 
Υλοποιήσαμε μια επένδυση ύψους 1,1 εκατομμυρίου ευρώ. Ανακαινίσαμε 40 μακροχρόνια κενά διαμερίσματα του ευρύτερου δημόσιου τομέα σε συνεργασία με 4 δήμους και 5 δημόσιους φορείς, ο κύριος συνεργάτης - δήμος είναι και ο μεγάλος μέτοχος της Μ.Α.Θ., ο Δήμος Θεσσαλονίκης. 
Σήμερα, 26 κατοικίες έχουν, ήδη, μισθωθεί από τις 40, οι 6 βρίσκονται στη διαδικασία υπογραφής των μισών μισθωμάτων. Συμπολίτες μας στεγάζονται με κοινωνικό μίσθωμα, που είναι 30% έως και 65% χαμηλότερο από τα αντίστοιχα διαμερίσματα της ελεύθερης αγοράς. Είναι σημαντικό το ότι έχουν δοθεί κατοικίες παρόλο τον μικρό αριθμό.
Σημαντικότερο αποτέλεσμα, όμως, θεωρώ είναι ότι δημιουργήθηκε ένας λειτουργικός μηχανισμός συνεργασίας μεταξύ της πολιτείας, της Τοπικής Αυτοδιοίκησης, δημοσίων φορέων και κοινωνικών υπηρεσιών, αποδεικνύοντας ότι η κοινωνική κατοικία μπορεί να εφαρμοστεί στην Ελλάδα τοπικά και ο οποίος έχει τη δυναμική να δημιουργήσει, να ανακαίνιση και να διαχειριστεί ένα απόθεμα κοινωνικών κατοικιών πολύ μεγαλύτερο από αυτό που ισχύει σήμερα. 
Ήδη, έχει ετοιμαστεί από τη Διαχειριστική Αρχή του Προγράμματος Ε.Σ.Π.Α. της Κεντρικής Μακεδονίας πρόσκληση προς τη Μ.Α.Θ. Α.Ε., ύψους 5 εκατομμυρίων ευρώ για την ανακαίνιση και ενεργειακή αναβάθμιση άλλων 60 διαμερισμάτων έως το τέλος του 2027, ενώ η λειτουργία του Γραφείου Κοινωνικής Στέγασης έχει ήδη ενταχθεί και χρηματοδοτείται από το Ευρωπαϊκό Κοινωνικό Ταμείο, επίσης, μέσα από το Πρόγραμμα της Κεντρικής Μακεδονίας. Αυτές οι δύο δράσεις του Ε.Σ.Π.Α. και Μ.Α.Θ.Α.Ε. συναρθρώνονται συντονισμένα για την ολοκληρωμένη λειτουργία του τοπικού φορέα κοινωνικής στέγασης. Μεγάλη αξία του έργου αποτελεί η αναδείξει για το πως μπορεί να οικοδομήσει μια μόνιμη τοπική στεγαστική πολιτική μέσα ακριβώς από τις προκλήσεις που αντιμετωπίστηκαν στα πλαίσια πιλοτικού προγράμματος. 
Σήμερα, με πολύ μεγάλη ικανοποίηση, χαιρετίζω με την  πρόβλεψη του άρθρου 53 του σχεδίου νόμου που συζητάμε στο πλαίσιο της δημόσιας διαβούλευσης, το οποίο απαλλάσσει από το φόρο εισοδήματος το εισόδημα από εκμίσθωση ακινήτων που μετάσχουν σε προγράμματα κοινωνικής μίσθωσης. Η θέση αυτή αφορά πλέον και στους Αναπτυξιακούς Οργανισμούς Τοπικής Αυτοδιοίκησης, που οι περισσότεροι ως Ανώνυμες Εταιρείες είχαν άλλο φορολογικό καθεστώς και δεν μπορούσαν να αναλάβουν τέτοιου είδους δράσεις. Έτσι, αυτός ο μηχανισμός της απαλλαγής του φόρου εισοδήματος αποτελεί το απαραίτητο εργαλείο, ώστε οι πόροι να επανεπενδύονται στη διαχείριση του υφισταμένου για την ανάπτυξη νέου κοινωνικού αποθέματος  κατοικίας. 
Είχε προκύψει και πρέπει να το σημειώσουμε αυτό, ένα σημαντικό θεσμικό βήμα με τον ν.5229/2025, ο οποίος εισήγαγε για πρώτη φορά την έννοια «της κοινωνικής μίσθωσης» και έδωσε τη δυνατότητα στους δήμους να αξιοποιούν ακίνητα για κοινωνική κατοικία, χωρίς την υποχρέωση του κοινωνικού διαγωνισμού. Ωστόσο, εξακολουθεί να είναι αναγκαία η θεσμοθέτηση σαφών λοιπών ορισμών, όπως της κοινωνικής κατοικίας, της προσιτής κατοικίας, του προσιτού μισθώματος, έχοντας υπ’ όψιν εισοδηματικά κλιμάκια τύπου καθορισμού μισθώματος, ομάδες  φτώχιας και διάρκεια δέσμευσης. Σε αυτό, εμείς είμαστε στη διάθεση της πολιτείας, του υπουργείου και όλων των φορέων να βοηθήσουμε με την εμπειρία μας μέσω του γραφείου. 



Χωρίς ορισμούς, ούτε η στόχευση ούτε η μέτρηση των σκοπούμενων αποτελεσμάτων είναι εφικτές, ενώ δυσχεραίνεται και η ευθυγράμμιση με το ευρωπαϊκό πλαίσιο. Εξίσου αναγκαία είναι η θεσμοθέτηση μιας ελάχιστης διάρκειας διατήρησης της (…) προκειμένου να εξασφαλίζεται η δημοσιονομική σταθερότητα και κάθε δημόσια επένδυση να παράγει μόνιμο κοινωνικό αποτέλεσμα.
Ένα άλλο σημείο το οποίο θα θέλαμε σήμερα να αναδείξουμε είναι η ανάγκη της κατάρτισης ενός μητρώο πιστοποιημένων μη κερδοσκοπικών και συνεταιριστικών πιθανά φορέων κοινωνικής στέγασης, οι οποίοι θα μπορούν (…) στεγαστικά προγράμματα και να αποτελούν τους επιλέξιμους δικαιούχους δημόσιας χρηματοδότησης και να αναλαμβάνουν τη δημιουργία, διαχείριση και διατήρηση ενός μόνιμου (…). Το Υπουργείο Κοινωνικής Συνοχής και Οικογένεια θα μπορούσε ασφαλώς να αναπτύξει (…). Η αποτελεσματική άσκηση πολιτικής - πρέπει να το τονίσουμε και νομίζω ότι είμαστε κι ένα (…) παράδειγμα της απόδειξης αυτού που θα πω - απαιτεί ουσιαστική πολυεπίπεδη διακυβέρνηση, σαφείς αρμοδιότητες και (…), αποκεντρωμένους για Δήμους και Περιφέρειες, ειδικά στεγαστικά σχέδια και ένα (…) παρατηρητήριο που θα αξιολογεί σε ετήσια βάση τα αποτελέσματα της στεγαστικής πολιτικής. 
Η έτερη θετική εξέλιξη σε αυτή τη συγκυρία αποτελεί παράλληλη δημόσια διαβούλευση της εθνικής στρατηγικής για την στεγαστική πολιτική όπου εισάγεται για πρώτη φορά (…). Πρόκειται για μια πολύ σημαντική μεταρρύθμιση καθώς μπορεί να μετατρέψει τη στεγαστική πολιτική από μια σειρά αποσπασματικών προγραμμάτων σε ένα ανακυκλωμένο χρηματοδοτικό εργαλείο. Επόμενο βήμα είναι να αποσαφηνιστεί ο τρόπος λειτουργίας του, ο μηχανισμός εκμίσθωσης. Αυτό το θέμα ίσως να δημιουργήσει ανάγκη μιας (…) νέας νομοθετικής ρύθμισης αλλά θα το δούμε στην πράξη πώς θα λειτουργήσει. Και ο ρόλος των φορέων που θα διαχειρίζονται το κοινωνικό απόθεμα. 
Τέλος, θα θέλαμε να επισημάνουμε το πόσο σημαντική είναι η διασύνδεση των επιμέρους στεγαστικών προγραμμάτων. Ήδη στο πλαίσιο του πιλοτικού μας έργου, (…) το πρόγραμμα  «Στέγαση και Εργασία» μέσω του οποίου οι κοινωνικές υπηρεσίες (…) υποστηρίζουν ωφελούμενους που εντάσσονται σε κατοικίες κοινωνικής μίσθωσης. 
Σήμερα, με ιδιαίτερη ικανοποίηση επίσης διαπιστώνω ότι το άρθρο (…) του σχεδίου νόμου που συζητάμε, προβλέπει πλέον τη δυνατότητα συνέχισης στεγαστικής υποστήριξης (..) του προγράμματος κάλυψης (…) μέσω του επιδόματος στέγασης. Η πρόβλεψη αυτή δημιουργεί προϋποθέσεις ώστε οι ωφελούμενοι να μεταβαίνουν ομαλά από ένα πρόγραμμα σε άλλο χωρίς να διακόπτεται η στεγαστική τους ασφάλεια και να αξιοποιήσουν με αυτόν τον τρόπο και δικές μας υποδομές. 
(…) αποδεικνύει ότι υπάρχει δυνατότητα να προχωρήσουμε σε μια τοπική πολιτική κοινωνικής κατοικίας κάτω από την ομπρέλα της πολιτείας. Διαμορφώνεται αυτή τη στιγμή σταδιακά ένα (…) θεσμικό πλαίσιο, θεσμοθετήθηκε η κοινωνική μίσθωση, προβλέπεται (…), εισάγεται ειδική φορολογική μεταχείριση, ενισχύεται η διασύνδεση των κοινωνικών προγραμμάτων. Η πρόκληση είναι πλέον το παράδειγμα της Θεσσαλονίκης (…) νομίζω πολιτική για όλη την Ελλάδα αφού διασυνδεθούν όλα τα εργαλεία σε ένα ενιαίο σύστημα.  Σας ευχαριστώ. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε. Τον λόγο έχει η κυρία Ελένη Σκουτέλη, Πρόεδρος του Δ.Σ. της Ελληνικής Εταιρείας Προστασίας και Αποκαταστάσεως Αναπήρων Προσώπων.
[bookmark: _Hlk235101017]ΕΛΕΝΗ ΣΚΟΥΤΕΛΗ (Πρόεδρος του Δ.Σ. της Ελληνικής Εταιρείας Προστασίας και Αποκαταστάσεως Αναπήρων Προσώπων – ΕΛ.Ε.Π.Α.Π.): Καλημέρα, αξιότιμε κύριε Πρόεδρε, αξιότιμη και αγαπημένη Υπουργός, αξιότιμα μέλη της Επιτροπής, κυρίες και κύριοι, είναι μεγάλη μου τιμή που βρίσκομαι σήμερα μαζί σας για να υποστηρίξω ένα νομοσχέδιο με τόσο ουσιαστικό κοινωνικό αποτύπωμα. Ένα νομοσχέδιο που φέρνει το Υπουργείο Κοινωνικής Συνοχής και Οικογένειας και το οποίο αγγίζει σημαντικά ζητήματα κοινωνικής πολιτικής. 
Θα ήθελα να σταθώ ιδιαίτερα στο κεφάλαιο της πρώιμης παιδικής παρέμβασης γιατί πρόκειται για μια μεταρρύθμιση με βαθιά ανθρώπινο χαρακτήρα. 



Έτσι ως Πρόεδρος της ΕΛ.Ε.Π.Α.Π. θα ήθελα να μοιραστώ μαζί σας και τη δική μας εμπειρία «τρέχοντας» το πιλοτικό αυτό πρόγραμμα τους τελευταίους μήνες στη δομή μας.
 Η ΕΛ.Ε.Π.Α.Π. είναι ο αρχαιότερος φιλανθρωπικός μη κερδοσκοπικός οργανισμός στη Χώρα μας, στην υπηρεσία των παιδιών με αναπηρία και τη στήριξη των οικογενειών τους. Έχει διαγράψει μια διαδρομή 89 ετών προσφοράς και μέσα σε αυτά τα χρόνια έχει εξυπηρετήσει περισσότερα από 100.000 παιδιά και τις οικογένειές τους ανά την επικράτεια.
Η πρώιμη παιδική παρέμβαση δεν είναι κάτι καινούργιο για εμάς. Προσφέρουμε ήδη  τις πρακτικές αυτές στις υπηρεσίες μας δεδομένου ότι 16 χρόνια πριν, όταν η πρώιμη παρέμβαση δεν ήταν τόσο πολύ της μόδας, είχαμε ιδρύσει το πρώτο τμήμα βρεφών για βρέφη υψηλού κινδύνου για εγκεφαλικές βλάβες στην ΕΛ.Ε.Π.Α.Π. και το οποίον, γνωρίζουμε πάρα πολύ καλά τα αποτελέσματα κ.λπ.. 
Η καθημερινή μας εμπειρία δείχνει λοιπόν πόσο καθοριστικό ρόλο παίζουν τα πρώτα χρόνια της ζωής, βασιζόμενα στη μοναδική ιδιότητα του εγκεφάλου, τη νεύρο-πλαστικότητα, που στην εξελικτική αυτή περίοδο βρίσκεται στο φόρτε της, για τη δημιουργία καινούργιων συνδέσεων των νευρώνων και διακλαδώσεων, ώστε να επικοινωνήσουν τα κέντρα του εγκεφάλου. 
Για αυτό και υποδεχθήκαμε με ιδιαίτερη χαρά την πρωτοβουλία του Υ.ΚΟΙ.Σ.Ο. και θέλω προσωπικά να ευχαριστήσω την Υπουργό, κυρία Μιχαηλίδου, η οποία έχει δείξει μια ιδιαίτερη ευαισθησία για τα παιδιά με αναπηρία και τις οικογένειές τους, και η οποία ήταν και η εμπνεύστρια αυτού του οικογενειακό-κεντρικού προγράμματος και την οποία βέβαια μαζί της είναι τιμή να βοηθήσουμε στο σχεδιασμό και στην αρχική υλοποίηση, την πιλοτική του προγράμματος αυτού, τον κύριο Κωνσταντίνο Γλούμη, που κι αυτός είναι συνεργάτης μας, στην πορεία ή τον κύριο Μεγαρίτη και όλο το προσωπικό του Υπουργείου που είναι πραγματικά συνοδοιπόροι μας γενικώς.
Η ΕΛ.Ε.Π.Α.Π. λοιπόν έχει συμμετάσχει στην υλοποίηση την πιλοτική αυτού του πρωτοποριακού προγράμματος με τα έξι παραρτήματά μας σε Αθήνα, Βόλο, Θεσσαλονίκη, Αγρίνιο, Χανιά και Ιωάννινα και έχουμε συμπεριλάβει αυτούς τους μήνες διακόσια παιδιά και οικογένειες.
 Όσοι έχουμε ζήσει αυτό το πρόγραμμα πιλοτικά γνωρίζουμε πόσο σημαντικό είναι αυτό το έργο, γιατί δεν αφορά μόνο το παιδί με τις συγκεκριμένες γνωστές ιατρό-κεντρικές κλασικές θεραπείες, όπως η φυσικοθεραπεία, εργοθεραπεία και λογοθεραπεία, αλλά αφορά όλη την οικογένεια, η οποία εμπλέκεται συνεργικά και συμμετοχικά και παράλληλα στην πορεία αποκατάστασης του παιδιού και αποκτά βέβαια μια ουσιαστική στήριξη και καθοδήγηση από τους εξειδικευμένους επιστήμονες. 
Το σημαντικότερο είναι ότι η παρέμβαση αυτή γίνεται κατά μεγάλο ποσοστό στο περιβάλλον του παιδιού στο σπίτι, στο σχολείο, στην παιδική χαρά, στο φυσικό του περιβάλλον, εκεί που μεγαλώνει, μαθαίνει και αναπτύσσεται και έτσι υποστηρίζεται πραγματικά η διαφορά στην καθημερινότητα, τονίζοντας την επίδραση των επιγενετικών παραγόντων του περιβάλλοντος, στο ρόλο τον εξελικτικό, στον σωστά εμπλουτισμένο εγκέφαλο. 
Η έγκαιρη παρέμβαση λοιπόν μπορεί ουσιαστικά να αλλάξει την πορεία της ζωής ενός παιδιού με πρόβλημα και ακόμη να τροποποιήσει και την τελική ιατρική πρόγνωση. Γιατί οι διακλαδώσεις που αναπτύσσονται με την πρώιμη παρέμβαση που είναι πολύ σημαντική τα πρώτα μηδέν έως έξι χρόνια της ζωής και όχι μόνον, μπορεί να παρακάμψουν ακόμη και μία αρχική βλάβη. 
Ειδικότερα, για το νομοσχέδιο, θεωρούμε επίσης ιδιαίτερα σημαντικό ιδιαίτερα σε αυτή την πρόσβαση, στη δημιουργία Μητρώου Επαγγελματιών Πρώιμης Παρέμβασης και Μητρώου Παροχών και βέβαια, η μοναδικότητα αυτής της πρωτοπορίας της κυρίας Μιχαηλίδου και της ομάδας της στο Υ.ΚΟΙ.Σ.Ο. είναι ότι είναι οικογενειακό-κεντρικό και δεν βλέπει μόνο το παιδί σαν μονάδα, αλλά υποστηρίζει και ολόκληρη την οικογένεια σαν σύνολο, δηλαδή όπως ξέρετε, στην ελληνική μεσογειακή κοινωνία με τέτοιους δεσμούς στενούς συναισθηματικούς ένας πάσχει και πολλοί νοσούν και είναι ιδιαίτερο να  υποστηρίξουμε και το περιβάλλον του παιδιού για να υποστηριχθεί και το ίδιο. 
Στην ΕΛ.Ε.Π.Α.Π. βλέπουμε καθημερινά μικρά βήματα ζωής, τα οποία μπορεί να φαντάζουν μικρά, αλλά για την εξέλιξη του παιδιού και τους γονείς που τα καμαρώνουν είναι άλματα ζωής. Γι’ αυτό πιστεύουμε ότι η θεσμική κατοχύρωση αυτού του προγράμματος αποτελεί μία εξαιρετικά σημαντική εξέλιξη και δίνει συνέχεια, σταθερότητα και προοπτική σε μια υπηρεσία που έχει αποδείξει και στην πράξη ότι αξίζει και έχει υποστηριχθεί ανθρώπινα με παγκόσμια βιβλιογραφικά δεδομένα. 



Κυρίως στέλνει ένα ξεκάθαρο μήνυμα ότι η έγκαιρη στήριξη των παιδιών δεν αποτελεί μια αποσπασματική βάση ή απλώς μια καλή πρακτική αλλά μια οργανωμένη δημόσια πολιτική με συνέχεια, κανόνες και προοπτικές και αυτό είναι το σημαντικότερο στοιχείο του νομοσχεδίου.
Κλείνοντας, θέλω να αναφέρω ότι το οικογενειακό κεντρικό μοντέλο αγκαλιάζει συνολικά και ολιστικά την οικογένεια, η οποία περνάει ένα μεγάλο σοκ στην ανακοίνωση των αποτελεσμάτων τμημάτων εργόαναπτυξιακών στο παιδί και την εμπλέκει ουσιαστικά και εξασφαλίζει και την στήριξη απέναντι από τους παρόχους, ώστε να είναι σταθερή και πρόθυμη και με διάρκεια. Πιστεύω ότι κινείται προς τη σωστή κατεύθυνση. Ευχαριστούμε το ΥΚΟΙΣΟ  και την κυρία Μιχαηλίδου για την έμπνευση να εισαγάγει αυτό το μοντέλο ….. στη χώρα μας και ας συνεχίσουμε όλοι να δουλεύουμε μαζί με στόχο να ενισχύσουμε ….. και πάνω από όλα να στηρίξουμε την οικογένεια και τα παιδιά με ειδικές ανάγκες και αναπηρία γι’ αυτό που αξίζουν για το μέλλον, για μία ισότιμη κοινωνία με συμπερίληψη, χαρά, ευτυχία και υγεία. Σας ευχαριστώ για την προσοχή σας.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βαρτζόπουλος Δημήτριος, Βλαχάκος Νικόλαος, Βρεττάκος Γεώργιος,  Γιόγιακας Βασίλειος, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Οικονόμου Θωμαΐς (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σπάνιας Αριστοτέλης (Τέλης), Σταμάτης Γεώργιος,  Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Γιαννακούρας Ευάγγελος, Καζάνη Αικατερίνη, Παππάς Πέτρος, Πουλάς Ανδρέας, Τσίμαρης Ιωάννης, Χρηστίδης Παύλος, Δάγκα Παρασκευή (Βιβή), Κατσώτης Χρήστος, Λαμπρούλης Γεώργιος, Στολτίδης Λεωνίδας, Ακρίτα Έλενα, Γιαννούλης Χρήστος, Αθανασίου Μαρία, Γραμμένος Βασίλειος, Κουρουπάκη Ασπασία, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος, Πολάκης Παύλος, Οζγκιούρ Φερχάτ, Φλώρος Κωνσταντίνος και Φωτίου Θεανώ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Σας ευχαριστούμε, κυρία Σκουτέλη και για το κλείσιμο σας. Τώρα ο κ. Παναγιώτης Μαρκοστάμος, Α΄ Αντιπρόεδρος της Ελληνικής Ομοσπονδίας Τυφλών, ο οποίος θα εκπροσωπήσει και τον Πανελλήνιο Σύνδεσμο Τυφλών.
Τον λόγο έχει ο κύριος Μαρκοστάμος.
ΠΑΝΑΓΙΩΤΗΣ ΜΑΡΚΟΣΤΑΜΟΣ (Α΄ Αντιπρόεδρος της Εθνικής Ομοσπονδίας Τυφλών (ΕΟΤ)): Ευχαριστώ πολύ κύριε Πρόεδρε. Κυρία Υπουργέ, κυρίες και κύριοι Βουλευτές, κυρίες και κύριοι εκπρόσωποι των φορέων, κυρίες και κύριοι συνάδελφοι από το Αναπηρικό Κίνημα, ήταν άξιο απορίας μιας και έχω μπροστά μου ένα έγγραφο το οποίο έχει στα επιμέρους σημεία αρκετές προτάσεις το οποίο κατατέθηκε στη διαβούλευση και δυστυχώς δεν είδαμε κάποια από αυτές τις προτάσεις να υιοθετείται έτσι ώστε να αποτελεί το σημερινό κείμενο το οποίο έχει κατατεθεί στη Βουλή. Ωστόσο, όμως, έχει δοθεί σε όλους σας και θέλουμε ουσιαστικά οι προτάσεις αυτές που έχουμε καταθέσει να ακουστούν, να καταγραφούν και να συμπεριληφθούν στο τελικό κείμενο στην ψήφιση του νόμου. 
Για την οικονομία του χρόνου, λοιπόν, θα κάνω αναφορά σε κάποιες από αυτές τις προτάσεις, όπως για παράδειγμα στον Προσωπικό Βοηθό. Είναι σημαντικό και θα πρέπει να ξεκαθαριστεί ότι αυτή η υπηρεσία του Προσωπικού Βοηθού  τουλάχιστον για τα άτομα που έτυχε να είναι τυχερά στο χώρο των Ατόμων με Οπτική Αναπηρία, έδωσε πάρα πολύ καλά αποτελέσματα και ουσιαστικά βοήθησε πάρα πολλά άτομα με Οπτική Αναπηρία να ενταχθούν, να κοινωνικοποιηθούν και ουσιαστικά να μπορούν να ζουν ανεμπόδιστα και να λειτουργούν ανεμπόδιστα και σε αυτό, βέβαια, θέλω να ευχαριστήσουμε για την πρωτοβουλία αυτή, είναι πολύ σημαντικό. 
Όμως στη διάρκεια της διαδικασίας την πιλοτική είχαμε διαπιστώσει αρκετές παραλείψεις που έγιναν και καταθέσαμε και τις προτάσεις μας. Όπως για παράδειγμα, θα πρέπει να ξεκαθαριστεί ποια θα είναι ακριβώς η μοριοδότηση και θα πρέπει να γνωρίζει με Οπτική Αναπηρία, το οποίο εξετάζεται από την Επιτροπή και καθορίζει τις ώρες της οπτικής βοήθειας, ποιος είναι ακριβώς ο τρόπος που μοριοδοτείται, έτσι ώστε να έχει τον Προσωπικό Βοηθό. Όπως επίσης να έχει και το δικαίωμα της ένστασης στην περίπτωση που έχει αδικηθεί, γιατί μπορεί να δικαιούται περισσότερες ώρες και να μην τις λαμβάνει ή ακόμη - ακόμη να επαναξιολογηθεί με αίτησή του, γιατί οι ανάγκες αλλάζουν, η ζωή αλλάζει, οι ανάγκες του Προσωπικού Βοηθού, του δικαιώματος αυτού αλλάζουν, οπότε να μπορεί να επανεξετάζεται, να επαναξιολογείται και να του δίνονται ενδεχομένως περισσότερες ώρες αν αλλάξουν κάποια δεδομένα από τη ζωή του. 
Όπως επίσης στη μοριοδότηση θα πρέπει να γίνει ξεκάθαρο και σαφές ότι Άτομα τα οποία είναι ζευγάρι με Οπτική Αναπηρία ή είναι Άτομα με Οπτική Αναπηρία που είναι μόνο γονείς ή έχουν οικογένειες να παίρνουν, να δικαιούται  περισσότερες ώρες  Προσωπικής Βοήθειας, για να ανταποκρίνονται ουσιαστικά και αποτελεσματικά  στο θεσμό αυτό όλο το εγχείρημα. 



	Διαπιστώθηκαν, λοιπόν, παραλείψεις και διαπιστώθηκαν αντίστοιχα ζητήματα που ανέφερα και που οι προτάσεις που έχουμε στείλει είναι στοχευμένες και τις θέτει και η Εθνική Συνομοσπονδία Ατόμων με Αναπηρία πάρα πολύ σωστά. 
Τώρα, για το ζήτημα που αφορά την εκπαίδευση κινητικότητας και προσανατολισμού. Θα έλεγα ότι είναι το βασικότερο ζήτημα και είναι ένα αγαθό η εκπαίδευση στην κινητικότητα και τον προσανατολισμό που διασφαλίζει την ανεξάρτητη και αυτόνομη διαβίωση των ατόμων με οπτική αναπηρία. Γι’ αυτό, λοιπόν, είχε γίνει μια τεράστια δουλειά με πρωτοβουλία του Γενικού Γραμματέα τότε, κύριο Σταμάτη, και σημερινό βουλευτή Επικρατείας της Νέας Δημοκρατίας, με πρωτοβουλία του Υπουργείου και στην οποία συμμετείχαν οι φορείς εκπροσώπησης των ατόμων με οπτική αναπηρία και η Εθνική Συνομοσπονδία Ατόμων με Αναπηρία, αλλά και εξειδικευμένοι επιστήμονες. 
Πήραμε τότε το feedback από άλλες χώρες, όπως για παράδειγμα την Ισπανία που υλοποιεί τέτοια προγράμματα και δυστυχώς εδώ, διαπιστώνουμε ότι έρχεται πάλι η πρόταση αυτή, αλλά δεν έρχεται ακριβώς όπως το πόρισμα και η δουλειά που είχε γίνει τότε, που είχε βάλει κάποια standards και κάποια σχετικά όρια στο πώς θα γίνει όλη αυτή η διαδικασία. 
Αυτό που πρέπει να διασφαλιστεί είναι το επαγγελματικό περίγραμμα. Πρέπει να διασφαλιστεί η πιστοποίηση. Χαιρετίζουμε την πρωτοβουλία, θέλουμε να ξεκινήσει άμεσα, είναι επιτακτική ανάγκη, αυτή τη στιγμή υπάρχουν 17.000 άτομα με οπτική αναπηρία στον ελληνικό χώρο και οι εκπαιδευτές κινητικότητας είναι μόλις εννέα, τα γνωρίζετε αυτά, τα γνωρίζει και η Υπουργός, αλλά όμως αυτό δεν θα πρέπει να έχει τη μορφή ενός απλού σεμιναρίου. Θα πρέπει να υπάρχει μια εξειδικευμένη κατάρτιση και εκπαίδευση και να διασφαλίζει τα εχέγγυα για τη συνέχισης, έτσι ώστε να μπορούμε να εξασφαλίσουμε στους ανθρώπους με οπτική αναπηρία και τώρα και στο μέλλον ότι το αγαθό της εκπαίδευσης στην κινητικότητα θα είναι γι’ αυτούς δωρεάν, θα είναι στη διάθεσή τους έτσι ώστε να μπορούν να εκπαιδευτούν. 
Και βέβαια θα πρέπει να καταργηθούν τα εδάφια αυτά που αναφέρουν τα οικονομικά κριτήρια, να καταργηθούν τα εδάφια που θα ορίζουν πως οι εκπαιδευτές κινητικότητας και προσανατολισμού θα κάνουν δωρεάν κάποια μαθήματα. Θα πρέπει όλο αυτό να στηριχθεί σε μία φιλοσοφία ένταξης όλων των ατόμων με οπτική αναπηρία στο συγκεκριμένο αγαθό και ότι δεν αποκλείεται κανένας από την συγκεκριμένη παροχή της υπηρεσίας. 
Θα ήθελα να αποκωδικοποιήσω ένα έγγραφο με πάρα πολλές προτάσεις που έχουμε στείλει και είναι στη διάθεσή σας και γυρνάω πίσω στον προσωπικό βοηθό και θα σας μπω το εξής. Κι εμείς συμφωνούμε κι εμείς λέμε ότι, για παράδειγμα, δεν μπορεί ο χώρος ο δικός μας με οπτική αναπηρία έχει αδικηθεί. Δεν μπορεί δηλαδή το 5% από το πιλοτικό πρόγραμμα να το μοιράζονται τρεις διαφορετικές κατηγορίες με τις γενικές αναπηρίες, που εκεί ανήκουν οι τυφλοί, οι κωφοί και τα άτομα που έχουν και οπτική αναπηρία και κώφωση. Γι’ αυτό ζητάμε το ποσοστό αυτό να είναι 10%.
Όπως επίσης, ζητάμε την επέκταση στην ηλικία των 75 ετών για τα άτομα με οπτική αναπηρία. Όπως και για τους προσωπικούς βοηθούς πρέπει να ξεκαθαριστεί το μητρώο για να ξέρουμε ακριβώς ποιοι άνθρωποι είναι διαθέσιμοι για να μπορούμε να τους χρησιμοποιήσουμε. Αλλά και ένα κίνητρο που θα πρέπει να έχουν οι προσωπικοί βοηθοί, κυρίως αυτοί που είναι συνταξιούχοι, να εξαιρεθούν από τον ειδικό φόρο παρακράτησης του 10% στη σύνταξή τους, έτσι ώστε ένας συνταξιούχος να μπορεί να παρέχει προσωπική βοήθεια σε ένα άτομο που θα τον επιλέξει και να έχει ένα κίνητρο για να ασχοληθεί με αυτό. Υπάρχει μεγάλο πρόβλημα και πάρα πολλοί συνάδελφοι δεν βρίσκουν προσωπικό βοηθό, δυσκολευόμαστε να αναζητήσουμε προσωπικό βοηθό και θα πρέπει να δοθούν περισσότερα κίνητρα για αυτό. 
Επειδή δεν βλέπω το ρολόι για να ξέρω αν είμαι μέσα στον χρόνο και επειδή έχουν κατατεθεί οι προτάσεις μας όπως ξαναείπα, θα ήθελα την ύστατη στιγμή, αν είναι δυνατόν, να μπορέσετε αυτές τις προτάσεις που σας στείλαμε να τις ενσωματώσετε στο τελικό κείμενο του νόμου. Έχουμε την πεποίθηση ότι το νομοσχέδιο αυτό είναι στη σωστή κατεύθυνση, ο νόμος αυτός θα είναι στην σωστή κατεύθυνση και οι προτάσεις που κάναμε τα άτομα με οπτική αναπηρία και από την Ομοσπονδία Τυφλών και από τον Πανελλήνιο Σύνδεσμο Τυφλών έχουν αυτή την κατεύθυνση. 



            Θέλουμε πραγματικά, το νέο νομοσχέδιο, ο νέος Νόμος που  θα ψηφιστεί, να έχει πραγματική ουσιαστική εφαρμογή και να διασφαλίζει τα εχέγγυα, έτσι ώστε όλα τα άτομα με αναπηρία και ειδικά τα άτομα με οπτική αναπηρία, να απολαμβάνουν όλα εκείνα τα μέτρα που δικαιούνται, ώστε να εξασφαλίσουν μια καλύτερη ποιότητα ζωής αφενός, αφετέρου μια ανεξάρτητη αυτόνομη διαβίωση και να ζουν ουσιαστικά και ενεργά στο κοινωνικό σύνολο. 
               ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Το λόγο έχει ο κ. Παππάς. 
               ΠΕΤΡΟΣ ΠΑΠΠΑΣ (Εισηγητής της Μειοψηφίας): Ευχαριστώ, κύριε Πρόεδρε. Μία ερώτηση απευθύνεται στον Διοικητή του ΟΠΕΚΑ και δεδομένου του ότι σήμερα δεν εκλήθη ο Πανελλήνιος Σύλλογος των Εργαζομένων ΟΓΑ, ΟΠΕΚΑ, δηλαδή, ο Σύλλογος ο οποίος εκπροσωπεί τους εργαζόμενους οι οποίοι θα έχουν το κύριο φόρτο του να υλοποιήσουν την παρούσα νομοθέτηση, θα ήθελα να τον ρωτήσω, θεωρεί τα αιτήματα τα οποία έχουν εκφραστεί πολλές φορές δημόσια από τον Σύλλογο σε σχέση με το ότι πρέπει να υπάρχει σαφής νομοθετική πρόβλεψη για κάθε αρμοδιότητα που ανατίθεται στον ΟΠΕΚΑ, ούτως ώστε αυτή να καλύπτεται από το απαραίτητο υπαλληλικό δυναμικό, από το γεγονός ότι υπάρχει, κατά τα λεγόμενα του Πανελλήνιου Συλλόγου, ελλειμματική στελέχωση του ΟΠΕΚΑ.
Παράλληλα, γίνεται λόγος για μισθολογικές αδικίες, για επιλογή προϊσταμένων η οποία εγείρει διάφορα θέματα, όλη αυτή η ελλειμματική στελέχωση, όλο αυτό το νομοθετικό κενό το οποίο υπάρχει στο ποιος τελικά και ποιοι είναι αυτοί οι οποίοι θα καλύψουν όλη αυτή την υλοποίηση αυτού του σπουδαίου θεσμού, ο οποίος μονιμοποιείται, του Προσωπικού Βοηθού, θεωρείται, ότι θα πρέπει ο Οργανισμός να κινηθεί να καταθέσει προτάσεις ενδεχομένως προς το Υπουργείο, προκειμένου να στελεχωθεί, δεδομένου, ότι υπάρχει και μια μεγάλη χρήση εργαζομένων Ιδιωτικού Δικαίου εργολαβικών εργαζομένων, που καταγγέλλεται και πάλι από τον Σύλλογο, όλο αυτό θα μπορέσει να λειτουργήσει με το παρόν στελεχιακό δυναμικό, ή χρειάζεται μια πρόβλεψη για περαιτέρω στελέχωση; Αυτό είναι το πρώτο μου ερώτημα. 
             Ένα δεύτερο ερώτημα έχω προς την  Διοικήτρια του ΚΕΑΤ, ποια είναι η θέση της σε σχέση με το ότι δεν λαμβάνονται υπόψιν οι απόψεις της ΕΣΑμεΑ, όπως ακούσαμε και πριν από λίγο, καθώς και του Πανελληνίου Συνδέσμου Τυφλών, αλλά και της Εθνικής Ομοσπονδίας Τυφλών, σε σχέση με την επάρκεια, καταρχάς με το πόρισμα το οποίο έχει, το ομόφωνο πόρισμα της Επιτροπής η οποία είχε συσταθεί για το πώς θα γίνει η Επιτροπή Αξιολόγησης και τα κριτήρια των υποψηφιοτήτων σε σχέση με τη λειτουργία του θεσμού αυτού ο οποίος νομοθετείται σήμερα και γιατί δεν λαμβάνονται υπόψη αυτά τα κριτήρια και τελικά πως συστήνεται μια Επιτροπή Αξιολόγησης από ανθρώπους οι οποίοι δεν έχουν ενδεχομένως την επιστημονική επάρκεια να αξιολογήσουν αυτούς τους νέους εκπαιδευτές κινητικότητας; Ένας σπουδαίος πάλι θεσμός, που έχει μόνο 9 άτομα δυστυχώς σήμερα. 
                Τρίτη ερώτηση, για την Αναπτυξιακή της Θεσσαλονίκης, το ερώτημά μου αφορά και την πόλη μου, αν υπάρχει προσφορά από ιδιώτες, αν υπάρχει κτιριακό δυναμικό και απόθεμα στη Θεσσαλονίκη για να διατεθεί για περαιτέρω κοινωνικές κατοικίες και για την υλοποίηση των Προγραμμάτων, αν υπάρχει ενδιαφέρον από τους Δήμους για το Πρόγραμμα αυτό και άλλο ενδιαφέρον δηλαδή και κατά πόσο θεωρείτε, ότι αν βάζαμε, αν έμπαιναν περισσότερα κίνητρα σε αυτό το νομοσχέδιο και για τους ιδιώτες και όχι μόνο, για παράδειγμα οι φορολογικές απαλλαγές, αλλά και η προσθήκη των στεγών της υποστηριζόμενης διαβίωσης στην απαλλαγή τη φορολογική, θα μπορούσαμε να έχουμε μεγαλύτερη επιτυχία στο Πρόγραμμα.



Θέλουν οι Δήμοι να συμμετέχουν; Υπάρχουν ακίνητα του Δημοσίου στη Θεσσαλονίκη και στους Δήμους του Μητροπολιτικού συγκροτήματος που μπορούν να χρησιμοποιηθούν; Θεωρείτε ότι περισσότερα κίνητρα στους ιδιώτες θα ανέπτυσσαν περισσότερο το πρόγραμμα;
Τελευταία μου ερώτηση στην Ελληνική Εταιρεία Τοπικής Ανάπτυξης. Το ένα κομμάτι της ερώτησής μου είναι, αν θεωρείτε ότι η νομοθέτηση αυτή η οποία γίνεται εξασφαλίζει ίσους όρους και ισόρροπη ανάπτυξη σε σχέση με την Αθήνα και την Περιφέρεια. Αν, δηλαδή, αυτό το πρόγραμμα της πρώιμης παρέμβασης θα λειτουργήσει το ίδιο καλά στην επαρχία, δεδομένου ότι υπάρχουν πολλοί περιορισμοί, ή αν θεωρείτε ότι αν προστίθενται και άλλα εφόδια, ενδεχομένως κινητές μονάδες και τα λοιπά, θα μπορούσε να λειτουργήσει καλύτερα για την επαρχία.
Τελευταία μου παρατήρηση, για το άρθρο 49, πάλι προς την Ελληνική Εταιρεία Τοπικής Ανάπτυξης. Θεωρείτε χρήσιμο το πληροφοριακό σύστημα που συστήνεται και λειτουργεί σύμφωνα με την παράγραφο 4 του παρόντος άρθρου στην ΕΕΤΑΑ, για τη διαχείριση των αιτήσεων των ενδιαφερομένων για την εγγραφή τους στο ηλεκτρονικό μητρώο, να συνδεθεί με την εθνική πύλη αναπηρίας, όπως αποτελεί αίτημα των φορέων; Σας ευχαριστώ πολύ.
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Συνεχίζουμε με την Ειδική Αγορήτρια της «Ελληνικής Λύσης», κυρία Μαρία Αθανασίου, αν έχει κάποια ερώτηση.
ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Ευχαριστώ, κύριε Πρόεδρε. Ναι, έχω. Η πρώτη μου ερώτηση είναι στον κ. Κούτσιανο. Σε δύσκολες περιπτώσεις ασθενών για τους οποίους οι διορισμένοι - επιλεγμένοι προσωπικοί βοηθοί διακόπτουν και φεύγουν και δεν δέχονται καν να αναλάβουν. Ποια μέριμνα μπορεί να ληφθεί σε αντικατάστασή του; Ποια μέτρα πρέπει να ληφθούν σε περίπτωση κατά την οποία διακοπεί η συνεργασία με προσωπικό βοηθό και δεν υπάρχει ιδιωτικό συμφωνητικό σε ισχύ κατά την επίμαχη χρονική στιγμή της έγκρισης; Πώς μπορεί να αντιμετωπιστεί το ενδεχόμενο απόρριψης του αιτήματος, λόγω έλλειψης συμφωνητικού εκείνη τη χρονική στιγμή;
Δεύτερη ερώτηση είναι η εξής. Το εργασιακό καθεστώς των προσωπικών βοηθών το οποίο ισχύει σήμερα καλύπτει τους προσωπικούς βοηθούς; Ευνοεί τη ζήτηση; Εγείρει το ενδιαφέρον; Προσελκύει ενδιαφερόμενους; Ποιες αλλαγές απαιτούνται;
Στον κ. Σαμουηλίδη, οι ανάγκες των ασθενών είναι καθημερινές χωρίς διακοπή. Πώς θα πρέπει να καλυφθεί το κενό των ημερών, των ωρών, που οι προσωπικοί βοηθοί, πολύ εύλογα, θα χρειαστεί να πάρουν το ρεπό τους ή τις άδειές τους; Θα έπρεπε, επίσης, να συμμετέχουν οι συγγενείς πρώτου και δευτέρου βαθμού ως προσωπικοί βοηθοί;
Η τελευταία ερώτησή μου είναι στον κ. Κυμπουρόπουλο, αγαπητό συνάδελφο, ως μητέρα παιδιού ΑμεΑ με Νωτιαία Μυϊκή Ατροφία τύπου 1, δηλαδή η πιο βαριά μορφή, που αναπαύτηκε το 2008 σε ηλικία σχεδόν 12 ετών. Καταθέτοντας, λοιπόν, την προσωπική μου εμπειρία από βοηθούς οι οποίοι αρνούνταν να αναλάβουν, λόγω της σοβαρότητας της κατάστασης του παιδιού μου -δεν δέχονταν κανείς να αναλάβει- είχα φτάσει πολλές φορές λοιπόν σε απόγνωση ως μητέρα παιδιού ΑμεΑ, που έπρεπε να ισορροπήσω με τις υποχρεώσεις μου, σαν σύζυγος, σαν μητέρα ενός άλλου υγιούς παιδιού, ως γιατρός Δημοσίου Νοσοκομείου. Ήμουν γυναικολόγος και έπρεπε να κάνω και τις εφημερίες μου, οπότε η Ειρήνη μου έμενε νηστική. Δεν είχα καμία βοήθεια. Πιστεύεται λοιπόν ότι ο ηλικιακός περιορισμός κάτω των 16 ετών είναι σκόπιμος; Επίσης, τι θα πρέπει να προβλεφθεί για τους άνω των 65 που οι ανάγκες τους μεγαλώνοντας με την ηλικία γίνονται και μεγαλύτερες; Σας ευχαριστώ.
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Συνεχίζουμε με τον Ειδικό Αγορητή της Κ.Ο. «Δημοκρατικό Πατριωτικό Κίνημα ‘’ΝΙΚΗ’’», κ. Τάσο Οικονομόπουλο.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Ευχαριστώ, κύριε Πρόεδρε. Θα ήθελα να ρωτήσω σχετικά με την άποψη, νομίζω ο κ. Μοσχολιός την εξέφρασε, ότι δεν θέλει να πληρώνονται οι ίδιοι οι γονείς. Με δεδομένο ότι δεν βρίσκονται προσωπικοί βοηθοί, υπάρχει τεράστιο πρόβλημα, οι γονείς θα μπορούσαν οι ίδιοι να προσλάβουν αυτόν που κρίνουν ότι είναι ο κατάλληλος για να φροντίσει το παιδί τους, ώστε να υπάρξει μια συνεργασία και να μπορέσουν πραγματικά να προσφέρουν, αφού βρουν πραγματικά αυτόν που ξέρει. Δεν καταλαβαίνω γιατί δεν μπορούν οι ίδιοι οι γονείς να πληρώνονται.



Επίσης, αυτή η πρόσληψη που γίνεται με έμμεσο τρόπο και με υπεύθυνη δήλωση του ν. 1599/1986 δεν λειτουργεί. Όσον αφορά αυτό που ακούστηκε από την ΕΣΑμεΑ ότι το όριο πρέπει να είναι τα 75 έτη, οι υπόλοιποι ΑμεΑ τι θα γίνουν με δεδομένο ότι όσο μεγαλώνει ο άνθρωπος τόσο πιο πολύ ανάγκη στήριξης έχει. Αυτά θέλω να ρωτήσω. Σας ευχαριστώ. 
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Κυρία Ακρίτα έχετε το λόγο. 
ΕΛΕΝΑ ΑΚΡΙΤΑ (Ειδική Αγορήτρια της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»): Ζητώ συγγνώμη, ήταν για λόγους ανωτέρας βίας που δεν μπόρεσα να είμαι εδώ. Ήθελα να ρωτήσω τον κύριο Κούτσιανο ποια είναι η γνώμη του για τις αόρατες αναπηρίες, όλες αυτές που αφορούν σε άτομα που η αναπηρία τους δεν είναι ορατή και πώς μπορούμε να επικοινωνήσουμε -γιατί είναι ο πλέον αρμόδιος να μας το πει- αυτή την σοβαρή και έγκυρη ενημέρωση και από εσάς για τα άτομα που είναι ανάπηρα, γιατί μπορεί να έχουν μία ψυχική διαταραχή ή κάποιο άλλο πρόβλημα που να μην είναι ορατό διά γυμνού οφθαλμού. 
Ήθελα να ρωτήσω και το κύριο Μοσχολιό ποια είναι η γνώμη του ακριβώς επειδή είναι Πρόεδρος του Σωματείου Γονέων και Κηδεμόνων -ο κύριος Αυτιάς είχε προτείνει κάποιους πρωτότυπους χώρους σαν κοινότητες για τις οικογένειες των ατόμων με αναπηρία- πώς τοποθετείται σε αυτό; 
Ήθελα να ρωτήσω επίσης και την κυρία Σκουτέλη πώς ορίζει και πώς θεωρεί ότι είναι η αναπηρία. Υπάρχουν δυο δύο σχολές στο πώς αντιμετωπίζουμε την αναπηρία. Κάποιοι λένε ότι το ανάπηρο άτομο όταν έχει κινητικά προβλήματα το ζητούμενο είναι να περπατήσει. Δηλαδή, να γίνει σαν αυτούς που η κοινωνία κανονικοποιεί ως νορμάλ, ως φυσιολογικούς, ως πιο ικανούς και πιο επαρκείς. Άλλοι πάλι λένε -όπως βλέπω και κάποιοι σύλλογοι, όπως της μηδενικής ανοχής κλπ.- ότι αυτό είναι δείγμα της μισαναπηρισμού, πρέπει να δουλεύουμε, να συνεργαζόμαστε και να είμαστε περήφανοι για τα ανάπηρα άτομα χωρίς να τα βάζουμε σε μια διαδικασία να βάζουν σαν ύψιστο στόχο την κινητικότητα ή την «υγεία» των άλλων ατόμων. Σας ευχαριστώ πάρα πολύ. 
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Τον λόγο έχει η Ειδική Αγορήτρια της Κ.Ο. «Πλεύση Ελευθερίας - Ζωή Κωνσταντοπούλου», κυρία Γεωργία Κεφαλά. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «Πλεύση Ελευθερίας - Ζωή Κωνσταντοπούλου»): Ευχαριστώ κύριε Πρόεδρε. Ήθελα να ρωτήσω την Εθνική Συνομοσπονδία Ατόμων με Αναπηρία, την ΕΣΑμεΑ, αλλά και τον κύριο Μοσχολιό, τον κύριο Κούτσιανο και τον κύριο Κυμπουρόπουλο φυσικά -που με μεγάλη χαρά τον βλέπουμε στο Κοινοβούλιο αυτοπροσώπως- πώς σχολιάζουν το γεγονός ότι ο προσωπικός βοηθός μετατρέπεται μεν στα χαρτιά σε μόνιμη υπηρεσία, αλλά διατηρεί την λογική ενός κλειστού προγράμματος με περιοδικές προσκλήσεις και αξιολόγηση αιτήσεων μέχρι εξαντλήσεως του προϋπολογισμού όπως γράφει το νομοσχέδιο και επιπλέον πώς επηρεάζει τους ωφελούμενους η διάταξη που ανακαλεί αυτοδίκαια την έγκριση αν δεν βρουν βοηθό εντός έξι μηνών; 
Νομίζω ότι αναφερθήκατε σε αυτό, κύριε Κυμπουρόπουλε, κι εσείς μετακυλώντας ουσιαστικά την αποτυχία της κρατικής πλατφόρμας εύρεσης εργαζομένων στο ίδιο το ανάπηρο άτομο. Το ρωτάω αυτό για να καταδειχθεί, ουσιαστικά, μια βασική αντίφαση του νομοσχεδίου, δικαίωμα υπό όρους προϋπολογισμού και η άδικη τιμωρία, ουσιαστικά, των αναπήρων, που ζουν σε απομακρυσμένες ή νησιωτικές περιοχές, όπου η προσφορά εργασίας είναι ελάχιστη.
Ο Συνήγορος του Πολίτη, δυστυχώς, δεν είναι εδώ, μας έχει στείλει ένα υπόμνημα,  αλλά έχουμε την Εθνική Αρχή Προσβασιμότητας, τον κ. Κυμπουρόπουλο, τον οποίο θα ήθελα να ρωτήσω το εξής. Δεδομένου ότι το άρθρο 5 θέτει το 67ο έτος ως ανώτατο ηλικιακό όριο για την υποβολή αίτησης προσωπικού βοηθού - κάτι στο οποίο αναφέρθηκαν και πολλοί συνάδελφοι και πολλοί φορείς - θεωρείτε ότι η διάκριση αυτή είναι συμβατή με την Αρχή της Ισότητας που γνωρίζουμε όλοι στη σύμβαση για τα δικαιώματα των ΑμΕΑ και πώς δικαιολογείται νομικά να αποκλείεται ένας πολίτης 68 ετών με τις ίδιες ακριβώς λειτουργικές ανάγκες με έναν 66χρονο, που πολύ πιθανόν να έχει παρόμοιες ανάγκες, χωρίς το κράτος να παρέχει κάποια ισοδύναμη εναλλακτική υπηρεσία. Και το ρωτάω αυτό, για να αναδειχθεί η συνταγματική και η διεθνής νομική ευαλωτότητα του αυθαίρετου ηλικιακού αποκλεισμού, καθώς και η παντελής έλλειψη επιστημονικής ή ανάλογης αιτιολόγησης στο νομοσχέδιο.
Προς το πρώτο Κέντρο Εκπαίδευσης και Αποκατάστασης Τυφλών, την κυρία Χαμονικολάου, ήθελα να ρωτήσω το εξής : Για το άρθρο 26 που ορίζεται ως προϋπόθεση για τη δωρεάν εκπαίδευση κινητικότητας, το αυστηρό ποσοστό αναπηρίας όρασης, τουλάχιστον 80% ή ο χαρακτηρισμός ως ολικά τυφλού, ποιοι κίνδυνοι δημιουργούνται για την ασφάλεια και την επιβίωση των ατόμων με ποσοστό π.χ. 70% ή 75%, που αποκλείονται από την εκπαίδευση και πώς κρίνετε το εξαιρετικά ασαφές κριτήριο της επίδρασης στην κοινωνική ένταξη για την επιλογή των εισακτέων; Και το λέω αυτό, για το αμιγώς ιατρικό μοντέλο αξιολόγησης που υπάρχει, τα ποσοστά ΚΕΠΑ, αντί για τη λειτουργική αξιολόγηση των αναγκών του ατόμου στο φυσικό περιβάλλον.
Επίσης, ένα ερώτημα προς τον κύριο Ατσαβέ, στον Οργανισμό Προνοιακών Επιδομάτων και Κοινωνικής Αλληλεγγύης. Το νομοσχέδιο αναθέτει την εφαρμογή του προσωπικού βοηθού, των μητρώων και των πληρωμών, σε ένα διευρυμένο τμήμα του ΟΠΕΚΑ. Διαθέτει ο Οργανισμός την απαραίτητη διοικητική, περιφερειακή και επιστημονική στελέχωση για θα χειριστεί τις διαρκείς εξατομικευμένες αξιολογήσεις, τον ποιοτικό έλεγχο της καταγγελίας κακοποίησης ή  υπάρχει σοβαρός κίνδυνος, η υπηρεσία να εγκλωβιστεί σε μια γραφειοκρατική διεκπεραίωση επιδομάτων;
Ένα ερώτημα, επίσης, προς την κυρία Μίχου όσον αφορά στη στέγαση των ατόμων με αναπηρία. Τι πιστεύετε για τους πλειστηριασμούς κατοικιών των ατόμων με αναπηρία, γιατί πιστεύουμε, ότι είναι ένα μεγάλο πρόβλημα που το συναντάμε συχνά – πυκνά. Έχουμε και ένα παράδειγμα στη Χαλκιδική με ένα ζευγάρι που έχουν και δύο προβλήματα όρασης και παρόλα αυτά, κινδύνεψαν να τους πάρουν το σπίτι. Τι πιστεύετε γι’ αυτή την πρακτική και αν θα έπρεπε τα άτομα με αναπηρία να εξαιρούνται παντελώς από αυτή τη συνθήκη.
Τέλος, θα ήθελα να ρωτήσω τον κ. Μαυρίδη, από την Ελληνική Εταιρεία Τοπικής Ανάπτυξης και Αυτοδιοίκησης, σχετικά με τα άρθρο 53 και 55 για τα στεγαστικά προγράμματα. Πώς σχολιάζετε το γεγονός, ότι οι δήμοι καλούνται να διαχειριστούν προγράμματα περιορισμένης διάρκειας με ημερομηνία λήξης, αντί για μία σταθερή εθνική πολιτική κοινωνικής κατοικίας, σύμφωνα και με αυτό που είπα πριν; Πώς θα αντιμετωπιστεί ο «γκρεμός» της στεγαστικής προστασίας, όταν λήξει η συνδρομή και οι πλέον ευάλωτοι πολίτες, θα βρεθούν εκτεθειμένοι στην ιδιωτική αγορά χωρίς το κράτος να παρέχει εγγυήσεις μίσθωσης; Αυτά ήταν και πολλά άλλα που θα θέλουμε να ρωτήσουμε, αλλά δεν μας το επιτρέπει χρόνος. Ευχαριστώ πολύ.
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Και εμείς ευχαριστούμε κυρία Κεφαλά.
Πριν περάσουμε στους βουλευτές, έχει ζητήσει τον λόγο για μια ερώτηση η κυρία Λυτρίβη.
ΙΩΑΝΝΑ ΛΥΤΡΙΒΗ (Εισηγήτρια της Πλειοψηφίας) : Ευχαριστώ πολύ κύριε Πρόεδρε και ευχαριστούμε όλους τους φορείς για την πολύ εμπεριστατωμένη τοποθέτησή τους γύρω από τις ρυθμίσεις του νομοσχεδίου. 
Μια ερώτηση ήθελα να κάνω προς την κυρία Χαμονικολάου και το Κέντρο Εκπαίδευσης και Αποκατάστασης Τυφλών. Πλέον, ορίζεστε ως φορέας σχεδιασμού, ανάπτυξης, οργάνωσης και υλοποίησης των προγραμμάτων ειδικής επιμόρφωσης των εκπαιδευτών κινητικότητας. 



 Η ερώτησή μου είναι η εξής. Θεωρείτε ότι αυτή η ρύθμιση, η οποία αντιμετωπίζει επιστημονικά και σοβαρά το πολύ σαφές ζήτημα το οποίο γνωρίζουμε, με την έλλειψη των εκπαιδευτών κινητικότητας, στην πραγματικότητα βάζοντας τους ανθρώπους με οπτική αναπηρία σε πολύ δύσκολη θέση, από τη στιγμή που δεν υπάρχουν εκπαιδευτές, οπότε θεωρείτε ότι αυτή η ρύθμιση έρχεται σε αντίθεση; Γιατί νομίζω ότι τελικά δεν έρχεται σε αντίθεση, αλλά ήθελα τη δική σας άποψη. Με την ανάπτυξη του επαγγελματικού περιγράμματος και μία άλλη διαδικασία, η οποία θα μπορούσε να ακολουθήσει και με την κατοχύρωση του επαγγέλματος κ.λπ. σε επόμενο χρόνο. Αυτό θα με ενδιέφερε πολύ και έτσι από τον πρότερο βίο μου θα ήθελα να το ακούσω. Ευχαριστώ πολύ. 
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Ευχαριστούμε την κυρία Λυτρίβη. Τον λόγο έχει η κυρία Φωτίου. 
ΘΕΑΝΩ ΦΩΤΙΟΥ: Ευχαριστώ κύριε Πρόεδρε. Ευχαριστώ τους φορείς. Αγαπητοί φορείς και στο Webex, αλλά και εδώ με τις παρουσίες σας, νομίζω ότι εστιάσατε, κυρίως, στις νομοθετικές ρυθμίσεις και τη σημασία τους. Δεν εστιάσατε, όμως, καθόλου στο προσωπικό που απαιτείται για την υλοποίηση αυτών των ρυθμίσεων και στα ιδιαίτερα κονδύλια που απαιτούνται επιπλέον για κάθε ρύθμιση. Και θα ήθελα να ακούσω από όλους σας αυτό το πεδίο. Αν δηλαδή είστε έτοιμοι, τις ρυθμίσεις τις οποίες αναφερθήκατε, σε πόσο χρόνο θα μπορέσετε να τις κάνετε, να τις υλοποιήσετε. Αν έχετε τα χρήματα και αν έχετε και το προσωπικό. 
Ιδιαίτερα η ερώτηση αφορά τον πρόεδρο του ΟΠΕΚΑ. Όπως καταλαβαίνετε, κύριε Πρόεδρε, μας αναφέρατε όλα τα άρθρα. Τα ξέρουμε. Πείτε μου, όμως, ακριβώς εσείς τώρα με πόσους ανθρώπους θα τα υλοποιήσετε, αν τους έχετε. Εάν σας έδωσαν ιδιαίτερο προϋπολογισμό ή θα τα πάμε με τα παλιά,  όπως τα ξέρουμε. Αν φτάνει τα 53 εκατομμύρια για τον προσωπικό βοηθό. Άρα, με ποιους, πότε και πώς και με πόσα χρήματα θα τα υλοποιήσετε. Γιατί αυτό ενδιαφέρει εδώ όταν μιλάμε για ρυθμίσεις. Όχι να  μας έρθετε μετά από ένα χρόνο να μας πείτε, δυστυχώς δεν είχαμε το προσωπικό, όπως μας  συμβαίνει όλο αυτό τον καιρό. 
Δεύτερον, θέλω να αναφερθώ στον κύριο Κυμπουρόπουλο  ειδικά. Σας ευχαριστούμε πολύ που είστε εδώ. Κατάλαβα καλά κύριε Κυμπουρόπουλε ότι υπάρχει μια αντίφαση, ανάμεσα στην αυτοδιάθεση που ορίζουν τα δικαιώματα των ανθρώπων με αναπηρία, αυτοδιάθεση και τη λειτουργική αξιολόγηση, η οποία απαιτείται για να υπάρξει προσωπικός βοηθός; Γιατί δεν ξεχνώ ότι οι δανειστές επέμεναν σε μένα, καταχρηστικά, να επιβάλλω τη λειτουργική αξιολόγηση. Τότε, καταφέραμε με τις ενώσεις όλες των αναπήρων - αν θυμάστε, μπορεί και να μη θυμάστε γιατί είσαστε νέος-  να αποφύγουμε τη λειτουργική αξιολόγηση. Τώρα επανέρχεται η λειτουργική αξιολόγηση για τον προσωπικό βοηθό. Αυτό μου φαίνεται πάρα πολύ σοβαρό. 
Τώρα, για την πρώιμη  παρέμβαση. Κυρία Σκουτέλη, ξέρω τη δουλειά που κάνετε στην ΕΛΕΠΑΠ. Όπως ξέρετε, ήμουν πολύ ένθερμη του έργου σας εκείνες τις εποχές τις δύσκολες, το 2015 - 2019. Εδώ, όμως, υπάρχει ένα πρόβλημα. Αν διαπιστώνεται και από ποιον πρώτα η αναπηρία του παιδιού. Από ποιον διαπιστώνεται; Απλά από τους γονείς;  



Γιατί, όπως ξέρετε, οι γονείς αρνούνται ψυχολογικά να το διαπιστώσουν ή να το προτείνουν. Επίσης, ξέρουμε πολύ καλά, ότι εσείς, ως ΕΛΕΠΑΠ, είστε πάρα πολύ έμπειροι στο πώς πρέπει να κάνετε και να συμβουλεύετε το «οικογενειακοκεντρικό» μοντέλο. Ποιοι άλλοι; Πόσοι άλλοι μας χρειάζονται για να μπορέσουμε να υλοποιήσουμε αυτό το πρόγραμμα πανελλαδικά και όχι πιλοτικά; 
Νομίζω ότι τα είπα τα περισσότερα, γιατί οι ερωτήσεις μου αφορούσαν όλους. Δεν χρειάζεται να συμφωνήσω με πολλά αυτά που είπε, η κυρία Μίχου. Επίσης, δεν χρειάζεται να συμφωνήσω με πολλά από αυτά που ακούσαμε από τις ενώσεις τυφλών, γιατί υπάρχει μια αντίφαση ανάμεσα σε αυτά που λένε οι ενώσεις τυφλών και τι απαιτούν. 
Στο τέλος,  πραγματικά, σας ρωτώ, γιατί αρνούμαι να το καταλάβω, μετά τα 75 δεν έχουν και αυτοί οι άνθρωποι της πρώιμης παρέμβασης κ.λπ. και τα παιδιά  που χρειάζονται ειδικό, όχι μόνο προσωπικό βοηθό, χρειάζονται ειδική φροντίδα. Αυτούς δεν θα τους συμπεριλάβουμε σε αυτή την κατάσταση; Θα περιμένουμε να γίνουν 16 χρονών για να τους συμπεριλάβουμε;
Δεν έχω καταλάβει πραγματικά το όριο των 75 χρόνων. Ξέρετε πολύ καλά ότι η τέταρτη και η πέμπτη ηλικία είναι αυτοί που χρειάζονται βοήθεια, βοήθεια στο σπίτι, βοήθεια παντού. Τι θα γίνει με αυτή την ιστορία, αφού όλη η ιστορία του προσωπικού βοηθού ή της βοήθειας της προσωπικής θα λήγει στα 75; Μετά τι θα γίνεται; Μετά αναθέτουμε άτυπα πάλι στις γυναίκες, στις κόρες, στις αδερφές, κυρίως γυναίκες, την άτυπη φροντίδα. Με απασχολεί πάρα πολύ αυτό, κύριε Πρόεδρε, το θυμάστε και από χθες. Τι θα γίνει με την ιστορία της άτυπης φροντίδας στην οικογένεια που την κάνουν κυρίως οι γυναίκες; Τι θα γίνει με αυτή την ιστορία; Ευχαριστώ. 
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής): Ξεκινάμε με τις απαντήσεις, όπως ξεκίνησαν και οι τοποθετήσεις των φορέων.
Τον λόγο έχει ο Διοικητής του Οργανισμού Προνοιακών Επιδομάτων και Κοινωνικής Αλληλεγγύης, ο κ. Ατσαβές. 
ΕΠΑΜΕΙΝΩΝΔΑΣ ΑΤΣΑΒΕΣ (Διοικητής του Οργανισμού Προνοιακών Επιδομάτων και Κοινωνικής Αλληλεγγύης, ΟΠΕΚΑ): Ευχαριστώ, κύριε Πρόεδρε.
Σταχυολόγησα τις παρεμβάσεις των αξιότιμων κυρίων Βουλευτών  και Ειδικών Αγορητών, οι οποίες κατατείνουν κατ’ αρχάς και του κ. Παππά και της  κυρίας Κεφαλά και της κυρίας Φωτίου, κατ’ αρχάς για το προσωπικό του ΟΠΕΚΑ, αν επαρκεί  και αν είναι ικανό να διαχειριστεί τη νέα κατάσταση και τη διεύρυνση του προγράμματος σε εθνική εμβέλεια του προσωπικού βοηθού. 
Να σας πω, ότι στο ίδιο το νομοσχέδιο αναφορικά με τη δομή του ΟΠΕΚΑ περιέχονται διατάξεις που αναδιοργανώνουν τον Οργανισμό. Δημιουργείται ειδικό τμήμα που του ανατίθεται ο ρόλος τόσο της εφαρμογής και υλοποίησης του προγράμματος του προσωπικού βοηθού αλλά και των νέων μητρώων δομών αναπηρίας. Ως εκ τούτου πλέον υπάρχει οργανωτική δομή στον ΟΠΕΚΑ. Παράλληλα με τις δύο σημαντικές, επίσης, διατάξεις που αφορούν την οργανωτική διάρθρωση του ΟΠΕΚΑ, τόσο του τμήματος κυβερνοασφάλειας για να αντιμετωπίσει ο Οργανισμός τις νέες προκλήσεις που προκύπτουν για την προστασία αυτών των ευάλωτων κοινωνικών ομάδων και των προσωπικών δεδομένων τους, όσο και το τμήμα διαλειτουργικοτήτων, που οφείλω να πω ότι ήταν πολύ σημαντικό για τον Οργανισμό και ήταν πρόταση της ίδιας υπηρεσίας για να δημιουργηθούν και τα τρία αυτά  νέα τμήματα, την οποία αποδέχτηκε το Υπουργείο με τη συγκεκριμένη νομοθέτηση.
Ο λόγος που λέω ότι είναι σημαντικά είναι  γιατί σε σχέση με τον προσωπικό βοηθό πρόκειται για διεύρυνση του προγράμματος. Εξυπηρετείται από ένα πληροφοριακό σύστημα και μέσα από τις διαλειτουργικότητες που υπάρχουν δεν χρειάζονται τόσοι ανθρωπομήνες επί της ουσίας και εξελίσσεται το πρόγραμμα  και καθιερώνεται σε νέα βάση και μπορεί πιο εύκολα και πιο διευρυμένα και πιο αξιόπιστα, αν θέλετε, να εξυπηρετήσει αυτό το ευαίσθητο πρόγραμμα και την ευάλωτη κοινωνική ομάδα στην οποία απευθύνεται. 



Όσον αφορά στην υποστελέχωση προφανώς εγώ δεν θα κρυφτώ πίσω από το δάχτυλό μου. Είναι υποστελεχωμένος ο Οργανισμός, όπως είναι και υποστελεχωμένος όλα αυτά τα χρόνια από το 2018 και έπειτα που δημιουργήθηκε με το ν.4520 του 2018 και μέχρι σήμερα παραμένει υποστελεχωμένος, γιατί είναι και αργές οι διαδικασίες του Δημοσίου, όπως όσον αφορά την πρόσληψη, αλλά μην υποτιμάτε, παρακαλώ πολύ, τα στελέχη λέγοντας αν διαθέτουν την ικανή εμπειρία και την εξειδίκευση. 
Τα στελέχη του Οργανισμού και οι υπάλληλοι του Οργανισμού, εγώ πραγματικά είμαι πάρα πολύ ευχαριστημένος και τους ευχαριστώ και από αυτό το βήμα που μου δίνεται αυτή η ευκαιρία, διαθέτουν και την απαραίτητη εμπειρία και την εξειδίκευση, ώστε να αντιμετωπίσουν οποιοδήποτε Πρόγραμμα, όπως είναι αυτό του Προσωπικού Βοηθού. 
Όσον αφορά για τα μισθολογικά δεν το κατάλαβα ακριβώς το σχόλιο. Όλοι οι υπάλληλοι του Δημοσίου υπάγονται στο Ενιαίο Μισθολόγιο και δεν υπάρχει κάποια ιδιαίτερη προσαύξηση ή έλλειμμα στη μισθολογική αντιμετώπισή τους. 
Θα πω ότι, σύμφωνα με τις διαδικασίες του ΑΣΕΠ στελεχώθηκε ο Οργανισμός με την πρώτη φουρνιά από φέτος προ μηνός και αναμένεται μέχρι τέλος του έτους να στελεχωθεί έτι περαιτέρω. Δημιουργούνται αυτά τα νέα τμήματα που σας προανέφερα με αυτό το ίδιο το νομοσχέδιο, οπότε οργανωτικά θωρακίζεται ο Οργανισμός και θεωρώ ότι αναβαθμίζεται, ήδη, όπως προείπα και στην εισαγωγική του τοποθέτηση, ο ρόλος του Οργανισμού πλέον από έναν απλό φορέα παροχών και πληρωμών με ένα ουσιαστικό ρόλο στην κοινωνία που μπορεί να αναλαμβάνει και να υλοποιεί. 
Όσον αφορά στον προϋπολογισμό,  γιατί κάτι άκουσα για τον προϋπολογισμό του ΟΠΕΚΑ,  ο προϋπολογισμός του ΟΠΕΚΑ είναι συγχρηματοδοτούμενος, έχει προβλεφθεί ήδη στο νομοσχέδιο και έχει γίνει η απαραίτητη τροποποίηση του προϋπολογισμού του φορέα, οπότε για τα επόμενα, τουλάχιστον, τρία χρόνια που θα είναι συγχρηματοδοτούμενο το έργο με αυτό το ποσό που έχει προβλεφθεί στο νομοσχέδιο για να καλυφθούν οι ανάγκες του Προγράμματος. 
Αυτά από εμένα. Σας ευχαριστώ για τις ερωτήσεις σας και θα είμαι στη διάθεσή σας οποτεδήποτε είτε από αυτό το βήμα είτε από οποιοδήποτε βήμα προφανώς για να σας δίνω την απαραίτητη πληροφόρηση και όποια κατεύθυνση θέλετε.
ΕΥΑΓΓΕΛΟΣ ΛΙΑΚΟΣ (Προεδρεύων της Επιτροπής):  Ευχαριστούμε, κύριε Ατσαβέ.
Συνεχίζουμε με την κυρία Χαμονικολάου. Έχετε τον λόγο. 
ΣΟΦΙΑ - ΛΕΥΚΗ ΧΑΜΟΝΙΚΟΛΑΟΥ (Διοικήτρια και Πρόεδρος του Δ.Σ. του Κέντρου Εκπαίδευσης και Αποκατάστασης Τυφλών (ΚΕΑΤ): Ευχαριστώ, κύριε Πρόεδρε, θα προσπαθήσω και εγώ να απαντήσω συνολικά σε όλα τα ερωτήματα. Καταρχήν, να ξεκινήσω με το ερώτημα που ουσιαστικά είναι λίγο κοινό και συνδέεται του κυρίου Παππά και της κυρίας Λυτρίβη, οπότε σας ευχαριστώ και για την ερώτηση και με την απάντηση θα καταλάβετε ότι ουσιαστικά το Πρόγραμμα και η συγκεκριμένη διάταξη δεν έρχεται σε αντίφαση με το πόρισμα που είχε βγει το 2022. Η βασική διευκρίνιση είναι ότι η συγκεκριμένη διάταξη θεσμοθετεί ένα σύστημα εξειδίκευσης και πιστοποίησης επαγγελματιών που, ήδη, διαθέτουν πανεπιστημιακή εκπαίδευση σε συγκεκριμένους επιστημονικούς κλάδους. 
Η εκπαίδευση αυτή αποτελεί εξειδίκευση σε ένα ιδιαίτερα απαιτητικό αντικείμενο ατόμων με αναπηρία όρασης, στην κινητικότητα, τον προσανατολισμό και τις δεξιότητες της καθημερινής διαβίωσης. Τι σημαίνει αυτό και γιατί μιλάμε για εξειδίκευση και δεν πρόκειται για Πρόγραμμα Αρχικής Επαγγελματικής Κατάρτισης που να οδηγεί στην απόκτηση νέου επαγγέλματος και να χρειάζεται επομένως την ένταξή του στο Εθνικό Σύστημα Επαγγελματικής Εκπαίδευσης και Κατάρτισης;
 Έρχεται σε συνάφεια και συνδέεται άμεσα με τον νόμο 4589 του 2019 του Υπουργείου Παιδείας που τέθηκε το πλαίσιο διορισμών του Ειδικού Εκπαιδευτικού Προσωπικού και του Ειδικού Βοηθητικού Προσωπικού για το ΠΕ31, όπου αναφέρεται το ΠΕ31 και στην Ειδικότητα του Εκπαιδευτή Κινητικότητας. 
Στον νόμο, λοιπόν, του 2019 γίνεται αναφορά ως τυπικό προσόν ή κατοχή Μεταπτυχιακού Τίτλου στο αντικείμενο εξειδίκευσης ή αντίστοιχη εξειδικευμένη επιμόρφωση αναγνωρισμένη από το κράτος και απαιτείται για διορισμό, τουλάχιστον, τριετής επαγγελματική εμπειρία για την απορρόφηση του Υπουργείου Παιδείας και για αυτό στην αρχική μου εισήγηση σάς είπα ότι υπάρχει μετέπειτα η δυνατότητα απορρόφησης και στελέχωσης των Δομών του Υπουργείου Παιδείας. 
Επομένως, μιλάμε για εξειδίκευση, για άμεση υλοποίηση και έναρξη του Προγράμματος. Το επάγγελμα σημαίνει ότι θα έπρεπε να γίνει περίγραμμα εργασίας και να περιμένουμε πάρα πολύ μεγάλο χρονικό διάστημα και αναγκαστικά μετά θα έπρεπε να τροποποιηθεί και ο νόμος του 2019 του Υπουργείου Παιδείας.



[bookmark: _Hlk235185075]	Άρα, λοιπόν, εδώ πάνω, σε αυτό το κενό, που υπήρχε στην ελληνική νομοθεσία, την αντίστοιχη εξειδικευμένη επιμόρφωση αναγνωρισμένη από το κράτος, έρχεται να καλύψει αυτή η διάταξη που ανατίθεται στο Κέντρο Εκπαίδευσης και Αποκατάστασης Τυφλών (Κ.Ε.Α.Τ.) να το κάνει ως Νομικό Πρόσωπο Δημοσίου Δικαίου (Ν.Π.Δ.Δ.). Για αυτό, λοιπόν, ανατίθεται στο Κ.Ε.Α.Τ. και για έναν ακόμα λόγο, γιατί είναι Νομικό Πρόσωπο Δημοσίου Δικαίου (Ν.Π.Δ.Δ.) ο εθνικός φορέας για την υλοποίηση της εθνικής πολιτικής για τα άτομα με αναπηρία όρασης. 
	Από το 1979, οι εργαζόμενοι δουλεύουν - νομίζω αρκετοί και εσείς κυρία Φωτίου το γνωρίζετε, που έχετε διατελέσει υπουργός - με συνέπεια και αφοσίωση στην εξυπηρέτηση των αναγκών των παιδιών, αλλά και των ενηλίκων με αναπηρία όρασης. Έχει την τεχνογνωσία, έχει την εμπειρία στο συγκεκριμένο του αντικείμενο, ώστε να διασφαλίζεται και το επιστημονικό πρότυπο και η ποιότητα εκπαίδευσης και η αξιόπιστη πιστοποίηση. Φυσικά, σε μεγάλο μέρος στελεχώνεται από τους υπηρεσιακούς, για αυτό το διευκρινίζω και έρχομαι να απαντήσω στο ερώτημα του κυρίου Παππά. 
	Σε ό,τι, λοιπόν, συμπληρωματικά αφορά στο πόρισμα της Ομάδας Εργασίας, για να μην αφήσω μια οποιαδήποτε σκιά πάνω σε αυτό, αναμφίβολα αποτέλεσε μια σημαντική επιστημονική συμβολή στο διάλογο. 
	Η παρούσα ρύθμιση, όμως, επαναλαμβάνω, επιτυγχάνει κάτι που μέχρι σήμερα δεν υπήρχε, δημιουργεί για πρώτη φορά μόνιμο μηχανισμό εκπαίδευσης και πιστοποίησης εκπαιδευτών κινητικότητας, καλύπτοντας ένα διαχρονικό θεσμικό κενό προς όφελος των ατόμων με αναπηρία όρασης, όπου από τη σύσταση του Κ.Ε.Α.Τ., που έγινε δημόσιο από το 1979, δεν είχε φτιαχτεί. Ερχόμαστε, λοιπόν, να το κάνουμε πράξη το 2026 και αν θέλετε, να τα πάμε με τα διεθνή και τα παγκόσμια πρότυπα, η ειδικότητα του Εκπαιδευτή Κινητικότητας ξεκίνησε τη δεκαετία του 1960 στην Αμερική. Άρα, το πάμε από το 1960 ή από το 1979, ερχόμαστε στο 2026 και δίνουμε τη λύση. 
	Όσον αφορά στο ερώτημα που θέσατε για την Επιτροπή Αξιολόγησης, αν δεν κάνω λάθος, κυρία Κεφαλά ή πήγαινε για τον Προσωπικό Βοηθό ή για εμένα; Να σας πω για την Επιτροπή Αξιολόγησης, ότι μαζί με τον κ. Παππά, μετέχουν, ξαναλέω, υπηρεσιακοί παράγοντες, εκπρόσωποι και του Πανελληνίου Συνδέσμου Τυφλών (Π.Σ.Τ.) και της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.). 
	Όσον αφορά στην αξιολόγηση των ωφελούμενων, των ατόμων με αναπηρία όρασης, που μιλήσατε για το ιατρικό μοντέλο, έχουμε εντάξει και Κοινωνικό Λειτουργό και Ψυχολόγο και Εκπαιδευτή Κινητικότητας, που θα αξιολογήσουν την ανάγκη του ατόμου και με βάση αυτό, θα δημιουργηθεί, θα σχεδιαστεί το εξατομικευμένο πρόγραμμα για τον κάθε ωφελούμενο ξεχωριστά, ανάλογα με τις ανάγκες του και το γεωγραφικό τόπο διαμονής του. Πολύ απλό παράδειγμα, στην Αθήνα και στη Θεσσαλονίκη έχουμε μετρό, στην επαρχία δεν έχουμε. Άρα, θα χρειαστεί περισσότερες ώρες εκπαίδευσης σε μετρό, σε μέσα μαζικής μεταφοράς ένας κάτοικος της Αττικής ή της Θεσσαλονίκης σε σχέση με έναν κάτοικο της περιφέρειας. Σας ευχαριστώ, είμαι στη διάθεσή σας για οτιδήποτε άλλο να επανέλθω. 
	ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Σας ευχαριστούμε.
	Τον λόγο έχει ο Διευθύνων Σύμβουλος της Ελληνικής Εταιρείας Τοπικής Ανάπτυξης και Αυτοδιοίκησης (Ε.Ε.Τ.Α.Α.), κ. Αναστάσιος Μαυρίδης.
	ΑΝΑΣΤΑΣΙΟΣ ΜΑΥΡΙΔΗΣ (Διευθύνων Σύμβουλος της Ελληνικής Εταιρείας Τοπικής Ανάπτυξης και Αυτοδιοίκησης (Ε.Ε.Τ.Α.Α.)): Σας ευχαριστώ πολύ. 
	Όπως είπα και στην αρχική μου τοποθέτηση, το Πρόγραμμα αυτό, που το γνωρίζετε πολύ καλά, ήταν σε ένα πιλοτικό στάδιο. Αυτό μας έδωσε τη δυνατότητα να δούμε όλα τα προβλήματα που διαχειριστήκαμε με τα στελέχη της Ελληνικής Εταιρείας Τοπικής Ανάπτυξης και Αυτοδιοίκησης (Ε.Ε.Τ.Α.Α.),  με τη συνεργασία των υπηρεσιακών παραγόντων του υπουργείου και φυσικά και με την πολιτική ηγεσία. 
	Όσον αφορά και πάνω σε αυτό, να θυμίσω ότι έχουμε διαχειριστεί ως Ελληνική Εταιρεία Τοπική Ανάπτυξη και Αυτοδιοίκηση (Ε.Ε.Τ.Α.Α.), το Πρόγραμμα «Βοήθεια στο Σπίτι», που ήταν και αυτό ένα αρχικό πιλοτικό πρόγραμμα και μετά πήγε σε μια καθολική εφαρμογή. Είπα, επίσης, ότι ήταν περιορισμένη η δημοσιότητα που έλαβε λόγω της πιλοτικής εφαρμογής.



Αυτό όμως, κι όπως σας είπα η ζήτηση για τις υπηρεσίες πρώιμης παρέμβασης αποδείχτηκε πολύ μεγαλύτερη από την αρχικά αναμενόμενη, ακόμη και από αυτές τις συνθήκες περιορισμένης δημοσιότητας, τεκμηριώνοντας ότι πρόκειται για μια κρίσιμη και διαχρονική ανάγκη της κοινωνικής πολιτικής για την οικογένεια. Θέλω να πω ότι ήταν μια ανοιχτή πλατφόρμα που κράτησε για αρκετά μεγάλο χρονικό διάστημα, έγιναν αξιολογήσεις. 
Το είπα και στην αρχή ότι δεν ήταν εύκολο αυτό. Και με το πληροφοριακό σύστημα που υπήρχαν προβλήματα αλλά φανταστείτε - και να σας δώσω μια τάξη μεγέθους – ότι όταν αύριο – πρώτα ο Θεός – θα ξεκινήσουμε και με το πρόγραμμα των αιτήσεων για τους παιδικούς σταθμούς, βρεφονηπιακούς σταθμούς, ΚΔΑΠ, ΚΔΑΠ ΑμεΑ, μιλάμε για χιλιάδες αιτήσεις. Όλα αυτά πρέπει να συντονιστούν σε ένα πολύ καλά πληροφοριακό σύστημα, και για τη διαλειτουργικότητα και για την άντληση όλων αυτών των στοιχείων, είτε αφορά σε κοινωνικά κριτήρια, οικονομικά, είτε τα άτομα με αναπηρία. Το ίδιο κάναμε και με το πρόγραμμα με τις «Νταντάδες της Γειτονιάς» πάλι σε πιλοτική εφαρμογή, το ίδιο με την προσβασιμότητα σε άτομα με αναπηρία αλλά και με άλλες πολιτικές που εκπονεί και εφαρμόζει το Υπουργείο Κοινωνικής Συνοχής και Οικογένειας. 
Να πω σε αυτό, λοιπόν, ότι δεν υπήρχε κάποια ανισότητα στην κατανομή, όπως ειπώθηκε, ίσως από κάποια πληροφόρηση. Στην Αττική είχαμε 676 συμβάσεις για την πρώιμη παρέμβαση και στην υπόλοιπη χώρα 590. Όπως καταλαβαίνετε, δεν υπήρχε κάποια μεγάλη διαφορά, είναι ισομερώς κατανεμημένα. Σε σύνολο 1266 συμβάσεων σε 79 παρόχους – αυτό ήταν στο πάνω - σε 79 παρόχους, οι 46 είναι στην Αττική και οι 33 στις υπόλοιπες Περιφέρειες. Κι επίσης, αυτό είναι κάτι που υπάρχει μια κατανομή, ισομερώς κατανεμημένη. Και σας είπα στην αρχή ότι ήταν στις περισσότερες περιφέρειες της χώρας. 10 από τις 13. Τα χρήματα όπως σας είπα - μιλάω για το πιλοτικό - ήταν ένα ποσό που θα φτάσει στα 4,5 με 5 εκατομμύρια μέχρι την ολοκλήρωση του προγράμματος. Και αυτό είναι ένα πολύ σημαντικό. Εμείς είμαστε εδώ. 
Επαναλαμβάνω, ως μια εταιρεία που διαχειρίζεται και υλοποιεί το πρόγραμμα αυτό για να ακούσουμε από όλους εσάς ίσως τα προβλήματα που έχουν δημιουργηθεί στην πορεία και την εξέλιξη αυτού του έργου. Φυσικά με την πολιτική κατεύθυνση του Υπουργείου, γιατί πάντα υπάρχει αυτή η συνεργασία και συνεννόηση. Θέλω να το τονίσω αυτό και το λέω πολύ έντιμα και σοβαρά. Πριν ακόμα δημιουργηθούν τα προβλήματα στην πορεία, έχουν λυθεί γιατί κατανοούμε όλοι και κυρίως υπηρεσιακοί παράγοντες γιατί ασχολούνται καθημερινά με αυτό το αντικείμενο - επαναλαμβάνω πέρα από την κατεύθυνση της πολιτικής ηγεσίας - για να επιλυθούν τα όποια προβλήματα έχουν δημιουργηθεί. Και γι’ αυτό στην πιλοτική του εφαρμογή έχουμε εντοπίσει και νομίζω ότι και στην καθολική εφαρμογή θα είναι ακόμα λιγότερα τα προβλήματα για να υπάρχει αυτό το θετικό αποτέλεσμα που πραγματικά για πρώτη φορά που υλοποιείται ένα τέτοιο πρόγραμμα έχει θετικά αποτελέσματα. Ευχαριστώ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε τον κ. Μαυρίδη. 
Τώρα τον λόγο έχει ο κ. Στυλιανός Κυμπουρόπουλος, Πρόεδρος της Εθνικής Αρχής Προσβασιμότητας για να απαντήσει τις ερωτήσεις από την Ελληνική Λύση, τη Πλεύση Ελευθερίας και την κυρία Θεανώ Φωτίου.
ΣΤΥΛΙΑΝΟΣ ΚΥΜΠΟΥΡΟΠΟΥΛΟΣ (Πρόεδρος της Εθνικής Αρχής Προσβασιμότητας): Εάν έχω ξεχάσει κάποια ερώτηση επειδή δεν έχω κρατήσει σημειώσεις να μου το διευκρινίσετε όπως επίσης και ως Πρόεδρος της Εθνικής Αρχής Προσβασιμότητας το γραφείο μου είναι ανοικτό για οποιαδήποτε συζήτηση και οποιοδήποτε διάλογο για να ανταλλάξουμε απόψεις σε θέματα που αφορούν την προσβασιμότητα και γενικότερα την αναπηρία. 



Θεωρώ πάρα πολύ σημαντικό ότι βρισκόμαστε σε μια μεταβατική περίοδο, από το τίποτα, πριν το 2019, το μεγαλύτερο μέρος της ελληνικής επικράτειας δεν γνώριζε δυστυχώς την έννοια προσωπικού βοηθού. Συζητάγαμε και μιλάγαμε για τον φροντιστή που είναι τελείως διαφορετικό, είναι τελείως διαφορετικό. Άρα, λοιπόν, μέσα σε μία επταετία έχουμε εφαρμόσει και πάει να ψηφιστεί κάτι μεγαλειώδες. Να σας θυμίσω ότι, από τότε που ψήφισε η πρώτη γυναίκα σε δημοτικές εκλογές, μέχρι να θεσμοθετηθεί το ‘52, η εκλογή, η κεντρική όμως ψήφος της γυναίκας, περάσαν 20 χρόνια, μιλάμε για άλλες εποχές, όμως. Θέλω να το χρησιμοποιώ αυτό ως έννοια ότι δυστυχώς τα πράγματα και είμαι και του ελληνικού τρόπου σκέψης, πάνε κάπως αργά. Όμως είμαστε εδώ σήμερα και πρέπει αυτό να το χειροκροτήσουμε.
 Εννοείται πρέπει να πούμε για το «πάνω από τα 65», εννοείται πρέπει να πούμε για το «κάτω από 16», εννοείται, είμαι μαζί σας. Δε λέω όχι και πρέπει να δούμε ειδικά «κάτω από τα 16» συγκεκριμένες περιπτώσεις, όπως αυτή της κυρίας Αθανασίου που περιέγραψε προηγουμένως, πως κάτω από συγκεκριμένες διαδικασίες, πώς μπορούμε να δώσουμε το δικαίωμα σε παιδιά 10, 12, 16 ή 15, να έχουν προσωπικό βοηθό και μικρότερα, αλλά πρέπει να το αφήσουμε ανοικτό, ώστε να κρίνεται κατά περίπτωση. Όπως επίσης και «πάνω από τα 65». Δεν έχει πει κανένας γενικότερα και νομίζω μέσα στην ΚΥΑ μπορεί να διευκρινιστεί και έχει διευκρινιστεί σε πρώτο στάδιο, ότι θα συνεχίσουν να παίρνουν όσοι προείχανε του δικαιώματος. Άρα το δικαίωμα συνεχίζει να υπάρχει σε αυτούς που το προείχαν.
Ναι, αναφέρετε τώρα όσοι παίρνουν το επίδομα κίνησης. Έχουμε όμως τις ΚΥΑ και θεωρώ ότι αυτά θα διευκρινιστούν λίγο καλύτερα το επόμενο διάστημα. Κυρία Φωτίου, μου είπατε κάτι για αυτοδιάθεση και δικαιώματα και λειτουργικότητα. Δεν το κατάλαβα πολύ καλά, να σας πω την αλήθεια. Με ποια έννοια; Νομίζω, δεν φοράτε γυαλιά, σωστά; Δεν έχετε προβλήματα όρασης; 
ΘΕΑΝΩ ΦΩΤΙΟΥ: Είπα, κύριε Κυμπουρόπουλε, αν μου επιτρέπετε;
[bookmark: _Hlk235101980]ΣΤΥΛΙΑΝΟΣ ΚΥΜΠΟΥΡΟΠΟΥΛΟΣ (Πρόεδρος της Εθνικής Αρχής Προσβασιμότητας): Κυρία Φωτίου. Δεν έχετε προβλήματα όρασης; Βλέπετε καλά, σωστά;
ΘΕΑΝΩ ΦΩΤΙΟΥ: Σωστότατα. Δεν έχω προβλήματα όρασης, αλλά λόγω ηλικίας έχω άλλα προβλήματα.
  ΣΤΥΛΙΑΝΟΣ ΚΥΜΠΟΥΡΟΠΟΥΛΟΣ (Πρόεδρος της Εθνικής Αρχής Προσβασιμότητας): Αν σας δώσω γυαλιά όρασης, αυτή τη στιγμή, τι θα τα κάνετε, και θα στερήσω και ένα δικαίωμα σε όλους εδώ μέσα, στον κ. Παππά, στην κυρία Κεφαλά, δώσουμε γυαλιά, τι θα τα κάνετε; Τίποτα. Θα χάσουν το δικαίωμά, λοιπόν, κάποιοι άλλοι άνθρωποι που έχουν πραγματικά όντως γυαλιά οράσεως και έχουν και πιο ανάγκες μεγαλύτερες για να δουν με πιο πολύπλοκα πολυεστιακά γυαλιά. Αυτό λοιπόν, στο μυαλό μου, είναι λίγο, δεν θεωρώ ότι χάνεται η έννοια της αυτοδιάθεσης. Η αυτοδιάθεση υπάρχει, αλλά πρέπει να κατανέμεται στις ανάγκες, εκεί που είναι βαθιές, γιατί όλοι δεν έχουν ανάγκη για παράδειγμα 24 ώρες προσωπικής βοήθειας. Άλλοι έχουν πέντε.  Έτσι, δύο πρέπει να δώσουμε σε όλους και άρα πρέπει να έχουν 24 ίσως και 26. Άρα, λοιπόν, πρέπει να γίνει μια σωστή κατανομή για να μπορέσουν αυτοί το δικαίωμα στην αυτοδιάθεση να το έχουν όλοι σωστά. Ευχαριστώ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε τον κ. Κυμπουρόπουλο.
Τώρα τον λόγο έχει ο κ. Αναστάσιος  Σαμουηλίδης, Υπεύθυνος Δημοσίων Υποθέσεων της Ένωσης Ασθενών Ελλάδας (ΕΑΕ), να απαντήσει στις ερωτήσεις που τέθηκαν από την «ΕΛΛΗΝΙΚΗ ΛΥΣΗ».



ΑΝΑΣΤΑΣΙΟΣ ΣΑΜΟΥΗΛΙΔΗΣ (Υπεύθυνος Δημοσίων Υποθέσεων της Ένωσης Ασθενών Ελλάδας (ΕΑΕ)):  Ευχαριστώ, κύριε Πρόεδρε. Κυρία Αθανασίου, έχουμε προτείνει ότι απαιτείται ένας μηχανισμός αναπλήρωσης, καθώς μπορεί να υπάρξει αιφνίδια διακοπή της υποστήριξης σε περίπτωση ασθένειας, άδειας, αποχώρησης ή έκτακτου κωλύματος του Προσωπικού Βοηθού. Για έναν ασθενή που εξαρτάται από την υπηρεσία για την ασφαλή καθημερινή του διαβίωση ακόμη και ολιγοήμερη διακοπή, μπορεί να έχει σοβαρές συνέπειες. Θα πρέπει να δίνεται η δυνατότητα δήλωσης εφεδρικού Προσωπικού Βοηθού και προτείνουμε, επίσης, να οργανωθεί ανά Περιφέρεια ένας μηχανισμός αναπλήρωσης για δικαιούχους που δεν μπορούν να εξασφαλίσουν το δικό τους εφεδρικό Βοηθό. Θα προσθέσω, επίσης, ότι στα σχολεία έχουν γίνει κάποιες πολύ εύστοχες προτάσεις από Συλλόγους, όπως η Ένωση Σπανίων Ασθενών για το ταίριασμα Προσώπου Βοηθού και ωφελούμενου. 
Τώρα, σε ότι αφορά τη δυνατότητα να οριστούν Προσωπικοί Βοηθοί συγγενείς, πράγματι υπάρχει μια διχογνωμία σε αυτό το θέμα ακόμα και μέσα στους ίδιους τους Συλλόγους μας. Έχοντας υπάρξει ο ίδιος φροντιστής ατόμου με διπολική διαταραχή, υπήρχαν φάσεις που αυτό για μένα θα ήταν καλοδεχούμενο. Είπε όμως πολύ εύστοχα η ΕΣΑμεΑ στα σχόλια της ότι ο ρόλος του Προσωπικού Βοηθού και του οικογενειακού φροντιστή είναι κάτι διαφορετικό και δεν πρέπει να συγχέονται. Αντίθετα, αυτό που καλούμε εμείς στην πολιτεία να κάνει, γιατί δεν μπορούμε να κάνουμε ότι δεν βλέπουμε την πραγματικότητα, να αναγνωρίσει τον ρόλο του οικογενειακού φροντιστή και κυρίως της οικογενειακής φροντίστριας, για να ξέρουμε τι λέμε και να τους στηρίξει και ηθικά και υλικά και εκπαιδευτικά. Ευχαριστώ πάρα πολύ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε, κύριε Σαμουηλίδη.  
Τον λόγο έχει ο κύριος Βασίλης Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία ΕΣΑμεΑ για να απαντήσει σε ερωτήσεις που έθεσε η Ελληνική Λύση, ο Σύριζα και η Πλεύση.
ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)): Ναι κύριε Πρόεδρε, θα προσπαθήσω να ομαδοποιήσω λίγο τις ερωτήσεις, καθότι κάποιες είναι κοινές. Όσον αφορά το πώς θα διασφαλίσουμε τη μη άρνηση του Προσωπικού Βοηθού να αναλάβει Άτομα με βαριά Αναπηρία. Όντως κατά την πιλοτική εφαρμογή υπήρξαν αρκετές τέτοιες περιπτώσεις. Κατ’ αρχάς θα πρέπει να υπάρξει ένας μηχανισμός που να αναπληρώνει έναν Προσωπικό Βοηθό, ο οποίος για κάποιους λόγους φεύγει από την υπηρεσία, όμως η άρνηση θα πρέπει να συνοδεύεται με ρήτρα δέσμευσης και προϋποθέσεις δέσμευσης για να μην είναι δυνατό να αρνηθεί ο Προσωπικός Βοηθός για λόγους βαριάς Αναπηρίας την ανάληψη της υπηρεσίας. Αυτό αφορά στο κανονιστικό πλαίσιο της επαγγελματικής ανάληψης του Προσωπικού Βοηθού.
 Επίσης, έχουμε ζητήσει ως Εθνική Συνομοσπονδία Ατόμων με Αναπηρία οι Προσωπικοί Βοηθοί να εκπαιδεύονται. Χρειάζεται εκπαίδευση για Προσωπικό Βοηθό για να αντιληφθεί πλήρως το ρόλο που καλείται να αναλάβει, καθότι χρειάζεται εκπαίδευση και το Άτομο με Αναπηρία για να μπορέσει να επιλέξει και να διαχειριστεί τον Προσωπικό του Βοηθό. Συνεπώς το ζήτημα της εκπαίδευσης είναι πολύ σημαντικό και το θέσαμε στο Υπουργείο Κοινωνικής Συνοχής σε συνεργασία με το Ινστιτούτο της Εθνικής Συνομοσπονδίας. 
Επίσης ένα σημαντικό ζήτημα είναι η αποζημίωση του Προσωπικού Βοηθού. Αυτό αφορά όλους τους εργαζόμενους, όταν περιγράφονται τα επαγγελματικά δικαιώματα και τα οικονομικά κίνητρα που δίνονται, όσο πιο εύκολο είναι, τόσο πιο συμβατό είναι με την εργασιακή συνθήκη που καλείται κάποιος να διεκπεραιώσει. Όσον αφορά στο ηλικιακό όριο. Ο Προσωπικός Βοηθός δεν είναι μια υπηρεσία που θα υποκαταστήσει ή θα αντικαταστήσει άλλες κοινωνικές υπηρεσίες. Ενδεχομένως στα ηλικιακά όρια κάτω από 16 ετών και πάνω από 75 ετών να χρειάζεται διαφορετική υποστήριξη, Κοινωνικό Φροντιστή ή κάποια άλλη κοινωνική υπηρεσία που να ανταποκρίνεται στις συγκεκριμένες ηλικιακές ανάγκες καθότι προκύπτουν κι άλλα προβλήματα. 



	Όσον αφορά στην ερώτηση της κυρίας Ακρίτα, η οποία νομίζω είναι ευρύτερη. Η Εθνική Συνομοσπονδία Ατόμων με Αναπηρία εκπροσωπεί όλες τις κατηγορίες των ατόμων με αναπηρία, χρόνιες παθήσεις, άτομα με ψυχική αναπηρία, οι οποίες θεωρούνται «αόρατες» αναπηρίες. Στο πλαίσιο των διεκδικήσεων μας συμπεριλαμβάνονται όλες οι κατηγορίες αναπηρίας. Δείτε τι προτείναμε για την κάρτα αναπηρίας, δείτε τι προτείναμε για το κοινωνικοασφαλιστικό σύστημα, τι προτείναμε για την εργασιακή απασχόληση, για την υποστήριξη ειδικά των ατόμων με ψυχική αναπηρία που χρειάζεται μια καλύτερη εξατομίκευση. Συμπεριλαμβάνουν οι διεκδικήσεις μας όλες τις κατηγορίες των ατόμων με αναπηρία, χρόνιες παθήσεις, σπάνιες παθήσεις, καθώς και τις οικογένειές τους. 
Όσον αφορά την ερώτηση της κυρίας Κεφαλά, αν είναι κλειστό πρόγραμμα ή όχι καθότι έχει ένα πεπερασμένο χρηματοδοτικό όριο. Σε αυτό δεν μπορώ να απαντήσω εγώ προφανώς. Εμείς ως Εθνική Συνομοσπονδία δεν καταρτίζουμε προϋπολογισμούς. Έχουμε όμως προτείνει όσον αφορά τη δυσκολία εύρεσης προσωπικού βοηθού την παράταση του εξαμήνου, καθότι και για εκείνους που δεν έχουν επαρκή συμφωνητικά, λόγω της δυσκολίας εξεύρεσης προσωπικού βοηθού, να συμπεριλαμβάνονται κι εκείνοι και να μην αποκλείονται κι εκείνοι από το πρόγραμμα του προσωπικού βοηθού. 
Θα κλείσω και το αφήνω τελευταίο καθότι είναι πάρα πολύ σημαντικό, το ζήτημα της παροχής προσωπικής φροντίδας από τους συγγενείς. Είναι ένα ζήτημα που μας έχει απασχολήσει εσωτερικά πάρα πολύ. Όμως αυτό θίγει τον πυρήνα, τη θεμελιώδης συνθήκη εφαρμογής του προσωπικού βοηθού, που είναι η ανεξάρτητη διαβίωση. Εάν παρέχεται και από συγγενικά πρόσωπα, τα όρια μεταξύ της προσωπικής φροντίδας και της άτυπης οικογενειακής φροντίδας θολώνουν, γιατί είναι διακριτές μορφές υποστήριξης με διαφορετική φιλοσοφία. Συνεπώς, η θέση της Εθνικής Συνομοσπονδίας είναι ξεκάθαρη επί αυτού. Επίσης, κλείνοντας όσον αφορά στο συγκεκριμένο ζήτημα, η εισαγωγή μιας τέτοιας εξαίρεσης αναπαράγει τα πατερναλιστικά μοντέλα υποστήριξης τα οποία είναι ασύμβατα με τη Σύμβαση των Ηνωμένων Εθνών για τα δικαιώματα των ατόμων με αναπηρία. Σας ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):  Ευχαριστούμε τον κύριο Κούτσιανο.
Τον λόγο έχει ο κ. Ιωάννης Μοσχολιός, Πρόεδρος της Πανελλήνιας Ομοσπονδίας Σωματείων Γονέων Κηδεμόνων Ατόμων με Αναπηρία, για να απαντήσει σε ερωτήσεις που του έθεσε η «ΝΙΚΗ», ο ΣΥΡΙΖΑ και η «ΠΛΕΥΣΗ ΕΛΕΥΘΕΡΙΑΣ». 
ΙΩΑΝΝΗΣ ΜΟΣΧΟΛΙΟΣ (Πρόεδρος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ)): Ευχαριστώ. Να ξεκινήσω από τα χωριά ΑμεΑ. Λοιπόν, η ΠΟΣΓΚΑμεΑ είναι πραγματικά αντίθετη με όλη αυτή την καινούργια ιδρυματοποίηση η οποία πάει να γίνει για τα παιδιά μας, εκμεταλλευόμενη την αγωνία των γονιών των ατόμων με αναπηρία. Επειδή είμαι κι εγώ γονιός ατόμου με αναπηρία γι’ αυτό το λέω. Καμιά μορφή ιδρυματοποίησης δεν μπορεί να περάσει, ούτε στη Σύμβαση των Ηνωμένων Εθνών για τα άτομα με αναπηρία δεν προβλέπεται αυτό το πράγμα. Είμαστε υπέρ των δομών που θα υπάρξουν με κοινωνική ένταξη και πραγματικά είναι δυσάρεστο να προσπαθούμε με διάφορους μανδύες να ξεκινήσουμε να κάνουμε καινούργια ιδρύματα. 

Όσον αφορά στο θέμα του εάν οι οικογένειες πρέπει να υποκαθιστούν τον προσωπικό βοηθό, θέλω να πω ότι άλλο πράγμα είναι η οικογενειακή φροντίδα κι άλλο πράγμα ο προσωπικός βοηθός. Η φιλοσοφία, δηλαδή, του προγράμματος είναι τελείως διαφορετική. 

              Αφορά σε κοινωνική ένταξη και όλα αυτά τα πράγματα τα οποία μπορεί να έχει ένας ωφελούμενος. Αν μιλάμε για οικογενειακή φροντίδα, θα πρέπει να βρεθούν κάποιες άλλες ενισχύσεις για τις οικογένειες που επιμένουν να τις υποστηρίξουν. Πάντως είναι τελείως διαφορετικό πράγμα. Επίσης, σε μια άλλη ερώτηση που έγινε, εμείς ζητάμε έτσι κι αλλιώς την καθολική εφαρμογή του Προσωπικού Βοηθού, αλλά πραγματικά δεν ξέρω γιατί είναι και τα οικονομικά μεγέθη ίσως τέτοια, πάντως εμείς συνεχίζουμε να ζητάμε την καθολική εφαρμογή του. Ευχαριστώ πολύ. 
              ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Τον λόγο έχει η κυρία Μίχου. 
              ΣΟΥΛΤΑΝΑ ΜΙΧΟΥ (Διευθύνουσα Σύμβουλος της Αναπτυξιακής Μείζονος Αστικής Θεσσαλονίκης – Μ.Α.Θ.Α.Α.Ε./Ο.Τ.Α.): Όσον αφορά στην ερώτηση του κ. Παππά, θα ήθελα να διευκρινίσω, ότι και το Πιλοτικό Πρόγραμμα που έχουμε υλοποιήσει μέσω και του Ταμείου Ανάκαμψης και Ανθεκτικότητας, αλλά και τα Προγράμματα στα οποία έχουμε ενταχθεί, ή που θα ενταχθούμε σε λίγο με τα 5 εκατομμύρια για τα 60 νέα διαμερίσματα, αφορούν αποκλειστικά δημόσιο απόθεμα, το οποίο ανήκουν στο δημόσιο ή στον ευρύτερο δημόσιο τομέα. Θέλω, να πω, ότι αυτή τη στιγμή έχουμε ήδη ολοκληρώσει και αποδώσει ακίνητα του «Χαρίσειου» Γηροκομείου, του Βρεφοκομείου Αγίου Στυλιανού, του Κέντρου Πρόνοιας Κεντρικής Μακεδονίας και του Μουσείου Σύγχρονης Μακεδονικής Τέχνης και 4 Δήμων, όπως προείπα στην τοποθέτησή μου. 
                 Υπάρχει πάρα πολύ μεγάλο ενδιαφέρον, στην αρχή τα πράγματα ήταν πάρα πολύ δύσκολα, υπήρχε πολύ μεγάλη δυσπιστία από τους φορείς, η δίχρονη, όμως, λειτουργία μας, έδωσε μια εμπιστοσύνη και αυτή τη στιγμή μπορώ να σας διαβεβαιώσω, ότι η διάθεση των Δήμων κυρίως, αλλά και των λοιπών Νομικών Προσώπων, είναι τόσο μεγάλη που τα 5 εκατομμύρια δεν φτάνουν ούτε για τα μισά τα οποία θέλουν να μας διαθέσουν. Θα είμαστε από εδώ και πέρα στη διαδικασία εξεύρεσης επιπλέον πόρων, τουλάχιστον άλλων 5 εκατομμυρίων για αυτήν την τριετία, για να μπορέσουμε να καλύψουμε τα δεδομένα, δηλαδή, τα δεδομένα ακίνητα από τους δήμους στην περιοχή μας. 
              Θα ήθελα να αναφέρω, γιατί είναι σημαντικό, ότι η λειτουργία μας ξεκίνησε βασισμένη πάνω σε δύο έρευνες τα προηγούμενα χρόνια, η τελευταία τελείωσε το 2024, που έβγαλε 77.000 ακίνητα για τουλάχιστον μια δεκαετία στην ευρύτερη περιοχή της Θεσσαλονίκης, από αυτά το 48% είχαν μικρότερη χρήση κατοικίας, άλλα ήταν γραφεία ή άλλοι χώροι, τα 16.000 ήταν στον κεντρικό Δήμο Θεσσαλονίκης και από εκεί ξεκινήσαμε και εξορύξαμε την ιδιοκτησία τη δημόσια, για να ξεκινήσουμε  το Πρόγραμμα. Άρα, όσον αφορά τους ιδιώτες, είναι μακροχρόνια για μας πλεύση, είμαστε αφιερωμένοι αυτά τα χρόνια στο απόθεμα των Δήμων, κυρίως των Δήμων μετόχων μας και των Νομικών Προσώπων του ευρύτερου Δημόσιου Τομέα. 
                Όσον αφορά στο θέμα των ΑμΕΑ, από το Πρόγραμμα Κεντρικής Μακεδονίας του ΕΚΠΑ, δεσμευόμαστε σε ένα ποσοστό διαμερισμάτων που θα είναι πλήρως προσβάσιμα, όχι μόνο η πολυκατοικία, αλλά και το ίδιο το διαμέρισμα με τις υποδομές που χρειάζονται για ΑμΕΑ και για ΑμΕΑ με κινητικές αναπηρίες. Προφανώς, προσωπικά, επειδή το έθεσε η κυρία Κεφαλά από την «ΠΛΕΥΣΗ ΕΛΕΥΘΕΡΙΑΣ», έχω άποψη για τα θέματα των πλειστηριασμών, εκπροσωπώ, όμως, έναν φορέα ο οποίος είναι πολύ μικρός όσον αφορά στον χρόνο λειτουργίας του και τώρα επεξεργάζεται προτάσεις για όλες τις ομάδες του ευάλωτου πληθυσμού και για όλα τα θέματα στέγασης με τα θέματα της αναπηρίας, καταρχάς είναι ο στόχος μας της επεξεργασίας για τον επόμενο χρόνο. Ευχαριστώ.



        	ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Τον λόγο έχει η κυρία Σκουτέλη.
ΕΛΕΝΗ ΣΚΟΥΤΕΛΗ (Πρόεδρος του Δ.Σ. της Ελληνικής Εταιρείας Προστασίας και Αποκαταστάσεως Αναπήρων Προσώπων – ΕΛ.Ε.Π.Α.Π.): Θα απαντήσω πρώτα στην ερώτηση της κυρίας Ακρίτα. Αγαπητή κυρία Ακρίτα, η εποχή της Σπάρτης, όπου κάποιος, όταν δεν ήταν αρτιμελής τον έριχναν στον Καιάδα, ευτυχώς έχει αλλάξει πλέον για την ελληνική κοινωνία και παγκόσμια. Πλέον, δεχόμαστε την αναπηρία με όλα τα ελλείματά της, εμφανή και αφανή, και ουσιαστικά προσπαθούμε να συμπεριλάβουμε στην κοινωνία μας τους συνανθρώπους μας, έστω και με ελλείματα. Ο στόχος μας δεν είναι να εξαλείψουμε την αναπηρία εντελώς, διότι πολλές φορές, ακόμη και επιστημονικά με όλες τις εξελίξεις που παρέχει η επιστήμη, δεν καταφέρνουμε να θεραπεύσουμε την αναπηρία. Και μιλώ εγώ για την παιδική αναπηρία, γιατί εγώ είμαι παιδονευρολόγος, δεν ασχολούμαι με ενήλικες. 
Επομένως, κοιτάζουμε να είναι λειτουργικά αυτά τα άτομα, δηλαδή, να ζήσουν χρησιμοποιώντας τις ιδιαίτερες δυνατότητές τους οι οποίες είναι ιδιάζουσες και να πορευτούν με αυτές χωρίς να μπορούν απαραίτητα να ακολουθήσουν το φυσιολογικό μοντέλο των τυπικών ανθρώπων. Άλλωστε, τα τελευταία χρόνια, υπάρχει πολύ νερό στον όρο φυσιολογικός, ποιος είναι φυσιολογικός, τι καθορίζει το φυσιολογικό. Επίσης, έχει προταθεί ένας όρος ο οποίος γίνεται όλο και περισσότερο δεκτός, της νευροδιαφορετικότητας. Με το σκεπτικό ότι όλοι οι άνθρωποι είμαστε νευροδιαφορετικοί καθένας μας λειτουργεί διαφορετικά από τον άλλον και ορισμένες από τις αφανείς αναπηρίες που αναφέρατε ίσως, που μπορεί να είναι η Διαταραχή Ελλειμματικής Προσοχής, το σύνδρομο «Άσπεργκερ», ο Άτυπος Αυτισμός, ο Λειτουργικός, ανήκουν στον τομέα της νευροδιαφορετικότητας. Επομένως, ο στόχος μας είναι να γίνουν λειτουργικοί, να αποδεχθούν τα ελλείματα και να τα μετατρέψουν σε λειτουργικά προτερήματα.
Θα συνεχίσω με την κυρία Φωτίου. Αγαπητή κυρία Φωτίου, και εγώ θυμάμαι τα χρόνια της συνεργασίας μας, όταν βάζετε το λιθαράκι για την πρώιμη και έγκαιρη υιοθεσία, που είναι κι αυτό μια μορφή πρώιμης παρέμβασης αν θέλετε. Ποιος διαπιστώνει την αναπηρία; Κατ’ αρχάς, τα περισσότερα παιδιά με αναπηρία διαπιστωμένη έχουν πάρει τα ΚΕΠΑ τους, όταν είναι μέχρι ηλικία 18 μηνών, δύο χρονών, τότε που μπορεί εμπεριστατωμένα να τιτλοποιηθεί. Σας μιλώ για την εγκεφαλική παράλυση, την πάθηση που έχει κυρίως κινητική αναπηρία και συννοσηρότητα. Επομένως, το ένα είναι το ΚΕΠΑ. Η πρώιμη παρέμβαση όμως δεν έχει σαν στόχο να απευθυνθεί στην ήδη εγκατεστημένη αναπηρία. 
Έχει σαν στόχο να προλάβει τα πρώτα συμπτώματα πριν εγκατασταθεί κλινικά η συμπτωματολογία της αναπηρίας, ώστε να γίνει rerouting, η επανασύνδεση και επανα- καλωδίωση του νεογνικού εγκεφάλου για να παρακαμφθεί η βλάβη. Επομένως, οι πρώτες ενδείξεις όχι αναπηρίας, αλλά δυσλειτουργίας, που μπορεί να οδηγήσει δυνητικά σε αναπηρία. Εκεί είναι η μαγεία της πρώιμης παρέμβασης που αρχίζει για να τροποποιήσει, όσο είναι δυνατόν, το τελικό αποτέλεσμα. Αυτό είναι το ένα.
Το άλλο που με ρωτήσατε είναι πόσοι έμπειροι χρειάζονται και αν είναι έμπειροι. Ειδικά γι’ αυτό το πρόγραμμα το πιλοτικό που τρέξαμε εμείς, σαν ΕΛΕΠΑΠ, αυτούς τους μήνες, έχουν γίνει ειδικές εκπαιδεύσεις εξειδικευμένων θεραπευτών, ψυχολόγων και  κοινωνικών λειτουργών, οι οποίοι παρέχουν τις συμβουλευτικές τους υπηρεσίες. Τώρα, για το αν θα χρειαστούν κι άλλοι στο μέλλον. Όταν το πρόγραμμα θα απλωθεί από το πιλοτικό προς το συγκεκριμένο, θα χρειαστούμε κι άλλους ειδικούς οι οποίοι και πάλι θα περνάνε από μια εξειδικευμένη εκπαίδευση. Και ποιος αποφασίζει αν το παιδί θα ενταχθεί σε αυτά τα προγράμματα; Υπάρχει σε κάθε δομή μια συγκεκριμένη διεπιστημονική ομάδα η οποία είναι στελεχωμένη από ειδικούς, φυσίατρο, παιδοψυχίατρο, παιδονευρολόγο, κοινωνικό λειτουργό, ψυχολόγο, οι οποίοι και πάλι μπορεί, σαν διεπιστημονική ομάδα, να αποφασίσουν τελικά την αναγκαιότητα αυτής της παρέμβασης. Βέβαια, χρησιμοποιείτε το voucher το οποίο μας δίδεται για να καλύψουμε, αν τυχόν χρειάζεται, που χρειάζεται, τα επιπλέον έξοδά μας, προσωπικό και λοιπά, που κάποιος το έθεσε σαν ερώτηση. Αυτό.



ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Σας ευχαριστούμε. 
Να δώσω τον λόγο στον κ. Παναγιώτη Μαρκοστάμο, για όποια ερώτηση τέθηκε. 
ΠΑΝΑΓΙΩΤΗΣ ΜΑΡΚΟΣΤΑΜΟΣ (Α΄ Αντιπρόεδρος της Εθνικής Ομοσπονδίας Τυφλών (ΕΟΤ)): Δεν μου τέθηκε κάποια ερώτηση. Ευχαριστώ για την δυνατότητα να δευτερολογήσω. Θα ήθελα να πω και να ξεκαθαρίσω όσον αφορά το κομμάτι του προσωπικού βοηθού -παρέλειψα πριν να πω αλλά θα συμφωνήσω με τους υπόλοιπους συναδέλφους από το αναπηρικό κίνημα που έβαλαν τα κριτήρια- όσον αφορά την κατάργηση την κατάργηση του ορίου ηλικίας, αλλά και βέβαια για το εξάμηνο. Αν για παράδειγμα κάποιος δεν βρει προσωπικό βοηθό σε έξι μήνες να μην βρίσκεται εκτός προγράμματος. Θα σταθώ, όμως, ιδιαίτερα, στο κομμάτι που αφορά την εκπαίδευση και  την κινητικότητα. 
Πράγματι, χάθηκε πάρα πολύς χρόνος στη χώρα μας. Αυτό που επιχειρήσαμε Χαμονικολάου -και έχει απόλυτο δίκιο- ότι στην Αμερική ξεκίνησε το 1960 εδώ στη χώρα μας η ειδικότητα αυτή, το ΠΕ31, κατοχυρώθηκε το 2000 με το ν.2817 για την ειδική αγωγή και εκπαίδευση τότε. Όμως, η φιλοσοφία της Επιτροπής πορίσματος -και έρχομαι λίγο στο πόρισμα- ήταν αυτή που ακολουθείται σε ευρωπαϊκά πρότυπα και κυρίως μετά από feed back που είχε καταθέσει και η Εθνική Συνομοσπονδία Ατόμων με Αναπηρία και ο Εκπρόσωπος του Πανελληνίου Συνδέσμου Τυφλών και του «Φάρου Τυφλών» αναφορικά με το πρόγραμμα που εφαρμοζόταν στην Ισπανία που εκεί είχαν επαγγελματικό περίβλημα. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Μην  αναλύετε, απαντήστε στην ερώτηση μην κάνετε ανάλυση γενικότερη. Κλείνουμε τη συζήτηση, απαντήστε στην ερώτηση καθώς δεν έχουμε απεριόριστο χρόνο. 
ΠΑΝΑΓΙΩΤΗΣ ΜΑΡΚΟΣΤΑΜΟΣ (Α΄ Αντιπρόεδρος της Εθνικής Ομοσπονδίας Τυφλών (ΕΟΤ)): Κύριε Πρόεδρε δεν μου απευθύνθηκε κάποια ερώτηση. Νομίζω ότι μου έχετε δώσει το λόγο για να δευτερολογήσω. Σωστά;
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Σας έδωσα τον λόγο για να απαντήσετε στην ερώτηση που τέθηκε από το ΠΑΣΟΚ και τον κ. Παππά. 
ΠΑΝΑΓΙΩΤΗΣ ΜΑΡΚΟΣΤΑΜΟΣ (Α΄ Αντιπρόεδρος της Εθνικής Ομοσπονδίας Τυφλών (ΕΟΤ)): Δεν τέθηκε σε εμένα από τον κ. Παππά κάποια ερώτηση. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Κύριε Παππά, θέλετε να υπενθυμίσετε την ερώτηση για τους τυφλούς; 
ΠΕΤΡΟΣ ΠΑΠΠΑΣ (Εισηγητής της Μειοψηφίας): Είχα θέσει την ερώτηση στη Διοικήτρια του ΚΕΑΤ σε σχέση με το κατά πόσο στην Επιτροπή αξιολόγησης πρέπει να περιλαμβάνονται και εκπρόσωποι από τον Πανελλήνιο Σύνδεσμο Τυφλών και την Εθνική Ομοσπονδία Τυφλών. Θα ήθελα μια τελευταία διευκρίνιση, γιατί άκουσα από την Πρόεδρο του ΚΕΑΤ ότι υπάρχει πρόβλεψη να περιλαμβάνεται. Ποια είναι η θέση λοιπόν του κυρίου Μαρκοστάμου; Υπάρχει τελικά στην Επιτροπή αυτή εκπρόσωπος από την Εθνική Ομοσπονδία Τυφλών και από τον Πανελλήνιο Σύνδεσμο Τυφλών; Θα πρέπει να υπάρχει; Μόνο αυτό. 
ΠΑΝΑΓΙΩΤΗΣ ΜΑΡΚΟΣΤΑΜΟΣ (Α΄ Αντιπρόεδρος της Εθνικής Ομοσπονδίας Τυφλών (ΕΟΤ)): Φυσικά και θα πρέπει να υπάρχει και εμείς το είχαμε θέσει αυτό και στις προτάσεις που αποστείλαμε. Δεν το είδαμε στο νομοσχέδιο που κατατέθηκε όμως το ακούσαμε. Άρα θεωρούμε ότι τουλάχιστον αυτό το αίτημα έγινε αποδεκτό, οπότε σαφώς συμφωνούμε και είμαστε σε καλό δρόμο. Σας ευχαριστώ.
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Σας ευχαριστούμε. Αυτό το θέμα διευκρινίστηκε εδώ στην Επιτροπή μας στη συζήτηση. 
Ευχαριστούμε και τον κ. Μαρκοστάμου. Ολοκληρώθηκε ο κύκλος των απαντήσεων στις ερωτήσεις που έχουν τεθεί από τους Βουλευτές, Εισηγητές και Ειδικούς Αγορητές. 
Τον λόγο έχει η κ. Υπουργός για να τοποθετηθεί.
ΔΟΜΝΑ – ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ πολύ, κύριε Πρόεδρε. Κυρίες και κύριοι συνάδελφοι, να ευχαριστήσουμε νομίζω όλοι μαζί τους φορείς που είτε με φυσική παρουσία, είτε διαδικτυακά συμμετέχουν στη συζήτηση και σήμερα. Τονίζω το «και» ακριβώς γιατί η ακρόαση, η συζήτηση και η συμμετοχή των φορέων και της κοινωνίας των πολιτών και των ίδιων των πολιτών στο πώς συνδιαμορφώνουμε τόσο σε ρυθμιστικό όσο και σε πρακτικό επίπεδο τα προγράμματα είναι για εμάς μια απαράβατη αρχή, την οποία με πολύ μεγάλη συνέπεια ακολουθούμε από το 2019.


Σήμερα, ήρθαμε και ακούσαμε τους φορείς κι εδώ, αφού, ήδη, ακούσαμε, καταγράψαμε και ενσωματώσαμε πολλά από τα σχόλια τους και από την ίδια τη διαβούλευση. 
Τα προγράμματα τα οποία έρχονται προς ψήφιση με το νομοσχέδιο αυτό, δεν ήρθαν ως κάποια πέτρα του Μωυσή στη γη. Τα προγράμματα αυτά, ήρθαν από την κοινωνία, ήρθαν από τους φορείς. Υπήρξε μια Κυβέρνηση και ένα Υπουργείο που τους άκουσε, κατάλαβε την αναγκαιότητά τους και γι’ αυτό καθίσαμε από το 2019 και φτιάξαμε τα πιλοτικά προγράμματα. Του προσωπικό βοηθού από το 2021, της πρώιμης παρέμβασης, ουσιαστικά, ξεκίνησε ο σχεδιασμός της μαζί με τους φορείς, μαζί με το Κέντρο Κοινωνικής Πρόνοιας Αττικής, μαζί - πολύ σημαντικά - με την ΕΛΕΠΑΠ που πρωτοστατεί σε αυτό, από το 2022. 
Τώρα, ακόμα και από την ίδια τη διαβούλευση του νομοσχεδίου, έχουμε, ήδη, ενσωματώσει πολλές από τις παρατηρήσεις. Ενδεικτικά, θα μιλήσω για το ανώτατο ηλικιακό όριο στο οποίο θα αναφερθώ και στη συνέχεια λίγο πιο αναλυτικά. Ήταν 65 στο αρχικό σχέδιο του  νομοσχεδίου, από το 65 το πήγαμε στο 67 και από το 67 το πήγαμε και στο 75 για συγκεκριμένες περιπτώσεις, επί της ουσίας, τους συμπολίτες μας, οι οποίοι λαμβάνουν το επίδομα κίνησης.
Αντίστοιχα, σύμφωνα με τα σχόλια που διαβάσαμε στην διαβούλευση, προσθέσαμε την ειδικότητα του λογοθεραπευτή στις επιτροπές αξιολόγησης, για τον προσωπικό βοηθό. Διασφαλίσαμε ρητώς, ότι η συμμετοχή στον προσωπικό βοηθό, δεν συνεπάγεται απώλεια συντάξεων ή άλλων κοινωνικών παροχών και βέβαια, και πολύ σημαντικά, στην πρώιμη παιδική παρέμβαση υιοθετήθηκαν προτάσεις που ενισχύουν την ποιότητα και κυρίως, την επιστημονική επάρκεια και βέβαια, τη συνέχεια των υπηρεσιών. 
Πηγαίνοντας τώρα στα επιμέρους, βρήκα πολύ σημαντικό το σχόλιο του Διοικητή του ΟΠΕΚΑ, το οποίο μέσα από τη νέα φάση εξέλιξης του φορέα, μας υπενθυμίζει το πώς ακριβώς έχουμε πετύχει – και, βέβαια, έχουμε δρόμο ακόμα να πετύχουμε πολύ παραπάνω - τη μετάβαση αυτή. Τη μετάβαση από την αμιγώς παθητική επιδοματική πολιτική, σε μια ενεργητική πολιτική ενδυνάμωσης, η οποία, όπως μας είπε ο κ. Κυμπουρόπουλος, δίνει εργαλεία ελευθερίας.
Άρα, ο ΟΠΕΚΑ δεν είναι πια μόνο ένας μηχανισμός απόδοσης επιδομάτων. Είναι ένας μηχανισμός, ο οποίος «τρέχει» τον προσωπικό βοηθό, είναι ένας μηχανισμός, ο οποίος «τρέχει» την προσβασιμότητα, είναι ένας μηχανισμός, ο οποίος «τρέχει», ήταν το μόνο μπορώ να πω, μη επιδοματικό, το οποίο «έτρεχε» και πριν, πολύ σωστά το «έτρεχε» και πριν και ενισχυμένα το «τρέχει» τώρα,  αυτό των σχολικών γευμάτων. Είναι ένας φορέας, ο οποίος «θα τρέχει» και την επισιτιστική βοήθεια των απόρων. 
Στο κομμάτι του ΚΕΑΤ και της εκπαίδευσης και της κινητικότητας, η Πρόεδρος πολύ σωστά επεσήμανε, ότι πέραν του πρακτικού κενού, τόσα χρόνια υπήρχε και θεσμικό κενό πάνω στο πώς γινόταν αυτό. Δηλαδή, δεν είναι ότι δεν είχε βρεθεί η πρωτοβουλία, οι πόροι. Υπήρχε ένα θεσμικό κενό το πως πάμε να το κάνουμε αυτό το πράγμα. 
Απάντησε και η ίδια η Πρόεδρος στον Πανελλήνιο Σύνδεσμο Τυφλών, να πω, όμως, κι εγώ, προς πληροφόρηση όλων όσοι μας παρακολουθούν αυτή τη στιγμή, αλλά επειδή  είναι σημαντικό να γραφτεί και στα πρακτικά, δεν πάμε να κάνουμε ένα σεμινάριο. Πάμε να κάνουμε ένα πολύ συγκεκριμένο επιστημονικό πρόγραμμα επιμόρφωσης 1.000 ωρών, 500 θεωρητικών και 500 πρακτικών. Αυτό είναι πολύ μακριά από κάποιο «ελαφρύ» σεμινάριο. Είναι ένα άκρως τεκμηριωμένο, επιστημονικό, ενδελεχές πρόγραμμα. 
Ο Διευθύνων της ΕΕΤΑΑ έδωσε κάποια στοιχεία, τα οποία είναι σημαντικά ως προς την απάντηση στην αγωνία του Προέδρου της ΠΟΣΓΚΑμεΑ, του κ. Μοσχολιού. Τι θα γίνει; Αυτή η τόσο σημαντική παροχή της πρώιμης παρέμβασης έχει και θα έχει πανελλαδική κάλυψη; Και η αλήθεια είναι, ότι κι εμείς έχουμε μια αγωνία σε αυτό. Και έχουμε και μια αγωνία, καθότι έχουμε εντοπίσει, ότι υπάρχουν ορισμένες περιοχές – κύριε Παππά, ξέρω ότι σας απασχολεί ιδιαίτερα – αυτό της Θεσσαλονίκης, οι οποίες υποεκπροσωπούνται, κυρίως, σε επίπεδο φορέων που «τρέχουν» την πρώιμη παιδική παρέμβαση.



Αυτή τη στιγμή, οι δικαιούχοι της πρώιμης  παιδικής παρέμβασης είναι συμμετρικά, να το πω αλλιώς, κατανεμημένοι σε όλη την Ελλάδα. Δηλαδή, η Αττική έχει 50% των δικαιούχων, σε σχέση με τις αιτήσεις που έκαναν, έτσι δεν έγινε κάποια κατανομή από το Υπουργείο. Είναι σχέση των αιτήσεων των ανθρώπων, 50% στην Αττική και 50% εκτός, 60% των φορέων στην Αττική και 40% εκτός. Αυτό και με τη δική μας συνεχή επιμονή, αλλά και επιστημονική επιμόρφωση των φορέων, είναι ένα στοίχημα που έχουμε να αλλάξει και να πολλαπλασιαστούν οι φορείς εκτός Αττικής.
Πολύ σημαντικό και θα μείνω αρκετά σε αυτό το ερώτημα. Δύο ερωτήματα, το ένα απαντήθηκε σε μεγάλο βαθμό, για  τη συμμετοχή των γονέων, αλλά και το ερώτημα των ηλικιακών ορίων και του εφ’ όρου ζωής για τον προσωπικό βοηθό. Εδώ πέρα και νομίζω ότι για εμένα ήταν ενδιαφέρουσα και δεν ήταν μόνο τυπική η συζήτηση που έγινε σήμερα, μεταξύ των βουλευτών και των φορέων. Ήταν ουσιαστική. Υπάρχει το εξής παράδοξο. Ακόμα και στα ίδια τα άτομα με αναπηρία, ακόμα και στους φορείς που τους εκπροσωπούν τόσο στην καθημερινή διαβούλευση όσο και στην τυπική διαβούλευση όσο και στη σημερινή συζήτηση, μπορείτε να δείτε και εσείς ότι δεν είναι ξεκάθαρο το αν πρέπει οι γονείς ή όχι να είναι οι φροντιστές των ανθρώπων αυτών. Δηλαδή, εμένα μου έκανε πολύ μεγάλη εντύπωση και προσπαθώ, πραγματικά, βαθιά να καταλάβω τι είναι το δίκαιο και ποιο είναι το σωστό και πώς μπορούμε καλύτερα και πιο στοχευμένα να ενισχύσουμε τα άτομα με αναπηρία. 
Εδώ θεωρούμε, χωρίς να είμαστε απόλυτοι ως προς ότι είναι κάτι το οποίο μετά δεν μπορεί να καταλάβουμε ότι πρέπει να αλλάξει αλλιώς, αλλά προσπαθούμε να βρούμε μια χρυσή ισορροπία, μεταξύ της επιστημονικής και ευρωπαϊκής και διεθνούς επιστημονικής κοινότητας, η οποία υποδεικνύει ότι δεν πρέπει να είναι ή το βέλτιστο συμφέρον των ατόμων με αναπηρία και των οικογενειών τους, για να πετύχουμε την αποϊδρυματοποίηση και την πρόληψη της ιδρυματοποίησης, είναι να μην εργάζονται ως προσωπικοί βοηθοί.  Αλλά, από την άλλη, υπάρχει και το πρακτικό ζήτημα μιας δύσκολης σήμερα αγοράς εργασίας, ως προς τον εργοδότη, δηλαδή το άτομο με αναπηρία, γιατί στη συγκεκριμένη περίπτωση αυτός είναι ο εργοδότης, που διαλέγει ποιος είναι ο άνθρωπος που θα κάνει τον προσωπικό του βοηθό, σε αυτή την εργασιακή σύμβαση. Γιατί ενέχει και διάσταση εργασιακής σύμβασης ότι το άτομο με αναπηρία και ο προσωπικός του βοηθός και από την άλλη το να βρει έναν άνθρωπο, ο οποίος να μπορεί να τον εξυπηρετήσει. 
Αυτή τη στιγμή, μια αγορά εργασίας με 7% ανεργία, σε μια δύσκολη απασχόληση όπως είναι αυτή του προσωπικού βοηθού, όντως μας φέρνει σε μια πραγματικότητα, η οποία αποτυπώνεται στο ότι δεν μπορούν να βρουν άνθρωποι τον προσωπικό βοηθό της επιλογής τους. Για να το αμβλύνουμε αυτό, εκεί που η δυσκολία είναι ακόμα μεγαλύτερη, δηλαδή σε μέρη που ο πληθυσμός είναι πολύ μικρός, σε μέρη τα οποία είναι απομακρυσμένα, σε μέρη τα οποία είναι νησιωτικά, σε μέρη τα οποία είναι και απομακρυσμένα και νησιωτικά και τουριστικά, άρα κάποιος μπορεί να είναι δικαιούχος και είναι κρίμα να μην μπορέσει να χρησιμοποιήσει την παροχή αυτή. Εκεί προσπαθούμε, τουλάχιστον τώρα, να βρούμε μια χρυσή ισορροπία. 
Τώρα τα ηλικιακά όρια. Αντίστοιχη δυσκολία εξεύρεσης ισορροπίας υπάρχει και στα ηλικιακά όρια. Μια συζήτηση που γίνεται συνεχώς και την κάνει ακόμα πιο ενδελεχώς ο  Γενικός Γραμματέας του Υπουργείου μας ο Κωνσταντίνος Μεγαρίτης, είναι η πίεση που υπάρχει από την ίδια την αναπηρική κοινότητα. Νομίζω πολύ επιτυχώς και ο Πρόεδρος ο κ. Κυμπουρόπουλος την μετέφερε, με το παράδειγμα αυτό με τα γυαλιά. Είναι τα προγράμματα αυτά να είναι όσο πιο στοχευμένα γίνεται για να είναι πετυχημένα. Η ίδια η αναπηρική κοινότητα και οι φορείς που την εκπροσωπούν, μας λένε ότι πρέπει να είναι στοχευμένα, να είναι ο πραγματικός δικαιούχος αυτός ο οποίος, εν τέλει, θα είναι ο ωφελούμενος του προγράμματος. 
Άρα, από τη μία έχουμε την μεγαλύτερη και επιτακτική ανάγκη, ορισμένοι από τους ίδιους τους φορείς ως επιτακτική, έτσι ώστε να είναι στοχευμένα τα προγράμματα. Από την άλλη, υπάρχει συνεχώς και ίσως και λογικώς η συζήτηση του τα προγράμματα αυτά να επεκταθούν. Να επεκταθούν σε επίπεδο ηλικίας, να επεκταθούν σε επίπεδο ποσοστού και όλο αυτό με την ανάγκη που φαντάζομαι ότι έχετε στο μυαλό και όλοι οι συνάδελφοι, να υπάρχει ο κατάλληλος ελεγκτικός μηχανισμός, για να μην βρεθούν άνθρωποι οι οποίοι είναι δικαιούχοι, αλλά όχι ουσιαστικοί ωφελούμενοι των προγραμμάτων μας. 



	Άρα, να ξεκαθαρίσω κάποια πράγματα. Πρώτον, όπως και στο πιλοτικό έτσι και τώρα, δεν υπάρχει άνθρωπος ο οποίος θα μπει στο πρόγραμμα του προσωπικού βοηθού και μετά λόγω ηλικίας δεν θα είναι πλέον δικαιούχος. Δεύτερον, στις περισσότερες ευρωπαϊκές χώρες υπάρχουν ηλικιακοί περιορισμοί και υπάρχουν και αυστηρότεροι ηλικιακοί περιορισμοί. Σε παραδείγματα χωρών που έχουν προσωπικό βοηθό, γιατί δεν έχουν προσωπικό βοηθό όλες οι χώρες της Ευρωπαϊκής Ένωσης, όπως η Ιρλανδία ή η Σουηδία και η Φλάνδρα του Βελγίου, γιατί δεν έχει όλο το Βέλγιο προσωπικό βοηθό, το ηλικιακό όριο είναι στα 65. Εμείς, ακούγοντας όλη τη συζήτηση που γίνεται προ αλλά και στην τυπική διαβούλευση του νομοσχεδίου, το 65 το πήγαμε στο 67 και υπενθυμίζω στο 75 για τους συμπολίτες μας με τετραπληγία - παραπληγία οι οποίοι παίρνουν και το επίδομα κίνησης. 
Τώρα τα όρια, και θέλω να είμαι σαφής σε αυτό, δεν συνεπάγονται ότι οι ανάγκες ανθρώπων που δεν έχουν προσωπικό βοηθό δεν είναι σημαντικές. Όμως ο προσωπικός βοηθός έχει ένα συγκεκριμένο σκοπό και αυτός είναι η ανεξάρτητη διαβίωση και η αναπηρία. Να μπορεί ένας άνθρωπος να πάει στη δουλειά του, να μπορεί ένας άνθρωπος αν θέλει να σπουδάσει. Απευθύνεται στους ανθρώπους που θέλουν να είναι ενεργά μέλη στην κοινότητα και ο περιορισμός της ανηλικότητας, αλλά και οι περιορισμοί της τρίτης ηλικίας οριζόντια έχουν αυτήν την περιοριστικότητα ως προς την συμμετοχή στην κοινότητα, τη συμμετοχή στην αγορά εργασίας, τη συμμετοχή στην φοίτηση και στην τριτοβάθμια εκπαίδευση. Οπότε το όριο αφορά την είσοδο στο πρόγραμμα. Όποιος μπει και μετά ξεπεράσει το όριό του δεν βγαίνει από το πρόγραμμα αυτό και συνεχίζει.
Να συνεχίσω με κάποια επιμέρους σημειακά ζητήματα τα οποία θεωρώ ότι είναι σημαντικά. Η ΕΣΑμεΑ και η ΠΟΣΓΚΑμεΑ ανέφεραν την αγωνία και την ανάγκη συνέχισης της χρηματοδότησης των δομών που ρυθμίζει αλλά και χρηματοδοτεί το Υπουργείο μας. Εδώ πέρα έχει γίνει μια τεράστια προσπάθεια τόσο να διασφαλιστούν οι δημοσιονομικοί πόροι όσο και να ρυθμιστεί αυτό με έναν πολύ πιο ευέλικτο αλλά και οργανωμένο τρόπο. Οπότε πλέον και τη χρηματοδότηση των δικών μας των δομών, για να το πω απλά, τα λεγόμενα τροφεία του ΕΟΠΥΥ, τα οποία όμως είναι στον τακτικό προϋπολογισμό του ΥΚΟΙΣΟ, του Υπουργείου Κοινωνικής Συνοχής και Οικογένειας, από το 2019 που ο προϋπολογισμός για τα τροφεία αυτά ήταν στα 50 εκατομμύρια, τα 50 αυξήθηκαν και έγιναν 100 εκατ.. Τώρα γίνονται 150 εκατ. αλλά και με έναν οργανωμένο τρόπο που πλέον γνωρίζετε ότι ήδη ο ΕΟΠΥΥ έχει ανοίξει έτσι ώστε να μπορούν να συμβάλλονται όλοι αυτοί οι φορείς. Μιλάμε π.χ. για τα κέντρα διημέρευσης και ημερήσιας φροντίδας ατόμων με αναπηρία, τις στέγες υποστηριζόμενης διαβίωσης.
 Θέλω να χαιρετίσω τα σχόλια τόσο της ΕΣΑμεΑ, της ΠΟΣΓΚΑμεΑ, της ΕΛΕΠΑΠ και του Κέντρου Κοινωνικής Πρόνοιας Αττικής με το παράρτημα του «Μιχαληνείου» για την πρώιμή παιδική παρέμβαση, τα οποία ανέδειξαν την ευρεία αποδοχή του προγράμματος, την επιτυχία του πιλοτικού, την ανάγκη της επέκτασής του, αλλά και μια μεγάλη μας αγωνία την εκπαιδευτική υποστήριξη του προγράμματος και για την επιμόρφωση των ομάδων που συμμετέχουν από τους φορείς σε αυτές, αλλά και για τον έλεγχο και την παρακολούθηση του προγράμματος. Μια άσκηση η οποία θα είναι δύσκολη και θα συνεχίσουμε να λαμβάνουμε τη βοήθειά σας, όλων των φορέων, για την υποστήριξη και τη διαμόρφωση της υπουργικής απόφασης.
 Για τον εφεδρικό προσωπικό βοηθό ένα σχόλιο το οποίο νομίζω ότι έκανε ο κ. Σαμουηλίδης, αν δεν κάνω λάθος. Ήδη υπάρχει η δυνατότητα του εφεδρικού προσωπικού βοηθού, δηλαδή, κάποιος μπορεί να επιλέξει πάνω από έναν προσωπικό βοηθό και μετά όταν χρειαστεί να χρησιμοποιήσει τον δεύτερο ή το τρίτο, ακριβώς επειδή και αυτό είναι κάτι το οποίο και πάλι δεν είχαμε σκεφτεί από μόνοι μας,  ήρθε η κοινότητα και μας ενημέρωσε γι’  αυτό και το διαμορφώσαμε με τον τρόπο αυτό.
Οι ενστάσεις στον προσωπικό βοηθό επιτρέπονται και θα επιτρέπονται σε κάθε στάδιο και βέβαια θα υπάρχει και δικαίωμα επαναξιολόγησης της απόφασης της επιτροπής αξιολόγησης. 



Νομίζω ότι έτσι απαντώ στα περισσότερα από τα σχόλια και τις αγωνίες των Εισηγητών των άλλων Κομμάτων, αλλά και πάλι είμαι σχετικώς αισιόδοξη ως προς το εξής.  Η συζήτησή μας και χθες και σήμερα και με τις εισηγήσεις των φορέων νομίζω ότι αναδεικνύει για να το πω σωστά το εξής. Τα πιλοτικά προγράμματα πέτυχαν. Τα Πιλοτικά Προγράμματα του ΥΚΟΙΣΟ, ο Προσωπικός Βοηθός, η Πρώιμη Παρέμβαση, τα στεγαστικά μας προγράμματα πέτυχαν. 
 Υπάρχουν διαφορές στο τι πρέπει να αλλάξει; Υπάρχουν διαφορές στο τι πρέπει να επεκταθεί; Υπάρχουν διαφορές στο πώς πρέπει να βοηθήσουμε ακόμα παραπάνω; Ναι, υπάρχουν και σε κάποιες από αυτές συμφωνούμε και εμείς, αλλά το σημαντικό είναι ότι από όπου και αν ο καθένας και η καθεμία από εμάς προέρχεται ιδεολογικά, ηθικά, δικαιωματικά, υπάρχει συνειδητοποίηση ότι τα Προγράμματα αυτά πάνε την κοινωνία μπροστά, πάνε την κοινότητα μπροστά. 
Στερεότυπα και ταμπού τα οποία μέχρι πολύ πρόσφατα υπήρχαν ανάμεσά μας μπορεί να εξακολουθούν να υπάρχουν, αλλά αμβλυμμένα σε σχέση με το παρελθόν και οι ζωές χιλιάδων ανθρώπων με τον Προσωπικό Βοηθό, με την Πρώιμη Παρέμβαση, με άλλα Προγράμματά μας, όπως η «Κινητικότητα κατ΄ Οίκον» και η Κάρτα Αναπηρίας έχει γίνει καλύτερη. Είναι εκεί που θέλουμε;
Πιθανώς και όχι, αλλά έχει γίνει σίγουρα καλύτερη και υπάρχει μια πολιτεία η οποία είναι πολύ πιο κοντά στο επίπεδο της ευρωπαϊκής σύγκλισης η οποία βλέπει ότι η αναπηρία δεν είναι κάτι για το οποίο δεν συζητάμε, ότι η αναπηρία δεν είναι κάτι το οποίο ανήκει σε παιδιά ή ανθρώπους οι οποίοι πρέπει να πάνε στον Καιάδα ή είναι καταδικασμένοι λόγω αυτής της διαφορετικότητά τους.
Η αναπηρία είναι μια διαφορετική ανθρώπινη κατάσταση. Η ευαλωτότητα μπορεί να είναι μια διαφορετική ανθρώπινη κατάσταση που όλοι εμείς όμως που έχουμε την ευθύνη, πρέπει να κάνουμε ό,τι μπορούμε για να την υποστηρίξουμε. Σας ευχαριστώ πολύ. 
ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε την κυρία Υπουργό για την τοποθέτησή της και σε αυτό το σημείο ολοκληρώθηκε η δεύτερη συνεδρίαση της Επιτροπής μας. Η τρίτη συνεδρίαση θα ξεκινήσει σε 15 λεπτά στην ίδια Αίθουσα. Το λέω για να ενημερωθούν και οι συνάδελφοι που παρακολουθούν μέσω WEBEX.
 Στο σημείο αυτό γίνεται η γ΄ ανάγνωση του καταλόγου των παρόντων μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βλαχάκος Νικόλαος, Βρεττάκος Γεώργιος,  Γιόγιακας Βασίλειος, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λιάκος Ευάγγελος, Λυτρίβη Ιωάννα, Μαντάς Περικλής, Μονογυιού Αικατερίνη, Οικονόμου Θωμαΐς (Τζίνα), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπασωτηρίου Σταύρος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σπάνιας Αριστοτέλης (Τέλης), Σταμάτης Γεώργιος,  Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Γιαννακούρας Ευάγγελος, Καζάνη Αικατερίνη, Παππάς Πέτρος, Πουλάς Ανδρέας, Τσίμαρης Ιωάννης, Χρηστίδης Παύλος, Δάγκα Παρασκευή (Βιβή), Κατσώτης Χρήστος, Λαμπρούλης Γεώργιος, Στολτίδης Λεωνίδας, Ακρίτα Έλενα, Γιαννούλης Χρήστος, Αθανασίου Μαρία, Γραμμένος Βασίλειος, Κουρουπάκη Ασπασία, Οικονομόπουλος Τάσος, Κεφαλά Γεωργία (Τζώρτζια), Μπιμπίλας Σπυρίδων, Ασπιώτης Γεώργιος, Λινού Αθηνά, Μπαράν Μπουρχάν, Παπαδόπουλος Νικόλαος, Πολάκης Παύλος, Οζγκιούρ Φερχάτ, Φλώρος Κωνσταντίνος και Φωτίου Θεανώ.

   Τέλος και περί ώρα 13.20΄ λύθηκε η συνεδρίαση.

